title: మా దైవం

text: ఇది 1976 లో విడుదలైన తెలుగు చిత్రం. వి.శాంతారామ్ సుప్రసిద్ధ హిందీ చిత్రం దో ఆంఖే బారా హాత్ అధారంగా తీశారు.


title: మా గోపి

text:
విక్రమ్ ప్రొడక్షన్స్ ను స్థాపించి ఛాయాగ్రాహకుడు బి.ఎస్.రంగా దర్శకత్వం వహించి నిర్మించిన తొలిచిత్రం మా గోపి.ఈ సినిమా 1954, సెప్టెంబరు 24న విడుదలయ్యింది. ఈ సినిమాను "జయగోపి" అన్న పేరుతో డబ్బింగు చేసి తమిళంలో విడుదల చేశారు. ఇదే చిత్రాన్ని 1981లో ప్రముఖ నటుడు రాజ్‌కుమార్ కన్నడ భాషలో అనే పేరుతో పునర్నిర్మించాడు.
పుట్టగానే తల్లిదండ్రులను కోల్పోయిన గోపీ అనే పిల్లవాణ్ణి అతని పెద్దమ్మ, పెద్దనాన్న చేరదీసి పెంచుతుంటారు. అందరూ గోపీని అరిష్టకారకుడని నిందిస్తూ, దూరంగా తరిమివేస్తున్నా పెద్దనాన్న ఒక్కడే అతడిని ప్రేమతో సాకుతూ వుంటాడు. గోపీ అన్న బలరాం కూడా గోపీని అసహ్యించుకుంటూ వుంటాడు. కానీ కొత్తగా పెళ్ళయి కాపురానికి వచ్చిన అతని భార్య సుశీల గోపీపై ఎనలేని ప్రేమ కురిపిస్తూ తల్లివలె సాకుతుంది. అనేక కష్టాలు పడిన తర్వాత గోపీ అరిష్ట జాతకుడు కాడని అదృష్టదాయకుడని అందరూ గ్రహించి పశ్చాత్తాప పడతారు.


title: మా ఇద్దరి కథ

text: 1977 లో విడుదలైన ఈ తెలుగు సినీమాలో ఎన్.టి.ఆర్ ద్విపాత్రలు ధరించారు (అన్నదమ్ములుగా).వారికి జంటగా మంజుల, జయప్రద నటించారు. అన్నదమ్ముల పాత్రలు రెండూ పరస్పర భిన్నమైన జీవన విధానాలున్నవారు. సంఘర్షించి విడిపోతారు. (మంచిని సమాధి కట్టేసెయ్ మనసును వెనక్కి నెట్టేసెయ్ అనే పాటతో తమ్ముని పాత్ర స్వభావం తెలిపారు). పాటలలో చిలకపచ్చ చీరకట్టి, చలిచలిగా వుందిరా వొయ్ రామా, నల్లనయ్యా ఎవరని అడిగావా నన్ను వంటి హిట్ గీతాలున్నాయి.


title: మా ఇంటి దేవత

text: ఓ జమీందారిణి కొడుకు మురళి ఏరికోరి శోభను పెండ్లి చేసుకుంటాడు. మురళి ఇంట్లో లోగడ గుమాస్తాగా పని చేసిన వ్యక్తి సంతానం చంద్రం, శాంత నివసిస్తూ వుంటారు. ఇంట్లో శాంతదే దాదాపు పెత్తనమంతా. చంద్రం ఒక ప్రమాదంలో మరణిస్తాడు. శాంతను మురళి స్వంత చెల్లెలు లాగానే అదరిస్తూ ఉంటాడ్దు. శోభ వారిద్దరి ప్రవర్తనను అనుమానిస్తుంది. శాంత ఆత్మహత్య చేసుకోబోగా హరి అనే యువకుడు ఆమెను రక్షిస్తాడు. శాంతను హరికిచ్చి వివాహం చేస్తారు. హరి ఎవరో కాదు. జమీందారిణి అసలు కొడుకు. అసలు కథ ఏమిటంటే జమీందారిణి ఇంట్లో లోగడ తోటమాలిగా పనిచెసిన నాగన్న ఆ కుటుంబంపై కక్షగట్టి జమీందారు బిడ్డ హరిని ఎత్తుకుపోయి, ఎందుకూ పనికిరాని వాడిగా, ఒక త్రాగుబోతుగా పెంచుతాడు. జమీందారిణి గుమాస్తా సంతానంలో ఒకడైన మురళిని పెంచుకుంటుంది. నాగన్న ఈ విషయం బయట పెట్టడంతో వారి కుటుంబం పెత్తనం హరి తన చేతిలోకి తీసుకుని ఎప్పుడూ త్రాగుతూ, చివరకు నాగన్నను నమ్మి తాళాలు కూడా వప్పగిస్తాడు. దానితో ఆ ఇంటిని ఓ దారికి తీసుకుని రావలసిన బాధ్యత మురళిపై పడుతుంది. శాంత నిజంగా ఆ ఇంటికి దేవత అవుతుంది.


title: మా నాన్నకు పెళ్ళి

text: మా నాన్నకు పెళ్ళి 1997 లో ఇ. వి. వి. సత్యనారాయణ దర్శకత్వంలో వచ్చిన కుటుంబ కథాచిత్రం. ఇందులో శ్రీకాంత్, సిమ్రాన్, కృష్ణంరాజు ముఖ్యపాత్రలు పోషించారు. ఈ చిత్రం ద్వారా ప్రముఖ హాస్య నటుడు ఎమ్మెస్ నారాయణ తెలుగు చిత్రరంగానికి పరిచయమయ్యారు.


title: మా ఇంటి మహాలక్ష్మి (1959 సినిమా)

text: మా ఇంటి మహాలక్ష్మి హైదరాబాదులో నిర్మించిన తొలి తెలుగు సినిమా. 1959లో విడుదలైన ఈ సినిమాలో హరనాధ్ కథానాయకుడుగానూ, జమున నాయకిగాను నటించారు. ఈ సినిమాను హైదరాబాదులో అప్పట్లో కొత్తగా నిర్మించిన సారథి స్టూడియోలో నిర్మించారు.


title: మా ఇంటి ప్రేమాయణం

text: యర్రంశెట్టి శాయి వ్రాసిన "ప్రేమకు ఫుల్‌స్టాప్ ఉందా?" నవల ఆధారంగా ఈ సినిమా తీయబడింది.


title: మా నాన్న నిర్దోషి

text: మా నాన్న నిర్దోషి 1970 లో కె. వి. నందనరావు దర్శకత్వంలో విడుదలైన కుటుంబ కథా చిత్రం. ఇందులో కృష్ణ, విజయ నిర్మల ముఖ్య పాత్రల్లో నటించారు. అన్యాయంగా జైలు పాలైన తండ్రిని చిన్న పిల్లవాడైన అతని కొడుకు ఎలా విడిపించాడన్నది ఈ చిత్ర కథాంశం. ఈ సినిమా శ్రీదేవికి బాలనటిగా మొదటి సినిమా. ఇందులో శ్రీదేవి కృష్ణ, విజయ నిర్మలకు మేనకోడలు గా నటించింది.


title: మా నాన్న నిర్దోషి

text: డాక్టర్ కృష్ణ రాధ ను ప్రేమించి పెళ్ళి చేసుకుంటాడు. ఇది ఆమె తండ్రికి ఇష్టం లేక ఆమెను దూరం చేసుకుంటాడు. కృష్ణ, రాధలకు ఒక కొడుకు పుడతాడు. ఈ లోపు కృష్ణ తాను చేయని ఓ హత్యా నేరంతో జైలుకు వెళ్ళవలసి వస్తుంది. కృష్ణ కొడుకు తన తండ్రిని జైలు నుంచి విడిపించడానికి ఆ హత్య ఎవరు చేశారో కనుక్కొని అతన్ని చట్టానికి పట్టించడం మిగతా చిత్ర కథ.ఈ సినిమాకు పెండ్యాల నాగేశ్వర రావు సంగీత దర్శకత్వం వహించాడు. సి. నారాయణ రెడ్డి పాటలు రాశాడు. ఎస్. పి. బాలసుబ్రహ్మణ్యం, జానకి, సుశీల పాటలు పాడారు. ఈ సినిమాకు సహాయ దర్శకుడిగా వ్యవహరించిన దాసరి నారాయణ రావు ఓ బాలల నృత్యరూపకం కోసం పిల్లలకు తనే శిక్షణ ఇచ్చాడు.


title: మాంగల్యమే మగువ ధనం

text: మాంగల్యమే మగువ ధనం 1965 లో విడుదలైన తెలుగు డబ్బింగ్ సినిమా.


title: మాతో పెట్టుకోకు

text: "మాతో పెట్టుకోకు "' 1995 లో విడుదలైన తెలుగు చిత్రం. ఈ చిత్రంలో యువరత్న నందమూరి బాలకృష్ణ ద్విపాత్రాభినయం చేశారు. ఈ చిత్ర సంగీతం కూడా శ్రోతల ఆదరణ పొందింది.


title: మాతృదేవోభవ

text:
మాతృదేవోభవ 1993 లో విడదలై పలువురి మన్ననలు పొందిన ఒక సినిమా. విధివశాత్తూ భర్తను కోల్పోయిన ఒక స్త్రీ, క్యాన్సర్ సోకి తను కూడా కొద్ది రోజుల్లో మరణిస్తానని తెలుసుకొని తన ముగ్గురు బిడ్డల బంగారు భవిష్యత్తు కోసం పడే తపన, ఆరాటమే ఈ సినిమా.
శారద (మాధవి), చారుహాసన్ నడిపే ఒక అనాథాశ్రమంలో పెరిగిన అమ్మాయి. సంగీత అధ్యాపకురాలిగా పనిచేస్తుంటుంది. సత్యం (నాజర్) అదే అనాథాశ్రమంలో పెరిగి లారీ డ్రైవర్ గా పనిచేస్తుంటాడు. శారదను ప్రేమించి పెళ్ళి చేసుకుంటాడు. వీరికి నలుగురు పిల్లలు. సత్యం వ్యక్తిగతంగా మంచివాడైనప్పటికీ మద్యానికి బానిసౌతాడు. కల్లు దుకాణానికి యజమానియైన అప్పారావు ( తనికెళ్ళ భరణి ) శారద మీద కన్ను వేస్తాడు. అది సత్యానికి తెలిసి అతని దుకాణం ముందే అప్పారావుని అవమానిస్తాడు. అదే సమయంలో శారదకు మెదడు క్యాన్సర్ సోకిందనీ, తను ఇక ఎంతో కాలం బ్రతకదనీ డాక్టర్లు చెబుతారు. అప్పారావు పగబట్టి సత్యాన్ని చంపేస్తాడు. శారద తనలాగే తన పిల్లలు కూడా అనాధాశ్రమంలో పెరగడం ఇష్టం లేక వారిని మంచి మనసున్న కుటుంబాలకు దత్తత ఇచ్చి వేస్తుంది.


title: మావిచిగురు

text: మావిచిగురు 1996లో ఎస్. వి. కృష్ణారెడ్డి దర్శకత్వంలో విడుదలయిన కుటుంబ కథాచిత్రం. పి. ఉషారాణి ఈ సినిమా నిర్మాత. జగపతి బాబు, ఆమని మరియు రంజిత ఈ సినిమాలో ప్రధాన నటీనటులు.


title: మావూరి మహారాజు

text: మావూరి మారాజు 1994 లో విడుదలైన తెలుగు చిత్రం.


title: మాయావి

text: మాయావి కన్నడం నుండి తెలుగులోకి విడుదల చేయబడిన డబ్బింగ్ సినిమా.


title: మదన మంజరి (1961 సినిమా)

text: ఇది ఒక డబ్బింగ్ సినిమా.


title: మా వదిన

text: కృష్ణకుమారి ,కాంతారావు,సూర్యకాంతం,మాస్టర్ బాబు,బేబీ మల్లిక,మీనాకుమారి,కుటుంబరావు,ఎస్వీ రంగారావు,చిత్తూరు నాగయ్య


title: మధురానగరిలో

text:
ఇది మళయాళంలో విడుదలై అత్యంత ప్రజాదరణ పొందిన గాడ్ ఫాదర్ సినిమాకు రీమేక్. తెలుగులో కూడా అత్యంత ప్రజాధరణ పొందినది.
ఇది కొంత క్రైమ్, సస్పెన్స్ కలసిన చిత్రం.


title: మధురానగరిలో

text: ఇది తన అన్నయ్య అకస్మాత్తుగా అదృశ్యమవడంతో అతడిని వెతుకుతూ వచ్చి, కొందరి ఆకతాయి అబ్బాయిల సహాయంతొ అతడి అదృశ్యానికి కారణాలు వెతికి, అతడి మరణానికి కారణమైన వాళ్ళను పోలీసులకు అప్పగించే ఒక చెల్లెలి యొక్క కథ.


title: మగమహారాజు

text: రాజు (చిరంజీవి) ఒక నిరుద్యోగి. అతనికి అనేక కుటుంబ బాధ్యతలు ఉన్నాయి. అతను ఒకమ్మాయిని (సుహాసిని) ప్రేమిస్తాడు. ధనం సంపాదించడానికి రాజు ఒక పందెం కాసి రాత్రిపగళ్ళు సైకిల్ త్రొక్కి నెగ్గుతాడు. తరువాత అతను తను ప్ఱెమించిన అమ్మాయిని పెళ్ళి చేసుకొంటాడు. ఆమె అతని కుటుంబ సమస్యలను పరిష్కరించడం ఈ సినిమా కథ.


title: మగధీరుడు

text: మగధీరుడు 1986 లో విజయ బాపినీడు దర్శకత్వంలో విడుదలైన సినిమా. ఇందులో చిరంజీవి, జయసుధ ముఖ్యపాత్రల్లో నటించారు.


title: మహాబలుడు

text: మహాబలుడు 1969 లో రవికాంత్ దర్శకత్వంలో విడుదలైన జానపద కథాచిత్రం. ఇందులో కృష్ణ, వాణిశ్రీ ప్రధాన పాత్రలు పోషించారు.


title: మహాదేవి (సినిమా)

text: మహాదేవి, 1957లో అదేపేరుతో విడుదలైన తమిళ చిత్రము యొక్క తెలుగు డబ్బింగు విడుదల


title: మహాకవి క్షేత్రయ్య

text: మహాకవి క్షేత్రయ్య 1976లో విడుదలైన ఒక మంచి తెలుగు చిత్రం. క్షేత్రయ్య పేరుతో పిలవబడే వరదయ్య కృష్ణా తీరం లోని మువ్వ గ్రామ నివాసి. ఈ సినిమాలో వరదయ్య పాత్రను నాగేశ్వరరావు పోషించాడు. అతడు మువ్వగోపాల పదాలు అనేకం రచించాడు. భక్త తుకారాం నిర్మించిన అంజలీ పిక్చర్స్ వారు అదే కోవలో క్షేత్రయ్య కథను నిర్మించారు. ఆదినారాయణరావు సంగీత దర్శకత్వంలో రామకృష్ణ, బాలసుబ్రహ్మణ్యం (అష్ట నాయికలపై పాట), సుశీల పాడిన పాటలు శ్రోతల్ని అలరించాయి.వరదయ్య మువ్వ గ్రామంలో ఆకతాయిగా ఉంటాడు. తన మరదలు (ప్రభ) ను ప్రేమిస్తాడు. ప్రభ వరదయ్యతో చనువుగా వుండటం చూసిన ఆమె తండ్రి ప్రభ బాలవితంతువు అని చెబుతాడు. బాధతో ఉన్న వరదయ్యను వివాహమాడతానని కూచిపూడి భాగవతుల కుటుంబంలోని భామ (మంజుల) అడుగుతుంది. తల్లి అనుమతి ఉంటే వివాహమాడతానని వరదయ్య చెప్పి తల్లి అడుగుతాడు. కుల భేదంతో తల్లి అందుకు అంగీకరించదు. తను ప్రేమించిన మరదలు, తనను ప్రేమించిన భామ దూరం కావటంతో వరదయ్య విరక్తుడౌతాడు. భామ సోదరుడు (రాజబాబు) భామ ఆత్మహత్య చేసుకుందని జనాన్ని నమ్మించి ఆమెను వరదయ్య దగ్గర చేరుస్తాడు. కూచిపూడికి నాట్య గురువైన సిద్ధేంద్ర యోగి (పి.జె శర్మ) సహకారంతో మువ్వ గోపాలస్వామి కటాక్షంతో వరదయ్య మంచి కవి అవుతాడు. అతని గీతాలు విన్న గోలకొండ తానీషా (ప్రభాకర రెడ్డి) అతన్ని తన దగ్గరకు ఆహ్వానిస్తాడు. అహ్వానాన్ని తిరస్కరించిన వరదయ్యను బలవంతంగా తనతో తీసుకుని పోతాడు తానిషా. భామ సహాయంతో అక్కడి నుండి వరదయ్య తప్పించుకుని తంజావూరు చేరతాడు. తంజావూరు రాజు రఘునాధ నాయకుడు (కాంతారావు), ఆయన రెండవ భార్య, కవయిత్రి రంగాజమ్మలు అంజలీ దేవి వరదయ్యను అభిమానిస్తారు. పొరుగురాజు (మదురై) తో, తంజావూరు రాజుకు ఉన్న వైషమ్యాలలు తొలగించే ప్రయత్నం చేస్తాడు వరదయ్య. ఇరురాజ్యాల మధ్య అనివార్యమైన యుద్ధ సమయంలో రంగాజమ్మ కోరిక మేరకు రాకుమారుడ్ని తీసుకుని వెళతాడు వరదయ్య. తానీషా సాయంతో రాకుమారుడ్ని తంజావూరుకు చేరుస్తాడు. రాజనర్తకి తారామతి (జయసుధ), ఆస్థానకవి (రావు గోపాలరావు) లు క్షేత్రయ్య పట్ల ద్వేషంతో తానీషాను రెచ్చగొట్టి ఒక పోటీ పెట్టిస్తారు. అందులో భాగంగా క్షేత్రయ్య వెయ్యి పదాలు రచించవలసి ఉంటుంది. మంత్రించబడిన ఫలాలు ఆరగించడంతో క్షేత్రయ్య తారామతి పట్ల మోహితుడౌతాడు. సిద్ధేంద్ర యోగి సహాయంతో మోహాన్మత్తత నుండి బయటపడి రచనసాగిస్తాడు. తరువాత తన స్వగ్రామమైన మువ్వ చేరుకుని అక్కడే పరమాత్మ సాయుజ్యాన్ని పొందుతాడు.


title: మనీ (సినిమా)

text: మనీ శివనాగేశ్వరరావు దర్శకత్వంలో, రామ్ గోపాల్ వర్మ నిర్మాతగా నిర్మించిన 1993 నాటి తెలుగు క్రైం కామెడీ సినిమా. జె. డి. చక్రవర్తి, చిన్నా కథానాయకులుగా, జయసుధ, పరేష్ రావెల్, కన్నెగంటి బ్రహ్మానందం తదితరులు ప్రధాన పాత్రల్లో నటించారు. హాస్యదర్శకుడిగా పేరొందిన శివనాగేశ్వరరావుకు దర్శకుడిగా ఇది తొలి చిత్రం. 1986 నాటి హాలీవుడ్ క్రైం కామెడీ సినిమా "రూత్ లెస్ పీపుల్" సినిమా ఆధారంగా ఈ కథ, కొన్ని పాత్రలను రూపొందించారు. డబ్బు కోసం పక్క ఇంట్లోని సంపన్నురాలిని కిడ్నాప్ చేసిన నిరుద్యోగ యువకులే ఆమె ఆస్తి కోసం చంపాలని చూస్తున్న భర్త నుంచి కాపాడడం ప్రధాన కథాంశం. సినిమా నిర్మాణం తర్వాత ఎంతమంది పంపిణీదారులకు ప్రివ్యూ వేసినా నచ్చకపోతూండడంతో సినిమా విడుదల ఆలస్యమైంది. ఏదో విధంగా తుదకు విడుదలైన ఈ సినిమా మంచి విజయాన్ని సాధించింది. ఈ సినిమా విజయంతో దీనికి మనీ మనీ (1995), మనీ మనీ మోర్ మనీ (2011) సినిమాలు సీక్వెల్స్‌గా, ""లవ్ కే లియే కుఛ్ బీ కరేగా"" (2001) హిందీ రీమేక్‌గా వచ్చాయి. ఈ సినిమాలో బ్రహ్మానందం పోషించిన ఖాన్ దాదా పాత్ర బ్రాండ్ స్థాయికి ఎదిగింది. 1993 నంది పురస్కారాల్లో ఉత్తమ ద్వితీయ చిత్రం, ఉత్తమ నూతన దర్శకుడు (శివనాగేశ్వరరావు), ఉత్తమ హాస్య నటుడు (బ్రహ్మానందం) పురస్కారాలు మనీ సినిమాకు దక్కాయి.


title: మనీ (సినిమా)

text: నిరుద్యోగంతో ఇబ్బందులు ఎదుర్కొంటున్న ఇద్దరు యువకులు చక్రి (జె.డి.చక్రవర్తి), బోస్ (చిన్నా) తమ ఇంటి పక్క బంగాళాలో ఉండే కోటీశ్వరురాలు విజయ(జయసుధ)ని కిడ్నాప్ చేస్తారు. ఆమె ఆస్తి కోసం ఎప్పటి నుంచో ఆశిస్తున్న ఆమె భర్త సుబ్బారావు (పరేష్ రావల్) బయటకి ఆమె కిడ్నాప్ అయినందుకు బాధపడ్డా, లోలోపల అక్కడే చంపేయాలని ప్రయత్నాలు సాగిస్తాడు. దీంతో చక్రి, బోస్ కలిసి విజయను రక్షించడానికి ప్రయత్నాలు ప్రారంభిస్తారు. చివరకు విజయకు సుబ్బారావు నిజస్వరూపాన్ని తెలియబరచడంతో, ఆమె కంపెనీలోనే వారిద్దరికీ ఉద్యోగం వస్తుంది.


title: మనీ (సినిమా)

text: 13 ఏళ్ళుగా దర్శకత్వ శాఖలో వివిధ స్థాయిల్లో పనిచేస్తున్న శివనాగేశ్వరరావును రామ్‌గోపాల్ వర్మ తన మొదటి రెండు సినిమాలు శివ, క్షణక్షణం సినిమాలకు కో-డైరెక్టర్‌గా తీసుకున్నాడు. శివనాగేశ్వరరావు స్వయంగా సినిమా దర్శకత్వం వహిస్తానంటే రామ్‌గోపాల్ వర్మ నిర్మించడానికి సిద్ధమయ్యాడు. కథ కోసం కొన్ని ఐడియాలు వర్మ చెప్పగా వాటిలోంచి శివనాగేశ్వరరావు హాలీవుడ్ సినిమా ""రూత్ లెస్ పీపుల్"" కథాంశం నచ్చి దాన్ని ఎంచుకున్నాడు.


title: మనీ (సినిమా)

text: అలా 1986లో విడుదలైన హాలీవుడ్ సినిమా ""రూత్ లెస్ పీపుల్"" ఆధారంగా మనీ సినిమా కథ, పాత్రలు అభివృద్ధి చేశారు. మనీ సినిమా రూపకల్పనలో కూడా రూత్ లెస్ పీపుల్ ప్రభావం చాలానే ఉందని సినీ విశ్లేషకుడు జీవన్ రెడ్డి పేర్కొన్నాడు. రూత్ లెస్ పీపుల్ సినిమాలోని ఒకే కథానాయకుని పాత్రని ఇందులో ఇద్దరుగా మార్చడం వంటి చిన్న మార్పులతో పాటు అందులో లేని ముఖ్యపాత్ర ఖాన్ దాదాను మనీలో ప్రవేశపెట్టారు. మూలంతో సంబంధం లేని విధంగా క్లైమాక్స్ ఎపిసోడ్ కూడా తెలుగులో అభివృద్ధి చేశారు.


title: మనీ (సినిమా)

text: సినిమాను 55 లక్షల రూపాయల బడ్జెట్‌లో తెలుగు, హిందీ భాషల్లో సమాంతరంగా నిర్మించారు. పూర్తయ్యాకా సినిమాను విడుదల చేసుకోవడంలో చాలా ఇబ్బందులు ఎదురయ్యాయి. చూసిన పంపిణీదారులకు ఎవరికీ సినిమా నచ్చకపోతూండడంతో అన్నపూర్ణ స్టూడియోకి చెందిన ప్రివ్యూ థియేటర్‌లో 50 రోజుల పాటు సినిమాను ప్రివ్యూ వేసి చూపించాల్సి వచ్చింది. దర్శకుడు శివనాగేశ్వరరావు "ఒక దశలో మేము ఈ సినిమా ఎప్పటికీ విడుదల కాదేమో అనుకున్నాము" అని చెప్పాడు. ఆ ఇబ్బందులు అధిగమించి సినిమా ఎట్టకేలకు విడుదలైంది.


title: మనీ (సినిమా)

text: సినిమా మంచి విజయాన్ని సాధించింది. నిర్మాణ వ్యయానికి ఐదారు రెట్లు రూ.3 కోట్లు వసూలు చేసింది. ఈ విజయం అనంతరం దీనికి సీక్వెల్స్ వచ్చాయి. దీనికి కొనసాగింపుగా 1995లో వర్మ క్రియేషన్స్ నిర్మాణ సంస్థలోనే శివనాగేశ్వరరావు దర్శకునిగా మనీ మనీ సినిమా, దానికి కొనసాగింపుగా 2011లో జె.డి.చక్రవర్తి నిర్మాణ దర్శకత్వంలో మనీ మనీ మోర్ మనీ సినిమా తీశారు. మనీ సినిమాని 2001లో ""లవ్ కే లియే కుఛ్ భీ కరేగా"" అన్న సినిమా పునర్నిర్మాణం చేశారు.


title: మనీ (సినిమా)

text: అప్పటికి తెలుగు సినిమాల్లో కనిపించని కొత్త తరహా హాస్యాన్ని అందించిన సినిమాగా దీన్ని విమర్శకులు ఆదరించారు. పంచ్‌డైలాగులు, వన్ లైనర్ల ఆధారంగా సాగే హాస్యానికి భిన్నంగా హాస్యాన్ని పుట్టించగల సన్నివేశాన్ని తయారుచేసి డైలాగుల బలంతో కాక సన్నివేశాల బలంతో నవ్వించగలగడం విమర్శకులను ఆకట్టుకుంది. మనీలో కోట శ్రీనివాసరావు పాత్ర పెళ్ళిచేసుకోవద్దని అనుచరుడికి సలహా ఇస్తూ మాట్లాడే సన్నివేశాన్ని ఉదాహరణగా తీసుకుని కంచిభొట్ల శ్రీనివాస్ - సెటప్ మీదే సన్నివేశం సాగిపోతూ, భూతద్దం పట్టుకు వెతికిచూసినా పంచ్ లైన్ లేని దృశ్యమనీ - "సెన్సిబిలిటీ అన్న ఉదాహరణకు తెలుగు సినిమాలో ఇంతకు మించిన నిదర్శనం దొరకబోదు." అని విశ్లేషించాడు.


title: మనీ (సినిమా)

text:
ఈ సినిమాలో బ్రహ్మానందం నటించిన ఖాన్ దాదా పాత్ర బాగా ప్రేక్షకాదరణ పొంది బ్రాండ్ స్థాయికి ఎదిగింది. మనీ సినిమా విజయానికే కాక తదనంతరం సీక్వెల్స్ నిర్మాణానికి కూడా ఖాన్ దాదా పాత్ర కీలకమైన ఆకర్షణగా నిలిచింది. సీరియస్‌గా ప్రవర్తిస్తూ హాస్యాన్ని పండించే ఖాన్ దాదా పాత్ర బ్రహ్మానందం కెరీర్‌లోని మేలిమలుపుల్లో ఒకటిగా నిలిచి, ఉత్తమ హాస్య నటుడిగా తొలి నంది పురస్కారాన్ని తెచ్చిపెట్టింది.
మనీ సినిమాకు శ్రీ సంగీత దర్శకత్వం వహించాడు. "చక్రవర్తికి వీధి భిక్షగత్తెకీ", "లేచిందే లేడికి పరుగు" పాటలు రెండూ ఎం. ఎం. కీరవాణి స్వరపరిచాడు. సిరివెన్నెల సీతారామశాస్త్రి ఈ సినిమాలో పాటలన్నీ రాశాడు. ఎస్. పి. బాలసుబ్రహ్మణ్యం, కె. ఎస్. చిత్ర, మనో, తదితరులు పాటలు పాడారు. ఈ సినిమాలోని "వారేవా ఏమి ఫేసు", "భద్రం బీకేర్‌ఫుల్ బ్రదరూ", "చక్రవర్తికీ వీధి బిచ్చగత్తెకీ" పాటలు మంచి ప్రాచుర్యం పొందాయి. వీటిలో పెళ్ళి చేసుకుంటే మగాడికి వచ్చే కష్టాల గురించి వచ్చే "భద్రం బీకేర్‌ఫుల్ బ్రదరూ" పాట, మగాళ్ళు పెళ్ళి గురించి సరదాగా వాపోయే సందర్భాల్లో తప్పక గుర్తువచ్చే పాటగా నిలిచిపోయింది. ఈ పాట పదేళ్ళకొకటి వచ్చే మంచి సరదా పాటల్లో ఒకటిగా పేరొందింది. వారెవా ఏమి ఫేసు పాట మరోవైపు సినిమా స్టార్‌డమ్‌పై వ్యంగ్యోక్తిగా ప్రేక్షకుల మాటల్లో నిలిచింది.


title: మనీ మనీ

text: మనీ మనీ రామ్ గోపాల్ వర్మ నిర్మాతగా వర్మ క్రియేషన్స్ నిర్మాణ సంస్థ తీసిన 1995 నాటి తెలుగు క్రైం కామెడీ సినిమా. 1993లో విడుదలై మంచి విజయం సాధించిన మనీ సినిమాకి ఇది సీక్వెల్. మనీ మనీ సినిమాని కృష్ణవంశీ దర్శకత్వం చేసినా తన పేరు వద్దనడంతో మనీ సినిమా దర్శకుడైన శివనాగేశ్వరరావు పేరు వేశారు.


title: మనీ మనీ

text: మనీ కథ ముగిసిన దగ్గరే మనీ మనీ సినిమా మొదలుకావడంతో మనీ సినిమాలోని ప్రధాన తారాగణమంతా ఇందులోనూ ఉంది. వీరికి తోడు జేడీ చక్రవర్తికి జోడీగా సుధ పాత్రలో సురభి, మాణిక్యంగానే కాక లాయర్ సాబ్ అనే మరో పాత్రలో తనికెళ్ళభరణి ద్విపాత్రాభినయం, బెనర్జీగా బెనర్జీ వంటి పాత్రలు కొత్తగా చేరాయి.


title: మనీ మనీ

text: రామ్ గోపాల్ వర్మ నిర్మాణం, శివనాగేశ్వరరావు దర్శకత్వంలో తీసిన మనీ సినిమా 1993లో చిన్న బడ్జెట్ సినిమాగా విడుదలై మంచి విజయం పొందింది. బ్రహ్మానందం పోషించిన ఖాన్ దాదా పాత్ర ఎంతో ప్రజాదరణ పొందింది. ఈ నేపథ్యంలో అదే పాత్రలతో మనీలో ముగిసిన కథకు కొనసాగింపుగా మనీ మనీ సినిమా తీయాలని నిర్ణయించుకున్నాడు నిర్మాత రామ్ గోపాల్ వర్మ. తనవద్ద దర్శకత్వ శాఖలో పనిచేస్తున్న కృష్ణవంశీని మనీ మనీ సినిమా తీయమని ఆదేశించాడు. దర్శకునిగా తొలి సినిమా ఎలాంటిది చేయాలన్నదానిపై ఒక ఆలోచన ఉన్న కృష్ణవంశీ ఈ సినిమా తీస్తానని, అయితే తన పేరు దర్శకునిగా క్రెడిట్స్‌లో వేయరాదని షరతు పెట్టాడు.


title: మూఢ నమ్మకాలు

text:
మూఢ నమ్మకాలు వివిధ దేశాల సంస్కృతులలో ప్రబలంగా విస్తరించిన నమ్మకాలు. ప్రాచీన కాలం నుండి కొన్ని నమ్మకాలు మంచిని పెంచితే, మరికొన్ని శాస్త్రీయంగా నిరూపణ కానివిగా కనిపిస్తున్నాయి. ఈ రెండవ తరగతికి చెందిన నమ్మకాల్ని "మూఢ నమ్మకాలు" అంటారు. ఈ మూఢ నమ్మకాలు ఎక్కువగా చదువుకోనివారిలో, గ్రామాలలోను, ఆదివాసీ గిరిజన సమూహాలలో కనిపిస్తాయి
ఒత్తిడి కారణంగా మనలో మూఢ నమ్మకాలు ప్రబలుతాయని బ్రిటన్ శాస్త్రవేత్తల పరిశోధనలో తేలింది. ఈ రుగ్మత వల్ల ఆచార వ్యవహారాలపై నమ్మకం పెరుగుతుంది. ఫలితంగా అవాస్తవమైన అంశాలు కూడా నిజంగానే ఉన్నట్లుగానే భ్రమపడతారని పరిశోధకులు తెలిపారు. బ్రిటన్‌లోని నార్త్ వెస్ట్రన్ విశ్వవిద్యాలయానికి చెందిన ఆడమ్ గాలిన్స్కీ నేతృత్వంలోని శాస్త్రవేత్తలు ఈ అంశంపై పరిశోధనలు సాగించారు. జీవితం మీద అదుపు లేనట్లు భావిస్తే.. వారు ప్రపంచంపైన కొన్ని అభిప్రాయాల్ని రుద్దుతారని ఈ బృందం తేల్చింది. "తమ జీవితాల మీద నియంత్రణ కోల్పోయే కొద్దీ 'మానసిక జిమ్నాస్టిక్స్' ద్వారా దాన్ని పొందేందుకు వారు అంత ఎక్కువగా ప్రయత్నాలు చేస్తారు" అని ఆడమ్ వివరించారు. నియంత్రణ అనేది ప్రజలకు చాలా ముఖ్యమని తెలిపారు. ఇది లేకపోవడాన్ని వారు ముప్పుగా పరిగణిస్తారని చెప్పారు. దీన్ని దూరం చేసుకొనేందుకు.. అపోహలను పెంచుకొని ఆత్మ సంతృప్తి పొందుతారని పేర్కొన్నారు. పరిశోధనలో భాగంగా శాస్త్రవేత్తలు కొంతమంది వాలంటీర్లను ఎంచుకున్నారు. వీరిలో సగం మందిని.. నియంత్రణ కోల్పోయిన సందర్భాన్ని (కారు ప్రమాదం, సమీప బంధువు జబ్బున పడడం వంటివి) గుర్తుకు తెచ్చుకోమన్నారు. ఆ తరువాత వారిపై అనేక ప్రయోగాలు నిర్వహించారు. అస్పష్టంగా ఉన్న చిత్రాలను చూపి అందులో ఏమైనా బొమ్మలు కనపడుతున్నాయా? అని ప్రశ్నించారు. నిజానికి ఈ చిత్రాల్లో సగం మేర చుక్కలు, మిగతా సగంలో అస్పష్టంగా ఉన్న చిత్రాలు (కుర్చీ, పడవ, గ్రహం వంటివి) ఉన్నాయి. మసకమసకగా ఉన్న చిత్రాల్లో 95 శాతాన్ని వాలంటీర్లు గుర్తుపట్టగలిగారు. అయితే ఒత్తిడితో ఉన్న బృందం మాత్రం చుక్కల్లో కూడా చిత్రాలను 'చూశారు'. 'అదృష్ట మేజోళ్లు' వంటివి వీరికి ఇందులో కనిపించాయి. "ఈ చుక్కల్లో వారికి భిన్నరకాలైన అంశాలు.. స్టాక్ మార్కెట్లు, ముఖాలు, కుట్రలు వంటివి కనిపించాయి. దీన్నిబట్టి నియంత్రణ కోల్పోవడం వల్ల వీరి మదిలోని భావనలను ఈ చుక్కల్లో ఊహించుకుంటున్నారు" అని ఆడమ్ పేర్కొన్నారు.


title: మూఢ నమ్మకాలు

text: చదువుకున్న వారిలో కూడా మూఢనమ్మకాలు వుండడానికి చిన్న తనంలో పెద్దలు చెప్పిందే వేదంలో పిల్లలు భావించడం, శాస్త్రీయపద్ధతి అంతగా ప్రబలకపోవడం, ఆదర్శవ్యక్తులుగా వుండవలసిన శాస్త్రవేత్తలు కొంతమంది అతీంద్రియ శక్తులు కనబరచే బాబాలకు శిష్యులవడం కొన్ని కారణాలు.


title: మూఢ నమ్మకాలు

text: కొన్ని మూఢ నమ్మకాలు


title: మూడు ముక్కలాట (సినిమా)

text: మూడు ముక్కలాట సెప్టెంబరు 1, 2000 ల్ళో విడుదలైన తెలుగు చిత్రం.


title: మూడు పువ్వులు ఆరు కాయలు

text: మూడు పువ్వులు ఆరు కాయలు విజయనిర్మల దర్శకత్వంలో వెలువడిన తెలుగు సినిమా. ఈ సినిమా 1979, జనవరి 5న విడుదలయ్యింది.


title: మూడు ముళ్ళ బంధం

text: రాముడు – రంగడు సినిమాకి ప్రొడక్షన్ మేనేజర్‍గా పనిచేస్తున్న పొన్నతోట రఘురాం గారు ఒకరోజు “సుబ్బయ్యా… నేను ఇండస్ట్రీకి వచ్చి చాలా రోజులైంది. ఏదైనా సొంతంగా సినిమా తియ్యాలని ఉంది” అనడంతో ఎన్నాళ్ళుగానో తననుకుంటున్న ఒక కథ (18 ఏళ్ళ అమ్మాయి మెడలో 8 ఏళ్ళ అబ్బాయి అనుకోకుండా తాళి కట్టడం.. తద్వారా జరిగే పరిణామాలూ) థ్రెడ్ చెప్పారు. కథ వినగానే రఘురాం గారు “ చేస్తే ఇలాంటి ఆఫ్ బీట్ సినిమానే చెయ్యాలి.. లెటజ్ గో ఎహెడ్ ” అన్నారు. దీనిని నటీనటులగా వాణిశ్రీ, బాలకృష్ణ లతో చేయాలనుకొని కొన్నికారణాల వల్ల హీరోయిన్ పాత్రకి మాధవి ని, హీరో పాత్రకి రాజేంద్ర ప్రసాద్ నీ తీసుకున్నారు.


title: మూడు ముళ్ళ బంధం

text: షూటింగు అంతా రాజమండ్రి దగ్గరే మొత్తం 20 రోజులలోగా ముగిసింది. దర్శకుడిగా ముత్యాల సుబ్బయ్య మొదటి సినిమా ఇది.


title: మూడు ముళ్ళ బంధం

text: హీరోయిన్ పెళ్ళి పీటల మీద ఉండగా, పెళ్ళి కొడుకు చనిపోతాడు. అందరూ హీరోయిన్ నష్టజాతకురాలు అంటూ నిందిస్తారు. సవతి తల్లి కూడా శాపనార్ధాలు పెడుతుంది. ఇదంతా చూస్తున్న 8 సంవత్సరాల కుర్రాడికి ‘పాపం.. ఈ అమ్మాయిని అందరూ తిడుతున్నారు. నేనే వెళ్ళి తాళి కడితే బావుంటుంది కదా.. ఆటల్లో బొమ్మల పెళ్ళిళ్ళు ఎన్ని సార్లు చెయ్యలేదూ?’ అనుకుని తనకంటే 10 సంవత్సరాలు పెద్దదైన హీరోయిన్ మెడలో తాళి కడతాడు. ఆ తరువాత ఆ కుర్రాడు పెద్దవాడవడమూ, అతను మరో అమ్మాయిని ప్రేమించడమూ.. ఇలా నడుస్తుందా కథ.


title: మూడు ముళ్ళ బంధం

text: సెన్సార్‍కి వెళ్ళినప్పుడు సినిమా ప్రివ్యూ ముగిసిన 3 గంటల వరకూ సెన్సార్ ఆఫీసర్లు ఎవరూ థియేటర్ లోంచి బయటికి రాలేదు. మూడు గంటల తర్వాత లోనికి పిలిచి “ నీకెంత ధైర్యమయ్యా ఈ కథని సినిమాగా తియ్యడానికి? ఎనిమిదేళ్ళ కుర్రాడేమిటీ.. పద్దెనిమిదేళ్ళ అమ్మాయికి తాళి కట్టడమేమిటీ.. ఈ సినిమాని బాన్ చెయ్యాలసలు ” అన్నారు. “ఎందుకు సార్? ” అని ముత్యాల సుబ్బయ్య అడిగారు. “ శారదా యాక్ట్ ప్రకారం బాల్య వివాహాలు నేరం.. వాటిని సినిమాల్లో ఎంకరేజ్ చెయ్యకూడదు ”... “ ఇది బాల్య వివాహం ఎలా ఔతుందండీ.. కుర్రాడు చిన్నవాడే కానీ, అమ్మాయి పెద్దదే కదా..! ” అని ముత్యాల సుబ్బయ్య వాదన. చివరికెలాగైతేనేం సెన్సార్ సర్టిఫికెట్ వచ్చింది. ప్రివ్యూ చూసిన సినీ ప్రముఖులంతా ముత్యాల సుబ్బయ్య ధైర్యానికి షాక్ తిన్నారు. రిలీజ్‍కి ముందుకూడా డివైడెడ్ టాక్ వచ్చింది “ఇదేదో ఎక్స్పెరిమెంట్ సినిమా, యాంటీ సెంటిమెంట్ సినిమా.. ” అంటూ..! మొత్తానికి రెండు, మూడు నెలల తర్వాత 1980 అక్టోబరు ప్రాంతాల్లో విడుదలైంది. యూనిట్ అంచనాలకి విరుద్దంగా ప్రేక్షకులు సినిమాని తిరగ్గొట్టారు. ఆఫ్‍బీట్ అనుకున్న కథని ఏమాత్రం రిసీవ్ చేసుకోలేదు. ఐతే ‘మూడు ముళ్ళ బంధం’ డైరెక్టర్‍గా ముత్యాల సుబ్బయ్యకు మంచి పేరే తెచ్చిపెట్టింది. టేకింగ్‍ని కూడా అంతా మెచ్చుకున్నారు. ఎటొచ్చీ కథే ఎవరికీ నచ్చలేదు


title: మూగ నోము (సినిమా)

text:
మూగ నోము అక్కినేని నాగేశ్వర్రావు, జమున, ఎస్వీ రంగారావు ప్రధాన పాత్రలలో నటించగా ఎవియం సంస్థ నిర్మించి 1969 లో విడుదలైన సినిమా. కథ అంతా గోపీ అనే పిల్లవాడి చుట్టూ తిరుగుతుంది. ఈ సినిమాలో "తల్లివి నీవే తండ్రివి నీవే" అనే పాట ప్రేక్షకాదరణ పొందింది.
పెద్ద జమీందారు, దివాన్ బహద్దూర్ రాజగోపాలరావు (యస్వీ రంగారావు) జమిలో వ్యవసాయం చేసే రైతు సోమయ్య (నాగయ్య), కూతురు గౌరి (జమున). జమీందారు పుత్రుడు వేణుగోపాల్ (అక్కినేని) ఇంగ్లండులో చదివి ఇండియా వస్తాడు. అనుకోకుండా రైలులో కలిసిన గౌరితో తనొక ఎలక్ట్రిక్ ఉద్యోగినని పరిచయం చేసుకుంటాడు. ఊరికి వచ్చిన తరువాత అతడు జమీందారని తెలిసి దూరం కావాలనుకుంటుంది గౌరి. కాని తను మనసారా ప్రేమించానని ఆమెకు చెప్పి ఒప్పించి, ఊరి గుడిలో తాళికట్టి భార్యగా స్వీకరిస్తాడు. తరువాత తండ్రి చెప్పిన పనిమీద సింగపూర్ వెళ్తాడు. గౌరిని వేణు వివాహం చేసుకున్నాడని తెలుసుకుంటాడు జమీందారు. ఆమె గర్భవతి అని కూడా తెలుస్తుంది. దాంతో ఆమెను, ఆమె తండ్రిని ఊరువిడిచి వెళ్ళమంటాడు. వేణుతో వివాహం సంగతి ఎవరికీ తెలియనీయవద్దని ఆమెచే ప్రమాణం చేయించుకుంటాడు. ఆ ప్రకారం ఊరు వదిలి వెళ్లిన గౌరి ఒక మగపిల్లవాడిని ప్రసవిస్తుంది. అయితే ఆమె తండ్రి, ఆ పిల్లాడిని రామాపురం అనాధాశ్రమంలో వదిలిపెట్టి, బాబు మరణించాడని గౌరికి చెబుతాడు. ఆమె బాధతో కుమిలిపోతుంది. సింగపూరు నుంచి వచ్చిన వేణు గౌరికోసం వెతికి, ఆమె జాడ తెలియక తాగుడు వ్యసనానికి బానిసవుతాడు. పట్నంలో ఒక నర్తకి (విజయలలిత) ఇంట్లో ఆమెను చూసి ఆమె శీలం గురించి నిందిస్తాడు. తరువాత గౌరి రామాపురం స్కూల్లో టీచర్‌గా చేరటం, అక్కడ ఆమె కొడుకు గోపి (బేబీ బ్రహ్మజీ) ఓ అనాధగా పరిచయమై ఆమెకు చేరువకావటం జరుగుతుంది. స్కూలు వార్షికోత్సవంలో గౌరిని ఊరు తీసుకెళ్తాడు. షావుకారు రంగయ్య (రాజనాల), తన కూతురు రజని (వెన్నిరాడై నిర్మల)తో వేణుకు వివాహం చేయాలనుకొని పెద్ద జమిందారును ఒప్పిస్తాడు. గోపీ బలవంతంతో వేణు ఈ పెళ్లికి అంగీకరిస్తాడు. సోమయ్య వలన గోపియే తన కుమారుడని తెలిసి గౌరి అక్కడకు వస్తుంది. ఆమెను ద్వేషిస్తూ వేణు నిందిస్తాడు. గోపి తన కొడుకని చెప్పిన గౌరిని మరింతగా వేణు అవమానంగా మాట్లాడినా గౌరి ఏం మాట్లాడదు. అదే సమయంలో ఆస్తి మొత్తం పెళ్లికిముందే రాసిమ్మని కోరిన షావుకారు, అతని కుమార్తె నైజం గ్రహిస్తాడు జమిందారు. వెంటనే గౌరి తన కోడలని, గోపి తన మనవడని ప్రకటించటంతో ఆమె మూగనోము సమాప్తమై, అందరూ ఆనందించటంతో చిత్రం శుభంగా ముగుస్తుంది.


title: మూగ ప్రేమ

text:
కె బాలచందర్ తమిళ చిత్రం తెలుగులో తీయబడింది.కె.చటర్జీ నిర్మాత.సంగీత దర్శకుడిగా చక్రవర్తి తొలి చిత్రం."ఈ సంజె లో కెంజాయలో" ,"జిలిబిలి పలుకుల చెల్లెళ్ళు","నాగులేటి వాగులోన","పోవనివ్వం పోనివ్వం " వంటి జనరంజకమైన పాటలున్నాయి.
వాసుదేవరావు అనే అతని ఇంట్లో కమల అనే అమాయకురాలు పనిమనిషిగా చేరుతుంది. వాసుదేవరావు తమ్ముడైన మురళిని చూసి ముచ్చటపడి, అతన్ని మనసులోనే ప్రేమిస్తుంది. మురళి, రాధ అనే అమ్మాయిని చూసి, ఆమె ఎవరని తెలుసుకోకుండా ప్రేమిస్తాడు. ఆమె కమల స్నేహితురాలు. ఆ విషయం తెలుసుకుని, కమల లోలోన బాధపడుతుంది. వాసుదేవరావు తన తమ్ముడికి కమలను ఇచ్చి వివాహం చేయాలనుకుంటాడు. కాని, కమల బలవంతం మీద, రాధకు ఇచ్చి వివాహం చేస్తాడు. కమల రాసిన ఒక నవల చదివిన రాధ, ఆ కథ కమల కథేనని తెలుసుకుని, ఆమె చేసిన త్యాగాన్ని అర్థం చేసుకుని, తాను కావాలని కాలు పోగొట్టుకుంటుంది. కమల తనను ప్రేమించిన విషయం మురళి తెలుసుకుంటాడు. కమలకు ఇంకొక వరుడితో వివాహం నిశ్చయమవుతుంది. కాని కథ మరోలా సమాప్తమవుతుంది.


title: మూగ జీవులు

text: "తారాగణం": సావిత్రి, జి. వరలక్ష్మి, యెస్. వరలక్ష్మి, రాజ్ కుమార్


title: మూగ జీవులు

text: "దర్శకత్వం" : గరికపాటి వరలక్ష్మి


title: మూగ జీవులు

text: గరికపాటి వరలక్ష్మి దర్శకత్వంలో విడుదలైన తొలి చిత్రం మూగ జీవులు.


title: మొరటోడు

text: ఇది సురేష్ సంస్థ హాస్య నటుడు నగేష్ దర్శకత్వంలో నిర్మించిన తెలుగు చిత్రం. 1977లో విడుదలయ్యింది. సత్యనారాయణ మొరటోడు గాను జయసుధ అతని జంటగానూ నటించారు.


title: మోసగాళ్ళకు మోసగాడు

text: మోసగాళ్ళకు మోసగాడు కె.ఎస్.ఆర్.దాస్ దర్శకత్వం వహించగా, కృష్ణ, విజయనిర్మలనాగభూషణం, రావుగోపాలరావు ముఖ్యపాత్రల్లో నటించిన తెలుగు యాక్షన్ కౌబాయ్ చిత్రం. భారతదేశంలోనే తొలి కౌబాయ్ నేపథ్యంలోని సినిమాగా పేరుతెచ్చుకుంది.


title: మోసగాళ్ళకు మోసగాడు

text: పద్మాలయా స్టూడియోస్ కృష్ణ పెద్దకుమార్తె పద్మాలయ పేరుమీదుగా, సోదరులు ఆదిశేషగిరిరావు, హనుమంతరావు నిర్మాతలుగా ఏర్పడిన కృష్ణ స్వంత బ్యానర్. 1970లో తానే కథానాయకునిగా ఆ బ్యానర్లో తొలి సినిమా అగ్నిపరీక్ష పరాజయం పాలైంది. ఆ సమయంలో మద్రాసు థియేటర్లలో విజయవంతమవుతున్న "మెకన్నాస్ గోల్డ్" వంటి కౌబాయ్ చిత్రాలపై కృష్ణ దృష్టిపడింది. "మెకన్నాస్ గోల్డ్", "ఫ్యూ డాలర్స్ మోర్", "గుడ్ బ్యాడ్ అండ్ అగ్లీ" లాంటి సినిమాలను కలుపుకుని ఓ కథ తయారుచేసి తెలుగులో కౌబాయ్ సినిమా చేయాలన్న ఆలోచన దాంతో కృష్ణకు వచ్చింది. కృష్ణ ఆ బాధ్యతలను అప్పగించగా కౌబాయ్ నేపథ్యాన్ని తెలుగు వాతావరణానికి కలుపుతూ మోసగాళ్ళకు మోసగాడు కథని ప్రముఖ రచయిత ఆరుద్ర రాశారు. సినిమాకి కథ, స్క్రీన్ ప్లే, మాటలతో పాటుగా పాటలను కూడా ఆరుద్రే రాశారు. అయితే మొత్తం బౌండ్ స్క్రిప్ట్ పూర్తిచేసి నిర్మాతలకు ఇచ్చాకా వారికి అది బాగా నచ్చేసింది. దాంతో ఈ సినిమాకు ఆరుద్ర దర్శకత్వం వహిస్తేనే బావుంటుందని భావించిన నిర్మాతలు ఘట్టమనేని ఆదిశేషగిరిరావు, ఘట్టమనేని హనుమంతరావు ఆయనకు దర్శకత్వం ఆఫర్ చేశారు. అయితే తన పరిమితులు తెలిసిన ఆరుద్ర దాన్ని ఎట్టి పరిస్థితుల్లోనూ అంగీకరించలేదు. దాంతో ఇక వేరే దారిలేక అప్పటికే విజయలలితతో రౌడీరాణి అనే యాక్షన్ సినిమాకు దర్శకత్వం వహించి విజయం సాధించిన కె.ఎస్.ఆర్.దాస్‌ని దర్శకునిగా తీసుకున్నారు. సినిమాకి మొదట "అదృష్టరేఖ" అన్న పేరు పెడదామని భావించారు, కానీ చివరకు "మోసగాళ్ళకు మోసగాడు" అన్న పేరు పెట్టారు.


title: మోసగాళ్ళకు మోసగాడు

text: మోసగాళ్ళకు మోసగాడు సినిమాను రాజస్థాన్లో ఎడారులు, బికనీర్ కోట, పంజాబ్ లోని సట్లెజ్ నది తీరం, హిమాచల్ ప్రదేశ్ లోని సిమ్లా పరిసర ప్రాంతాల్లో మంచుకొండలు, టిబెట్ పీఠభూమి, పాకిస్తాన్-చైనా సరిహద్దు ప్రాంతం వంటి ప్రదేశాల్లో చిత్రీకరించారు. ఆయా ప్రాంతాల్లో షూటింగ్ కోసం మొత్తం యూనిట్ అంతటినీ రాజస్తాన్ కు ప్రత్యేక రైలు వేయించుకుని తీసుకువెళ్ళారు. సినిమాలో కృష్ణని మొట్టమొదటిసారి కౌబాయ్ గా కాస్ట్యూంస్ చేసిన బాబూరావు, వెంకట్రావు, మేకప్ మేన్ మాధవరావు తీర్చిదిద్దారు. సినిమాకు డైరెక్టర్ ఆఫ్ ఫొటోగ్రఫీగా వి.ఎస్.ఆర్.స్వామి వ్యవహరించారు.


title: మోసగాళ్ళకు మోసగాడు

text:
మోసగాళ్ళకు మోసగాడు అమెరికన్ సినిమాల్లోని కౌబాయ్ సినిమాల జానర్ తో వచ్చింది. కౌబాయ్ అంటే ఉత్తర అమెరికాలో పశువుల మందలను మేపుతూ, వాటికి కాపలాగా ఉంటూ గుర్రాలపై సంచరించే వ్యక్తి. 19వ శతాబ్ది ఉత్తర మెక్సికోలో ఈ పాత్ర జానపద నాయకుని పాత్రగా రూపాంతరం చెంది పలు సాహసగాథలకు ముఖ్యమైన దినుసు అయింది. 19, 20వ శతాబ్దాల్లో అమెరికాలో ఈ కౌబాయ్ పాత్రలను, స్థానిక అమెరికన్ల పాత్రలను రొమాంటిసైజ్ చేస్తూ "వెల్డ్ వెస్ట్ షోలు" ప్రాచుర్యం పొందాయి. 1920ల నుంచి నేటివరకూ ఆంగ్లంలో పలు కౌబాయ్ సినిమాలో వచ్చాయి. వీటిలో కౌబాయ్ లు నెగిటివ్ గానూ, పాజిటివ్ గానూ కూడా కనిపిస్తారు. కొన్ని సినిమాల్లో కౌబాయ్ లు గ్యాంగ్ స్టర్లుగానూ, మరికొన్నిటిలో దేశభక్తి, సాహసం, ధైర్యం వంటి గుణాలతో కౌబాయ్ కోడ్ వంటి సద్లక్షణాలతోనూ కనిపిస్తారు. మొత్తానికి ఆంగ్ల చిత్రాల్లో కౌబాయ్ ఓ ప్రత్యేకమైన జానర్ గా రూపుదిద్దుకుంది.
ఇలాంటి పూర్తిగా అమెరికన్ సంస్కృతికి చెందిన కౌబాయ్ నేపథ్యంలో సినిమాను రూపొందించి తెలుగు వారిని ఆకట్టుకునేందుకు రచయిత ఆరుద్ర చాలా కృషి చేశారు. ఈ సినిమాలో కథానాయకుడిది పాశ్చాత్య దేశాల్లో ప్రాచుర్యం పొందిన నేరస్తుల్ని పట్టించి డబ్బు సంపాదించే బౌంటీ హంటర్ పాత్ర. నేపథ్యం కౌబాయ్. ఇలాంటివి సమకాలీన సమాజంలో కానీ, సమీప గతంలో కానీ లేవు కనుక ఈ సినిమా కాలాన్ని బ్రిటీష్ వారూ, ఫ్రెంచ్ వారూ దేశంలో ఆధిపత్యం కోసం పోరాడుతున్న రోజుల్లో సెట్ చేశారు. బొబ్బిలి యుద్ధం కాలంలో బ్రిటీష్ వారు అమరవీడు అనే సంస్థానాన్ని స్వాధీనం చేసుకునేందుకు దాడిచేసిన రోజుల్లో కథ ప్రారంభమవుతుంది. ఆ అమరవీడు సంస్థానపు నిధి కోసం జరిగే అన్వేషణ గద్వాల సంస్థానం, కర్నూలు రాజ్యాల వరకూ సాగుతుంది. ప్రతినాయకులకు బెజవాడ మంగయ్య, ఏలూరు లింగయ్య, నెల్లూరు రంగయ్య, చిత్తూరు చెంగయ్య, చెన్నపట్నం చిన్నయ్య అంటూ పేర్లను తెలుగు పట్టణాల పేర్లు కలసివచ్చేలా పెట్టారు. విదేశీ సంస్కృతిలోని నేపథ్యానికి తెలుగు వాతావరణం కల్పించేందుకు చేసిన ప్రయత్నాలు ఇవి.
సినిమాలో నాగభూషణం పోషించిన పాత్ర ప్రముఖ ఆంగ్ల కౌబాయ్ చిత్రం "గుడ్ బ్యాడ్ అండ్ అగ్లీ" సినిమాలోని అగ్లీ పాత్రను ఆధారం చేసుకుని తయారుచేశారు.


title: మౌన గీతం

text: ప్రముఖ నటి సుహాసిని తొలి చిత్రం 1980 లో వచ్చిన మౌన గీతం. తమిళంలో నెఞ్జత్తై కిల్లాదే పేరుతో వచ్చిన చిత్రానికి తెలుగు అనువాదమిది. ఇళయరాజా తొలి రోజుల తాజా సంగీతానికి కూడా ఓ మచ్చుతునక ఈ చిత్రం.


title: మౌన పోరాటం

text: ఇది సబిత అనే అమ్మాయి నిజజీవిత కథ. దీనిని రామోజీరావు సమాజాన్ని కదిలించే సినిమాగా నిర్మించారు. దీనిలో కథానాయిక దుర్గగా యమున నటించింది. ఈ సినిమాకు ప్రముఖ నేపధ్యగాయని ఎస్.జానకి సంగీత దర్శకత్వం వహించారు. ఈమె సంగీత దర్శకత్వం వహించిన ఏకైక సినిమా ఇది. మోహన గాంధి ఈ చిత్రానికి దర్శకుడు.


title: ముద్ద మందారం (సినిమా)

text: ముద్ద మందారం జంధ్యాల దర్శకునిగా, ప్రదీప్, పూర్ణిమ ప్రధాన పాత్రల్లో 1981లో విడుదలైన ప్రేమకథాచిత్రం. రచయిత జంధ్యాల ఈ చిత్రంతో దర్శకులుగా మారారు. ప్రదీప్ మరియు పూర్ణిమలు తొలిసారిగా చిత్ర పరిశ్రమకు ఈ చిత్రంతో పరిచయమయ్యారు. చక్కటి సంగీతం (రమేష్ నాయుడు), సంభాషణలు చిత్ర విజయానికి దోహదపడ్డాయి. ఉత్తరాంధ్రలో ప్రసిద్ధమైన తప్పెటగుళ్ళ నృత్యం చిత్రంలో చూపబడింది. సినిమా మంచి విజయాన్ని సాధించింది.


title: ముద్ద మందారం (సినిమా)

text: ప్రదీప్ (ప్రదీప్) సంపన్న కుటుంబంలో జన్మించి, విదేశాల్లో చదువుకుని భారతదేశం తిరగివచ్చిన కుర్రాడు. దేవాలయం వద్ద పూలమ్ముకునే పేద పిల్ల దుర్గ (పూర్ణిమ), ప్రదీప్ గాఢంగా ప్రేమించుకుంటారు. తండ్రి కుదిర్చిన ఇందూతో పెళ్ళిని తెలివిగా తప్పించుకుంటాడు ప్రదీప్. వీళ్ళిద్దరి ప్రేమను అంగీకరించని ప్రదీప్ తండ్రి రావు ఇందు ప్రేమను ఖరీదుకట్టే ప్రయత్నం చేస్తాడు. దాంతో ప్రదీప్, దుర్గ పారిపోయి పెళ్ళిచేసుకుంటారు. ఇద్దరూ చిన్న చిన్న పనులు చేస్తూ సంసారాన్ని నెట్టుకొస్తూంటారు. దుర్గ గర్భవతి అవుతుంది. ఈ విషయం దుర్గ తాతయ్యకి ప్రదీప్ ఉత్తరం రాస్తాడు. దుర్గ, ప్రదీప్ ఎక్కడ బ్రతుకుతున్నారో తెలుసుకున్న దుర్గ సవతి తమ్ముడు కొండడు గర్భవతిగా ఉన్న దుర్గను బలవంతంగా ఈడ్చుకుపోతూండగా, ప్రదీప్ అడ్డుపడతాడు. దుర్గ ఓ మగబిడ్డను ప్రసవిస్తుంది. రావు, దుర్గ పిన్ని మాలక్ష్మి కలసి తమదగ్గరికి రావడం చూసిన ప్రదీప్, దుర్గలు వారిద్దరూ తమను విడదీయడానికే వస్తున్నారన్న అనుమానంతో ఆత్మహత్య చేసుకోబోతారు. చివరికి పెద్దలు వారిద్దరికీ మళ్ళీ పెళ్ళి జరిపించడంతో సినిమా సుఖాంతమవుతుంది.


title: ముద్ద మందారం (సినిమా)

text:
విజయవంతుడైన సినీ రచయితగా తెలుగు పరిశ్రమలో పనిచేస్తున్న జంధ్యాల అంతర్జాతీయ ఫిల్మ్ ఫెస్టివల్స్ లో కొన్ని అంతర్జాతీయ స్థాయి చిత్రాలను చూసి వాటి వాస్తవికతకు ముచ్చటపడ్డారు. అలాంటి వాస్తవికమైన సినిమా తీయాలన్న ఆలోచనతో దర్శకుడయ్యారు. ఆ క్రమంలోనే ఈ సినిమాకు ప్రారంభమైంది. టీనేజ్ ప్రేమకథతో నిర్మించబోయే చిత్రానికి "ముద్దమందారం", "సన్నజాజి" అనే పేర్లలోంచి ముద్దమందారమనే పేరును ఎంచుకున్నారు.
జంధ్యాలకు విన్నకోట రామన్నపంతులు గురుతుల్యులు. చిన్నతనంలో వాళ్లింట్లోనే ఎక్కువగా పెరిగారు, ఆయన కొడుకు విన్నకోట విజయరామ్ మంచి స్నేహితులు. విజయరామ్ మేనల్లుడు, రామన్నపంతులు మనవడు అయిన ప్రదీప్ అప్పుడు డిగ్రీ చదువుతుండేవాడు. అతను నటించిన ఓ నాటికను చూసిన జంధ్యాల అతనితో "నిన్ను సినిమా హీరోని చేస్తాను రా" అని ఈ సినిమాలోకి తీసుకున్నారు. మద్రాసులో జంధ్యాల తన ఇంట్లోనే ఉంచుకుని ప్రదీప్ కి డ్యాన్సులు, ఫైట్లు, గుర్రపుస్వారీలు, కార్ డ్రైవింగ్ లాంటివన్నీ నేర్పించారు. కొత్త తెలుగు సినిమాలు చూసి, వాటిలో హీరోలు ఎలా చేస్తున్నారో చూడమని సూచించారు.


title: ముద్ద మందారం (సినిమా)

text: కథానాయిక పాత్రకు కూడా కొత్త నటినే తీసుకోవాలని భావించి, అందుకు వందలాది ఫోటోలు చూశారు. వరలక్ష్మి, డబ్బింగ్ జానకి చెల్లెలు లక్ష్మి వంటివారెందరో ఆ క్రమంలో ఆడిషన్ అయి నిరాకరింపబడ్డారు. అయితే అప్పటికి "హరిశ్చంద్రుడు" సినిమాలో చిన్న పాత్రలో నటించిన పూర్ణిమకు ఆ అవకాశం దక్కింది. అయితే ఆమె సినిమాల్లో గాయని కావాలనుకోవడమే తప్ప నటి కావాలనుకోకపోవడం, వాళ్ళ కుటుంబ సభ్యులకు సినిమాల్లో నటి కావడంపై సదుద్దేశం లేకపోవడం వల్ల వారు మొదట ఈ అవకాశాన్ని నిరాకరించారు. జంధ్యాల పూర్ణిమ తండ్రికి తాను విశ్వనాథ్ శిష్యుణ్ణనీ, తమ చిత్రాల్లో అసభ్యతకు తావుండదనీ చెప్పి ఒప్పించారు.


title: ముద్ద మందారం (సినిమా)

text: ప్రదీప్ తాత విన్నకోట రామన్నపంతులు కథానాయకి తాతగానూ, ప్రదీప్ మేనమామ విన్నకోట విజయరామ్ పోలీస్ కానిస్టేబుల్ గా నటించారు. ప్రదీప్-దుర్గలు చేరిన హోటల్ మేనేజర్ పాత్రలో తర్వాత్తర్వాత హాస్యనటునిగా ప్రఖ్యాతి పొందిన సుత్తి వేలు నటించారు. టవల్ కట్టుకుని, ఒంటికి నూనె రాసుకుని నత్తినత్తిగా మాట్లాడే పాత్రలో ఏవీఎస్ నటించారు, తర్వాతి కాలంలో ఆయన కూడా మంచి హాస్యనటుడు అయ్యారు.


title: ముద్ద మందారం (సినిమా)

text: ఫిబ్రవరి 23, 1981లో చిత్రీకరణ చెన్నైలోని గిరి హౌస్ లో తన భవంతికి దుర్గని ప్రదీప్ తీసుకునివెళ్ళి దేవుని గది చూపించడంతో ప్రారంభించారు. సినిమాలో కొద్ది సన్నివేశాలు మినహా మిగతా అంతా విశాఖపట్నంలోనే జరిగింది. అప్పటికి విశాఖపట్టణంలో కొన్ని తెలుగు చిత్రాలు చిత్రీకరణ జరుపుకున్నా, అరకులోయను వెండితెరపై అందంగా చూపించిన చిత్రంగా ఘనత ముద్ద మందారానికి దక్కుతుంది. చిత్ర యూనిట్ మొత్తం విశాఖపట్టణంలోని ఎం.వి.పి.కాలనీలో దాదాపుగా 30, 40 ఇళ్ళను అద్దెకు తీసుకుని బసచేసింది. ప్రముఖ ఛాయాగ్రాహకుడు ఎస్. గోపాల్ రెడ్డికి ఇది రెండవ సినిమా. మొదటి సినిమా సంధ్యతో ఎ.కోదండరామిరెడ్డి దర్శకునిగా పరిచయం కాగా, ఈ రెండో సినిమాకి జంధ్యాల దర్శకునిగా పరిచయమయ్యారు. ముద్దమందారం సినిమాలో పాటల చిత్రీకరణకు లొకేషన్లను ముందుగా ఎంపికచేయలేదు. జంధ్యాల, ఎస్.గోపాలరెడ్డి, ప్రదీప్, పూర్ణిమలు కారులో ప్రయాణిస్తూ దారిలో ఎక్కడ ఏ లొకేషన్ అందంగా కనిపిస్తే అక్కడ ఆగి చిత్రీకరించారు. విశాఖపట్టణం, శ్రీకాకుళం, అరకులోయ, కోటపాడు, శృంగవరపుకోట, భీమిలి వంటి ప్రాంతాల్లో చిత్రీరణ జరిగింది. సినిమా నిర్మించడానికి దాదాపుగా 17 లక్షల రూపాయలు ఖర్చైతే, 60 రోజుల పాటు చిత్రీకరణ జరిగింది.


title: ముద్ద మందారం (సినిమా)

text: వేటూరి పాట రాయడం, దాన్ని రమేశ్ నాయుడు ట్యూన్ కట్టడం, బాలు ఆలపించడం, రిహార్సల్స్ చేయడం, పల్లెటూళ్ళో పాటను చిత్రీకరించడంతో ప్రారంభించి అలివేణీ ఆణిముత్యమా పాటను ట్రైలర్ గా తయారుచేసి థియేటర్లలో ప్రదర్శించారు. ఇది టీనేజ్ ప్రేమకథ కావడం, దాని చిత్రీకరణ వంటి కారణాలతో అప్పటి నిబంధనల మేరకు సినిమాకు సెన్సార్ వారు ఎ సర్టిఫికెట్ ఇచ్చారు. ఇది ప్రేక్షకులకు అప్పట్లో చాలా కొత్తగా అనిపించింది. సెప్టెంబరు 11, 1981లో సినిమా విడుదలై విజయవంతమైంది. ఈ సినిమా వల్ల యువతలో ప్రదీప్‌కి మంచి క్రేజ్ తీసుకువచ్చింది. ఈ సినిమాతో జంధ్యాల దర్శకునిగా కూడా పేరుతెచ్చుకున్నారు. సినిమా శతదితనోత్సవ వేడుకలు చెన్నై పామ్ గ్రోవ్ హోటల్లో జరిగింది. తమ ఊళ్ళోనే చిత్రీకరణ చేసుకున్న సినిమా విజయవంతం కావడంతో కె.కోటపాడు గ్రామప్రజలు జనవరి 22, 1982న జంధ్యాలకు సన్మానం చేశారు.


title: ముద్దు బిడ్డ (1956 సినిమా)

text: 1950లలో నవలల ఆధారంగా వచ్చిన సినిమాలను తెలుగు పాఠకులు /ప్రేక్షకులు బాగా ఆదరించారు. అప్పుడు శరత్ బాబు నవల ల ఆధారంగా చాలా సినిమాలు వచ్చాయి . వాటిలోనిదే ఒకటైన “బిందుగారబ్బాయి” నవల ఆధారంగా వచ్చిన ” ముద్దుబిడ్డ ” సినిమా. అందరినీ అలరించే పాటలతో, చక్కని నటీ నటులతో, లక్ష్మణ్ గోరే ఫొటోగ్రఫీలో కె.బి.తిలక్ అనుపమా పిలంస్ పతాకం మీద నిర్మించారు మరియు. దర్శకత్వమూ వహించారు . ఆ తరువాత తిలక్ నే ఇదే సినిమాను హిందీలో ”చోటీ బహు” పేరుతో తీసారు .


title: ముద్దు బిడ్డ (1956 సినిమా)

text: యాదవుడూ మాధవుడు సవితిబిడ్డలన్న సంగతి వారే కాదు లోకమంతా కూడా మర్చిపోయారు .బీదవాడైనా యాదవుడు చాలా కష్టపడి తమ్ముడు మాధవుడికి బి.ఎల్ దాకా చదువు చెప్పించాడు . ఎన్నోప్రయత్నాలు చేసి చక్కటి, ధనవంతుడి ఏకైక పుత్రిక ఐన బిందువాసినిని పదివేల కట్నంతో తెచ్చి పెళ్ళి జరిపిస్తాడు . పెద్దకోడలు అన్నపూర్ణ బిందును చూసి లక్ష్మీ స్వరూపం అని మురిసిపోయింది . కాని కొన్ని రోజులకు బిందువాసిని అహంకారమే కాదు మూర్చల రోగం కూడా వుందని తెలిసి బాధ పడుతుంది . కాని బావగారికి మాత్రం మరదలంటే చాలా అభిమానం . ఓసారి బిందువాసినికి మూర్చవచ్చినప్పుడు ఏమిచేయాలో తోచక తన ఏణర్ద్ధం పిల్లవాడు అమూల్యచరణుని తెచ్చి బిందు వడిలో వేసింది అన్నపూర్ణ . బిందువాసిని మూర్చ నుంచి తేరుకొని అమూల్యుణ్ణి తీసుకొని గదిలోకి వెళ్ళిపోతుంది . చాటు నుంచి చూస్తున్న అన్నపూర్ణ, బిందువాసిని జబ్బుకు మందు కనిపెట్టినందుకు వుప్పొంగిపోయింది .


title: ముద్దు బిడ్డ (1956 సినిమా)

text:
సంసార భారమంతా తన నెత్తినే వుండటము వల్ల పిల్లవాడిని సాకలేకపోతోంది అన్నపూర్ణ . అందుచేత చిన్న కోడలు బిడ్డ భారమ్నతా వహించింది . ఎలా ఐతేనేం అన్నపూర్ణ బిడ్డ బిందువాసిని వళ్ళో పెరుగుతూ పిన్నిని ” అమ్మా ” అని, అమ్మను ” అక్కా ” అని పిలవటం నేర్చుకొన్నాడు . నాలుగేళ్ళ తరువాత అట్టహాసంగా వాడికి అక్షరాభాస్యం చేసారు . కాని వాడిని బడికి పంపుతే వేరే పిల్లలు కొడతారని, కలం పెట్టి వాడి కంట్లో పొడుస్తారని భయపడి, బావగారికి చెప్పి ఇంటి అరుగుమీదే బడి పెట్టిస్తుంది బిందువాసిని . అమూల్యుడికి ఏమాత్రం కొరత జరిగినా సహించేది కాది బిందువాసిని . ఇద్దరు తల్లుల ముద్దుల బిడ్డడుగా ఆరేళ్ళు గడిపారు .
తమ్ముడి ప్రాక్టీస్ పెరిగిన తరువాత యాదవుడు, వుద్యోగం మానేసి సొంత ఆస్తిపాస్తులు చూసుకోవటం ఆరంభించాడు . మరదలు తెచ్చిన పదివేల రూపాయలూ వడ్డీకిచ్చి రెట్టింపు చేసాడు . ఆ డబ్బులో కొంత, మాధవుని సంపాదనలో కొంత పెట్టి పెద్ద భవంతి కట్టించాడు . దుర్గా పూజల తరువాత మంచి రోజు చూసుకొని గృహప్రవేశం చేసుకొని అందులోకి మారుదామనుకుంటారు .


title: ముద్దు బిడ్డ (1956 సినిమా)

text:
వీరికి దగ్గర చుట్టం ఏలోకేసి స్థితి ఏమంత బాగాలేదు . యాదవుడు అప్పుడప్పుడు ఆమెకు ఆర్థిక సహాయము చేస్తూ వుంటాడు . ఆమె కొడుకు నరేంద్రుని ఇక్కడకు పంపుతే చదువు చెప్పిస్తానని యాదవుడు వుత్తరము వ్రాయటముతో కొడుకును వెంటబెట్టుకొని వస్తుంది ఏలోకేసి . రెణ్ణాళ్ళ తరువాత ఆమె భర్త ప్రియనాధుడు కూడా వస్తాడు .ఎలోకేసి పైకి సాధువు లా కనిపిస్తుంది కాని సాధువు కాదు .పిల్లా జెల్లా లేని బిందువాసిని దగ్గర ధనపు మూటలు వున్నాయని గ్రహించి ఆమె యందు అమిత ప్రేమను చూపిస్తూ వుంటుంది . కాని, నరేంద్రుని సహవాసంలో అమూల్యుడు చెడిపోతున్నాడని వారిని పంపేయమని బిందువాసిని అన్నపూర్ణకు చెపుతుంది . ఆ విషయము మీదనే ఇద్దరికీ చిన్నగా గొడవలు మొదలవుతాయి . చివరికి అవి ఎక్కువై మాటా మాటా వచ్చి మళ్ళి బిందువాసినికి మూర్చ వస్తుంది . ఆ తరువాత కొత్త ఇంటిలోకి యాదవుడు, అన్నపూర్ణ, అమూల్యుడు తప్ప అందరూ వెళుతారు . బావగారు మళ్ళీ వుద్యోగంలో చేరారని చాలా దారిద్ర్యంలో వున్నరని తెలుస్తుంది బిందువాసినికి . గృహప్రవేశానికి మాధవుడు బతిమిలాడి పిలవగా వచ్చిన అన్నపూర్ణ, పనంతా చక్కబెట్టి, మంచినీళ్ళైనా తాగకుండా వెళ్ళిపోతుంది . దానికి బాధ పడ్డ బిందువాసిని తనూ అన్నం, నీళ్ళూ మానేసి పుట్టింటికి వెళ్ళిపోతుంది . పుట్టింట్లో చావు బతుకుల మధ్య వున్న బిందువాసిని పరిస్థితి చూసి మాధవుడు అన్నా, వదిన, అమూల్యుడిని తీసుకొని వస్తాడు . వారిని చూసిన తరువాత కోలుకుంటుంది బిందువాసిని . అంతా కలిసిపోతారు .
సినిమా దాదాపుగా నవల లాగానే వుంది . డైలాగులు, సంఘటనలు కూడా ఏమీ మార్చబడలేదు . కాకపోతే పాత్రల పేర్లు బెంగాలీ పేర్లు కాకుండా తెలుగుపేర్లు పెట్టారు . దానితో బెంగాలీ నవల సినిమా చూస్తున్నట్లుగా కాక తెలుగు సినిమా చూస్తున్నట్లుగానే వుంది . యాదవుడు – శేషయ్య ( నాగయ్య ), మాధవుడు – మధు ( జగ్గయ్య ), అన్నపూర్ణ -సీత ( లక్ష్మీరాజ్యం ), బిందువాసిని – రాధ ( జమున ), అమూల్య చరణుడు – వేణు ( మాస్టర్ వెంకటేశ్వర రావు ) ఏలోకేసి-పేరమ్మ ( సూర్యకాంతం ),ప్రియనాధుడు – పరంధాముడు ( రమణా రెడ్డి ) నరేంద్రుడు – నారాయణ ఇవీ కొన్ని ముఖ్యమైన పాత్రలూ పాత్రధారులూ . నవలలో మాధవుడు లా చదువుతాడు . సినిమాలో మధు, డాక్టర్ . సినిమాలో శేషయ్య పని చేసే జమిందారును రెండు మూడు సార్లు చూపిస్తారు . ఆ పాత్ర ద్వారానే శేషయ్య తమ్ముడి పొలం కాక తన పొలం తాకట్టు పెట్టి చదివిస్త్తునట్లుగా చెప్పిస్తారు . సినిమాలో సూర్యకాంతం పాత్ర కూడా కొంచం ఎక్కువగానే వుంది . “నువ్వు మీ అమ్మను చూస్తే , మీ అమ్మ చనిపోతుందని ” వేణుకు చెప్పటం, రాధతో ” బాబును రాధ దగ్గరకు తల్లి పంపించటం లేదని ” రాధకు చెప్పి తోటికోడలు మీద ద్వేషం పెంచటం నవలలో లేదు . ఇలాంటి చిన్న చిన్న మార్పులు తప్ప,కథ దాదాపు నవల కథే కాబట్టి పెద్దగా చెప్పేందుకు ఏమీలేదు.సినిమా చిత్రీకరణ బాగుంది . మన ఇంట్లో మనతోనే జరుగుతున్నంత సీదా సాదాగా వుంది . ఆ రోజుల పల్లెటూరి వాతావరణం బాగా తెలుస్తుంది . రాధా, మధుల వివాహ సందర్భంలో చేసిన పులి వేషం బాగుంది . రాధగా జమున చాలా అందంగా వుంది .వేణు దూరమైనప్పుడు, బావగారు మళ్ళీ వుద్యోగంలో చేరారని బాధ పడి నప్పుడు, చివరలో ప్రాణత్యాగానికి సిద్దపడి బాధపడుతున్నప్పుడు చాలా బాగా నటించింది. జగ్గయ్య కూడా చిన్నగా ముద్దుగా వున్నాడు . ఆ రోజులలో జగ్గయ్య, జమున హిట్ జంట. లక్ష్మీరాజ్యం చాలా సాత్వికంగా, కళగా బాగుంది . నాగయ్య సరే సరి ఇంటి పెద్దగా గంభీరంగా వున్నాడు . సూర్యకాంతం ఇలాంటి పాత్రలు పోషించటంలో సిద్దహస్తురాలే కదా వేణూగా వేసిన మాస్టర్ వెంకటేశ్వర రావు, నారాయణగా వేసిన బాబు, పెద్దవాళ్ళతో పోటీపడి నటించారు.


title: ముద్దు బిడ్డ (1956 సినిమా)

text: ఇందులోనీ పాటలు ఆరుద్ర రాసారు . సంగీతం పెండ్యాల అందించగా, పి . లీల, జిక్కి, పి. సుశీల, వైదేహి, పిఠాపురం. నాగేశ్వరరావు పాడారు .


title: ముద్దుల మావయ్య

text: ముద్దుల మావయ్య 1989లో కోడి రామకృష్ణ దర్శకత్వంలో విడుదలై ఘన విజయం సాధించిన తెలుగు చిత్రం. బాలకృష్ణ, సీత, విజయశాంతి ఇందులో ప్రధాన పాత్రలు పోషించారు.


title: ముద్దుల మావయ్య

text: బాలకృష్ణ చెల్లెలును ఒకడు నమ్మించి గర్భవతిని చేస్తాడు. తర్వాత పెళ్ళాడటానికి నిరాకరిస్తాడు. అతటి ఆట బాలకృష్ణ ఎలా కట్టించాడన్నది కథ.


title: ముద్దుల ప్రియుడు

text: ముద్దుల ప్రియుడు కె. రాఘవేంద్రరావు దర్శకత్వంలో 1994 లో విడుదలైన ఒక తెలుగు చిత్రం. ఇందులో వెంకటేష్, రంభ, రమ్యకృష్ణ ప్రధాన పాత్రలు పోషించారు. కీరవాణి సంగీత దర్శకత్వం వహించిన ఈ సినిమాలో పాటలు వేటూరి, సీతారామ శాస్త్రి రాశారు.


title: ముద్దుల ప్రియుడు

text: కోటిపల్లి అనే ఊర్లో రాముడు తన తల్లి పార్వతమ్మ తో కలిసి జీవిస్తుంటాడు. అదే ఊళ్ళో ఉండే కొబ్బరికాయల సుబ్బయ్య రైతుల దగ్గర తక్కువ ధరకే కొబ్బరి కాయలు కొని పట్నంలో ఎక్కువ ధరకు అమ్మి సొమ్ము చేసుకుంటూ ఉంటాడు. రాముడు అతని దుర్మార్గాలను అడ్డుకుంటూ ఉంటాడు. ఊరి సర్పంచి ధర్మయ్య కూతురు ఉష. రాముడు, ఉష ప్రేమించుకుంటారు. సుబ్బయ్య తన కొడుకు బుజ్జులు కి ఉషనిచ్చి పెళ్ళి చేసి ఊరిమీద పెత్తనం చెలాయించాలని చూస్తుంటాడు. కానీ ధర్మయ్య అందుకు అంగీకరించడు. తనకు అడ్డు తగులుతున్న రాముడి మీద పగ తీర్చుకోవడానికి సుబ్బయ్య అతని మీద దేవుడి గుడిలో నగల దొంగతనం నేరం మోపి అతని తల్లి చేతనే కొరడా దెబ్బలు కొట్టిస్తాడు. రాముడు తెలివిగా సుబ్బయ్య దుర్మార్గాలను ఎండగట్టి అతన్ని జైలుకు పంపిస్తాడు. రాముడికి ఉషకీ పెళ్ళి కుదురుస్తారు పెద్దలు. పెళ్ళి సామాగ్రి కోసం రాముడు పట్నం వెళ్ళి తిరిగి వస్తుండగా సుబ్బయ్య జైలు నుంచి నియమించిన గూండాలు అతని మీద దాడి చేసి చనిపోయాడని భావించి నదిలో పారేస్తారు. ఊర్లో వాళ్ళందరూ కూడా రాముడు చనిపోయాడనే అనుకుంటారు.


title: ముద్దుల ప్రియుడు

text: నీళ్ళలో తేలుతున్న రాముడిని చూసి కొంతమంది రక్షిస్తారు. కానీ అతను గతం మరిచి పోయి రాజు అనే పేరుతో మేజర్ నారాయణ మూర్తి ఇంట్లోకి చేరతాడు. ఆ ఇంట్లో పిల్లలందరూ గారబం వల్ల బాగా అల్లరి చేస్తుంటారు. రాజు తన యుక్తితో వారందరినీ క్రమశిక్షణలో పెడతాడు. వాళ్ళతోనే కలిసిపోయి ఉన్న సంధ్య రాజు ప్రేమలో పడుతుంది. గతం గుర్తు లేని రాజు కూడా ఆమెను ప్రేమిస్తాడు. ఈ లోపు సుబ్బయ్య పంపించిన గూండాలు మళ్ళీ అతన్ని దాడి చేయడంతో రాజు ప్రస్తుతం జరిగిన కథ మరిచిపోయి మళ్ళీ పాత రాముడి జ్ఞాపకాలు గుర్తు వచ్చి తన ఊరు వెళతాడు. రాజు ఏమైనాడో తెలియక సంధ్య అతని కోసం అన్ని చోట్లా వెతికిస్తుంటుంది. వాళ్ళ దగ్గర పనిచేసే గుండు పక్క ఊరికి వెళ్ళి రాజును చూసి సంధ్యకు చెప్పడంతో ఆమె నారాయణ మూర్తితో కలిసి ఆ ఊరు వస్తుంది. నారాయణ మూర్తి, ధర్మయ్య చిన్ననాటి స్నేహితులని గుర్తిస్తారు. సుబ్బయ్య మనుషులు దాడి చేయడం వల్లే రాముడు గతం మరిచిపోయి సంధ్యను ప్రేమించినట్లు తెలుసుకుంటాడు ధర్మయ్య. అంతకు మునుపే అతనికి ఉషకి నిశ్చితార్థం జరిగినట్లు తెలుసుకుంటాడు నారాయణ మూర్తి. ఇద్దరిలో ఎవరికి పెళ్ళి చేసినా ఎవరో ఒకరికి అన్యాయం చేసినట్టవుతుందని స్నేహితులిద్దరూ మధన పడుతూ ఉంటారు. అప్పుడు నారాయణ మూర్తి సంధ్య జీవితంలో జరిగిన ఒక చేదు నిజాన్ని గురించి తెలియజేస్తాడు. ఇంతలో సుబ్బయ్య మనుషులు ఉష ని అపహరించి బుజ్జులుతో బలవంతంగా పెళ్ళి చేయాలని చూస్తారు. సంధ్య తన ప్రాణాలకు తెగించి ఆమెను కాపాడుతుంది. చివరికి రాముడు, ఉష పెళ్ళి చేసుకోవడంతో కథ ముగుస్తుంది.కీరవాణి సంగీత దర్శకత్వం వహించిన ఈ సినిమాలో పాటలు వేటూరి, సీతారామ శాస్త్రి రాశారు. సుప్రీం ఆడియో కంపెనీ ద్వారా పాటలు విడుదలయ్యాయి.


title: మూడిళ్ళ ముచ్చట

text: మూడిళ్ళ ముచ్చట కోడి రామకృష్ణ దర్శకత్వంలో 1985లో విడుదలైన చిత్రం. ఇందులో చంద్రమోహన్, ముచ్చర్ల అరుణ ప్రధాన పాత్రలు పోషించారు. దర్శకుడు కోడి రామకృష్ణ కూడా ఇందులో ఓ కీలక పాత్ర పోషించాడు. జె. వి. రాఘవులు సంగీత దర్శకత్వం వహించాడు.ఈ చిత్రంలో మొత్తం ఐదు పాటలున్నాయి. అన్నీ సి. నారాయణ రెడ్డి రాశాడు. ఎస్. పి. బాలసుబ్రహ్మణ్యం, సుశీల పాటలు పాడారు.


title: మూడు ముళ్ళు

text: మూడుముళ్ళు 1983 లో జంధ్యాల దర్శకత్వంలో విడుదలైన సినిమా. ఈ సినిమాకు భాగ్యరాజ్ కథనందించాడు.


title: మూడు ముళ్ళు

text: ప్రెసిడెంటు ధర్మయ్య కూతురు గౌరి ఒక అల్లరి పిల్ల. ఎప్పుడూ పిల్లలను వెంటేసుకుని తిరుగుతూ అందరినీ అల్లరి పెడుతూ ఉంటుంది. మూడు సంవత్సరాలుగా మూత పడిపోయిన ఆ ఊరి బడికి కొత్తగా ఓ ఉపాధ్యాయుడు వస్తాడు. ఆయనకు భార్య చనిపోయి ఉండటంతో పసిబిడ్డను తానే అల్లారుముద్దుగా పెంచుకుంటూ ఉంటాడు. గౌరికి స్వతహాగా మగవాళ్ళంటే ఇష్టం లేకపోయినా మాస్టారిని పెళ్ళి చేసుకోవాలనుకుంటుంది. అలా ఉండగా ఆ ఊరికి గీత అనే ఉపాధ్యాయురాలు వస్తుంది. మాస్టారు, గీత సన్నిహితంగా ఉండటాన్ని గౌరి సహించలేకపోతుంది. గౌరికి తన బావతో పెళ్ళి నిశ్చయిస్తారు. కానీ గౌరి మాస్టారిని పెళ్ళిచేసుకోవడం కోసం తాను మాస్టారి వల్ల తల్లి కాబోతున్నానని అబద్ధం చెబుతుంది. దాంతో మాస్టారు గౌరిని పెళ్ళి చేసుకోవాల్సి వస్తుంది.


title: మూడు ముళ్ళు

text: మాస్టారు ఆమె మీద అసహ్యంతో దూరంగా ఉంచుతాడు. గౌరి ఎంత దగ్గరవ్వాలని ప్రయత్నించినా పట్టించుకోడు. తన బిడ్డను గౌరి సరిగా చూసుకుంటుందో లేదో అని అతని భయం. అతని భయాన్ని పోగొట్టడానికి గౌరి కుటుంబ నియంత్రణ ఆపరేషన్ చేసుకోవాలనుకుంటుంది. ఈ లోగా గీత వచ్చి అడ్డుకుంటుంది. మాస్టారు గౌరి మనసు అర్థం చేసుకుని దగ్గర కావడంతో కథ ముగుస్తుంది.ఈ సినిమా నిర్మాణానికి 35-40 రోజులు సమయం పట్టింది. తూర్పుగోదావరి జిల్లాలోని అమలాపురం పరిసర ప్రాంతాల్లో చిత్రీకరించారు.


title: ముగ్గురమ్మాయిలు మూడు హత్యలు

text: ముగ్గురమ్మాయిలు మూడు హత్యలు 1965 లో విడుదలైన తెలుగు డబ్బింగ్ సినిమా.


title: ముగ్గురు కొడుకులు

text: ముగ్గురు కొడుకులు పేరుతో అనేక సినిమాలు ఉన్నవి. అవి


title: ముగ్గురు మొనగాళ్ళు (1983 సినిమా)

text: ముగ్గురు మొనగాళ్ళు లక్ష్మీ ప్రొడక్షన్స్ బ్యానర్లో తాతినేని రామారావు దర్శకత్వం వహించగా శోభన్ బాబు, రాధిక, లక్ష్మి నటించిన 1983 నాటి తెలుగు చలన చిత్రం.


title: ముగ్గురు మొనగాళ్ళు (1983 సినిమా)

text: సినిమా సాంకేతిక వర్గం ఇది


title: ముగ్గురు మూర్ఖురాళ్ళు

text:
ముగ్గురు మూర్ఖురాళ్ళు మహేష్ దర్శకత్వంలో నిర్మించబడిన వినోదభరిత తెలుగు హాస్యచలనచిత్రం. ఇది డిసెంబరు 30, 1978న విడుదలయ్యింది.
పెద్ద, చిన్న, బుల్లి ముగ్గురు మూర్ఖురాళ్ళు. కర్రసాము, కత్తిసాము, నృత్యకళలో వీరు సిద్ధహస్తులు. అయినా వీరి చేష్టలన్నీ నవ్వు పుట్టించేవే. పోస్టుబాక్సులో వేయమని వాళ్ళ తాతయ్య ఒక పెద్ద కవరు ఇస్తే, అది పట్టలేదని, ముక్కలుగా చించి పెట్టెలో వేసిన ఘనులు వీళ్ళు. వాళ్ళ తాతయ్యకు జబ్బు చేస్తే మందులు కొనడానికి డబ్బులు లేకపోతే డాన్సు చేసి, కత్తియుద్ధంలో గెలిచి డబ్బులు సంపాదించిన ఘనత కూడా వీరిదే. ఒకరోజు కొందరు రౌడీలు ఒక మనిషికి మత్తుమందు ఇచ్చి తీసుకుపోతుంటే ఈ ఆకతాయిలు ఆ రౌడీలను వెంబడించి ఆ మనిషిని విడిపిస్తారు. ఆ సమయంలో గంగాళమ్మ వీరికి తారస పడుతుంది. ఆ గంగాళమ్మ డబ్బుకోసం తమ్ముడి కుటుంబానికే ద్రోహం తలపెట్టిన మనిషి. గంగాళమ్మ వెనకల ఒక ముఠా వుంటుంది. ఈ ముగ్గురు ఆడపిల్లలు గంగాళమ్మ ఆటకట్టించి ఆమె దుర్మార్గాన్ని ఎలా బయట పెట్టింది అనేది పతాక సన్నివేశం.ఈ సినిమాలో ఈ క్రింది పాటలు, పద్యాలు ఉన్నాయి.


title: ముగ్గురూ ముగ్గురే

text: ఇది 1978లో విడుదలైన తెలుగుచిత్రం. హిందీ చిత్రం 'ఏక్ సే బడ్ కర్ ఏక్' ఆధారంగా నిర్మించబడింది. కృష్ణ, సత్యనారాయణ, మోహన్ బాబు ముగ్గురూముగ్గురేగా నటించారు.


title: ముగ్గురు మొనగాళ్ళు (1994 సినిమా)

text: ముగ్గురు మొనగాళ్ళు 1994 లో కె. రాఘవేంద్ర రావు దర్శకత్వంలో వచ్చిన సినిమా. ఇందులో చిరంజీవి మొదటిసారిగా త్రిపాత్రాభినయం చేశాడు.


title: ముక్కు పుడక (సినిమా)

text: ముక్కుపుడక భార్గవ్ ఆర్ట్ ప్రొడక్షన్స్ పతాకంపై ఎస్. గోపాలరెడ్డి నిర్మాతగా, కోడి రామకృష్ణ దర్శకత్వంలో సుహాసిని, భానుచందర్, విజయశాంతి, గొల్లపూడి మారుతీరావు ప్రధాన పాత్రల్లో నటించిన తెలుగు చలన చిత్రం. తమిళంలో విజయవంతం అయిన "గోపురంగళ్ సైవతిలై" సినిమాను ముక్కుపుడకగా పునర్నిర్మించారు. జె.వి.రాఘవులు సంగీతం, గణేష్ పాత్రో మాటలు అందించారు.


title: ముక్కు పుడక (సినిమా)

text:
అందచందాలు లేకున్నా మంచి మనసున్న మంగతాయారు (సుహాసిని)ని అర్థంచేసుకోని భర్త ప్రసాద్ (భానుచందర్) మరో అమ్మాయి రీనా (విజయశాంతి)ని మోసగించి పెళ్ళిచేసుకోవడం, అది బయటపడి, భార్య విలువ తెలిసుకోవడం సినిమా కథాంశం. సినిమా మహిళా ప్రేక్షకులను బాగా ఆకట్టుకుని, ఘన విజయం పొందింది. కథాంశం, సుహాసిని నటన, విలక్షణమైన గొల్లపూడి మారుతీరావు పాత్రపోషణ, పాటలు వంటివి ప్రేక్షకుల్లో విశేషమైన ఆదరణ పొందాయి.
మంగతాయారు (సుహాసిని) పల్లెటూరి పిల్ల, జడ కుక్కతోకలా వంకరగా ఉంటుంది. ఎంత దువ్వినా, ఏం చేసినా వంకర పోదు. ఆమె చూడడానికి నల్లని రంగులో ఉంటుంది. తాయారుని చూడడానికి వచ్చిన సంబంధాల వాళ్లంతా తిరిగి వెళ్ళిపోతూంటారు తప్ప పెళ్ళి కుదరదు. మంగతాయారు తండ్రి (పి.ఎల్.నారాయణ)కి చిన్ననాటి స్నేహితుడు పెంటా పరబ్రహ్మం (గొల్లపూడి మారుతీరావు) కలిసినప్పుడు మంగ పెళ్ళి విషయం ప్రస్తావనకు వస్తుంది. పెళ్ళికెదిగిన కూతురు వివాహం సమస్య అయిపోయిందని బాధపడుతున్న స్నేహితుడికి పరబ్రహ్మం తన కొడుకు ప్రసాద్ (భానుచందర్)కి ఇచ్చి పెళ్ళి చేస్తానని మాట ఇస్తాడు.


title: ముక్కు పుడక (సినిమా)

text: ప్రసాద్ తన భార్య అప్సరసలా ఉండాలని ఊహల్లో తేలిపోతూండే మనిషి, కాబోయే భార్య కోసం ఒక అందమైన ముక్కుపుడక చేయించి పెట్టుకుంటాడు. తీరా పెళ్ళిచేసుకున్న మంగతాయారు తన ఊహలకు భిన్నంగా ఉండడంతో ఆమెని పురుగులా చూస్తాడు. మంగ మంచితనం, తనపై ప్రేమ, అత్తమామలతో సఖ్యత వంటివి ఏవీ అతనికి సంతృప్తిని ఇవ్వవు. దాంతో బదిలీ చేయించుకుని మద్రాసు వెళ్ళిపోతాడు. మద్రాసులో తన సహోద్యోగి రీనా(విజయశాంతి)కి తనకు పెళ్లికాలేదని, అనాధనని అబద్ధాలు చెప్పి పెళ్ళిచేసుకుని కాపురం పెడతాడు. భర్తని వెతుక్కుంటూ మద్రాసు వెళ్ళిన మంగ అతని ఇంట్లోనే పనిమనిషిగా చేరుతుంది. అతను మరో పెళ్ళిచేసుకున్నా కోపగించుకోక అభిరుచికి తగిన అమ్మాయిని వివాహం చేసుకుని సంతోషంగా ఉన్నాడని భర్త సంతోషమే తన సంతోషంగా సంతృప్తి చెందుతుంది. మంగ మంచితనాన్ని, తన వల్ల పనిమనిషిగా పడుతున్న పాట్లని కూడా ప్రసాద్ అర్థం చేసుకోడు.


title: ముక్కు పుడక (సినిమా)

text:
ఇంతలో ఒకరోజు నిజం బయటపడుతుంది, దాంతో మోసం చేసి పెళ్ళిచేసుకున్నందుకు రీనా మండిపడుతుంది. ఆవేశంలో అతడిని చంపబోతుంది రీనా. ఇంతచేసిన భర్తనీ క్షమించి వదలమని ప్రాధేయపడి మంగతాయారు కాపాడుతుంది. తన దగ్గర ముక్కుపుడక పెట్టుకోదగినది, తాను భార్యగా చూసుకోవాల్సినదీ తాయారునేనని ప్రసాద్ అర్థంచేసుకుంటాడు. రీనా త్యాగం చేసి తెరమరుగు అవుతుంది. మంగతాయారు, ప్రసాద్ తమ ఊరికి బయలుదేరి రైలు ఎక్కడంతో సినిమా ముగుస్తుంది.
సినిమాలోని సాంకేతిక వర్గం వివరాలు:


title: ముక్కు పుడక (సినిమా)

text: తమిళంలో తర్వాతి కాలంలో ప్రముఖ దర్శకుడిగా ఎదిగిన మణివణ్ణన్ తొలి చిత్రం - గోపురంగళ్ సైవతిలై. ఈ సినిమా తమిళంలో ఘన విజయం సాధించింది. సినిమా తెలుగు రీమేక్ హక్కులు నిర్మాత ఎస్.గోపాలరెడ్డి కొన్నారు. గోపురంగళ్ సైవతిలై సినిమా కథను తెలుగుదనం వచ్చేలా, తెలుగు ప్రేక్షకుల అభిరుచికి తగ్గట్టు దర్శక రచయితలు కోడి రామకృష్ణ, గణేష్ పాత్రో ట్రీట్మెంట్ రాసి ముక్కుపుడక సినిమాగా తీశారు.


title: ముక్కు పుడక (సినిమా)

text:
సినిమాకు జె.వి.రాఘవులు సంగీతం అందించారు. "చినుకు చినుకుగా, చిగురు మెత్తగా", "మగని మనసుకే గుర్తు మగువ ముక్కుపుడక" పాటలు ప్రాచుర్యం పొందాయి.
ముక్కుపుడక సినిమా ప్రేక్షకాదరణ పొంది, ఘన విజయం సాధించింది. ముఖ్యంగా మహిళా ప్రేక్షకులు సినిమాను బాగా ఆదరించారు. సుహాసిని, గొల్లపూడి మారుతీరావుల నటన, గణేష్ పాత్రో సంభాషణలు, ముక్కు పుడక గురించిన టైటిల్ సాంగ్ ప్రత్యేకించి మన్ననలు పొందాయి.


title: ముందడుగు (1983 సినిమా)

text:
ఇది 1983లో వచ్చిన తెలుగుసినిమా.
గుమ్మడి, శివకృష్ణ అన్నదమ్ములు. శివకృష్ణ అభ్యుదయభావలు కలవాడు. ఆస్తిని ప్రజల కొరకు ఖర్ఛు చేయబోతే అన్న గుమ్మడి వారిస్తాడు. వారి అభిప్రాయబేధాలను రావుగోపాలరావు, అల్లు రామలింగయ్య, చలపతిరావు పెంచి వారు విడిపోయెటట్లు చేస్తారు. శివకృష్ణ చావుకి కారణమౌతారు. వారి పిల్లలు చక్రవర్తి (శోభన్), తిలక్ (కృష్ణ). చుట్టరికం తెలియకనే కృష్ణ, గుమ్మడి సంస్థలో పనిచేస్తుంటాడు. జయప్రద గుమ్మడికి మేనకోడలు. కృష్ణకు ఆమెకు మధ్య ప్రేమ. చక్రవర్తి వారి సంస్థ లోని స్కూలు టీచరు కూతురు శ్రీదేవిని ప్రేమిస్తాడు. కృష్ణ మీద అవినీతి ఆరోపణ చేస్తారు రావుగోపలరావు బృందం. ఆ సమయంలో వచ్చి అన్నపూర్ణ గతాన్ని గుర్తు చేస్తుంది. తరువాత చక్రవర్తి, తిలక్ ల మధ్య సంఘర్షణ, కలయిక చిత్రకథ. పరుచూరి బ్రదర్స్ శక్తివంతమైన సంభాషణలు చిత్ర విజయానికి తోడ్పడ్డాయి. రావుగోపాలరావు బృందం అక్రమ సంపాదనను సుబ్రహ్మణ్యస్వామి గుడిలో పుట్టలో దాయడం, ముగింపులో పాముల చంపి సొమ్ము తీసుకోవడానికి ప్రయత్నించడం, దానిని కథానాయకులు ప్రతిఘటించడం, అప్పటి పాట - ఇవి దేవుడు చేసిన మనుషులు సినిమాలో క్లైమాక్స్ ను గుర్తు తెస్తాయి. ఈ చిత్రం గురించి రివ్యూలో 'సామ్యవాద ముసుగులో మసాలా సినిమా' అని సితార పత్రిక అభిప్రాయపడింది.


title: మురళీకృష్ణ

text:
అపార్ధాలు, సమాచారలోపం (Communication gap) వల్ల జరిగే అనర్ధాలు, వర్యవసానాలు ఈ చిత్రం కథాంశం. ఈ చిత్రంలో పాటలు ఆపాతమధురాలు..సంగీతం జనాదారణ పొందింది కానీ, చిత్రం ఆర్థికంగా విజయవంతం కాలేదు.ఈ చిత్రంలో పాత్రలన్నీ మంచి స్వభావం గల పాత్రలే... దుష్ట స్వభావం గలిగిన పాత్రలు లేవు. కానీ, భార్య పట్ల అనురాగం ఎక్కువైన భర్త, భార్యను అర్ధం చేసుకోక భార్య బ్రతకాలని భార్యను వదిలి ఆమెకు మనోవ్యధ కలిగించి తనకు కష్టం కలిగించుకుంటాడు.
మురళి (జమున) రిటైర్డ్ ఆర్మీ ఆఫీసర్ భయంకర్ (ఎస్.వి.రంగారావు) గారాల పట్టి. ఆమె కృష్ణ అనే్ డాక్టర్ (అక్కినేని నాగేశ్వరరావు) పరస్పరం ప్రేమించుకుంటారు. వివాహం నిశ్చయ మపుతుంది. ఆమె స్నేహితురాలు లత (శారద) మేన మామని ఆయన పెద్ద కుటుంబాన్ని పోషిస్తూ ఉంటుంది. ఒక చిత్రలేఖన ప్రదర్శనలో లక్ష్మీకాంతం (హర్నాధ్) అనే చిత్ర కారుని చిత్ర కారిణిగా భ్రమించి కలం స్నేహం సాగిస్తుంది. అతడు పురుషుడని తెలిసిన తరువాత స్నేహితులురాలిని అతనికి చేరువ చేసే ఉద్దేశంతో కలం స్నేహం కొనసాగిస్తుంది. వివాహమైన పిమ్మట డాక్టర్ కృష్ణ కలకత్తా వెళతాడు. లక్ష్మీకాంతం, కృష్ణతో మురళి అనే ఆమె అతనితో కలం స్నేహం చేస్తోందని ఆమెను ప్రేమిస్తునాన్నని, ఆమె కూడా అతనిని ప్రేమిస్తోందని చెబుతాడు. అతడు తిరిగి వ్చే సమయానికి మురళి, లక్ష్మీకాంతానికి ఉత్తరం రాస్తూ ఉండడం గమనించి ఆమెను వదిలి వెళతాడు.. మారుమూల ప్రాంతంలో వైద్య సహకారం అందిస్తూ ఉండాడు వివాహ సమయంలో వరుడు మరణించడం త అభాగ్యురాలిగా ముద్ర వేయించుకున్న యువతి (గీతాంజలి). కూతురి దురదృష్టానికి కుములుతున్న ఆమె తండ్రి (గుమ్మడి) ఒంటరిగా ఉన్న కృష్ణ ఆమెను వివాహం చేసుకుంటే బాగుంటుందని తలుస్తాడు. లక్ష్మీకాంతం లతల వివాహం జరిగింది. తండ్రి మరణించడంతో భర్తను వెతుక్కుంటూ మురళి కూడా అక్కడికి చేరుకుంటుంది. అపార్దాలు తొలిగి మురళి, కృష్ణ ఒకటౌతారు.


title: మురిపించే మువ్వలు

text: మురిపించే మువ్వలు 1962 లో విడుదలైన తెలుగు డబ్బింగ్ సినిమా. దీనికి తమిళచిత్రం "కొంజుం సలంగై" (கொஞ்சும் சலங்கை, 1962) మాతృక. రెండింటిలోను మహానటి సావిత్రి మరియు జెమినీ గణేశన్ ప్రధాన పాత్రలను పోషించారు.


title: ముత్తయిదువ

text:
దర్శకత్వం: పి.సి.రెడ్డి
సంగీతం: కె.వి.మహదేవన్
నిర్మాణ సంస్థ: ప్రసన్నలక్ష్మీ పిక్చర్స్


title: మాస్టారి కాపురం

text: మాస్టారి కాపురం 1990లో విడుదలైన తెలుగు చలనచిత్రం. పి.ఎన్. రామచంద్రారావు దర్శకత్వం వహించిన ఈ చిత్రంలో రాజేంద్రప్రసాద్, గాయత్రి, గొల్లపూడి మారుతీరావు, కోట శ్రీనివాసరావు నటించగా, రాజ్-కోటి సంగీతం అందించారు.


title: మాస్టర్ (సినిమా)

text: మాస్టర్ 1997లో సురేష్ కృష్ణ దర్శకత్వంలో విడుదలైన సినిమా. ఇందులో చిరంజీవి, సాక్షి శివానంద్ ప్రధాన పాత్రలు పోషించారు. దేవా సంగీత దర్శకత్వం వహించాడు. ఈ సినిమాలో చిరంజీవి మొదటి సారిగా పాట పాడాడు.


title: మాతృ దేవత

text: సావిత్రి,నందమూరి తారక రామారావు,శోభన్‌బాబు,చంద్రకళ,హేమలత,రేలంగి,నాగభూషణం,ప్రభాకరరెడ్డి,రాజబాబు,సాక్షి రంగారావు,జగ్గారావు,బేబి రాణి,సురభి బాలసరస్వతి,విజయలలిత


title: మట్టి మనుషులు

text: ప్రముఖ దర్శకుడు బి.నర్సింగ్‌రావు దర్శకత్వం వహించిన మట్టిమనుషులు చిత్రం తెంగాణ గ్రామీణ వలస కార్మికుల జీవితాలకు అద్దం పట్టేదిగా నిలిచింది. కె.ముఖర్జీ, మణికొండ వేదకుమార్ నిర్మాణసారథ్యంలో రూపొందిన ఈ చిత్రం నాటి సామాజిక విలువలను చాటేదిగా ఉంది. అర్చన, మోహిన్ అలీ బేగ్, నీనా గుప్తా తదితరులు నటించిన ఈ చిత్రానికి ఎ.కె.బీర్ సినిమాటోగ్రఫీ అందించారు. కార్మికులు ప్రధానంగా భవన నిర్మాణ కూలీల జీవితాలు ప్రధాన కథాంశంగా ఈ చిత్రం రూపుదిద్దుకుంది. మాస్కో ఇంటర్నేషనల్ ఫిల్మ్ ఫెస్టివల్‌లో ఈ చిత్రం డిప్లొమా ఆఫ్ మెరిట్ అవార్డును అందుకుంది. 1990లో జరిగిన ఇంటర్నేషనల్ ఫిల్మ్ ఫెస్టివల్ ఆఫ్ ఇండియాలో ఈ చిత్రం ప్రదర్శితమైంది.


title: మట్టి మనుషులు

text: పల్లె నుంచి పట్టణాలకు వలసలు, వడ్డీవ్యాపారులు, కార్మికులు, మధ్యవర్తులు, భవన నిర్మాణ రంగంలో ప్రమాదాలు, మహిళ వ్యథలు, సాయం పేరుతో చేసే మోసాలు...ఇలా జీవితాల్లోని ఎన్నో అంశాలు ఈ సినిమాలో కనిపిస్తాయి. కమర్షియల్ సినిమాకు భిన్నంగా రూపుదిద్దుకున్న ఈ సినిమా అప్పట్లో ఎంతో సంచలనం సృష్టించింది.


title: మట్టి మనుషులు

text: జీవితంపై ఎన్నో ఆశలు పెంచుకున్న ఓ గ్రామీణ నిరుపేద కార్మికురాలి ఆశలు ఎలా రాలిపోయాయో ఈ చిత్రం కళ్ళకు కట్టినట్లుగా చూపింది. విలువలు వదిలేసిన భూస్వామ్య, పెట్టుబడిదారీ వ్యవస్థ ఒక మహిళ జీవితాన్ని ఎలా ఛిద్రం చేసిందో ఇందులో చూడవచ్చు. మనుషుల్లో దిగజారిన విలువలు, వ్యసనాలు, వీడిపోని మమతలు, అంతులేని ఆవేదన...అన్నింటికీ ఇచ్చిన దృశ్యరూపమే ‘మట్టి మనుషులు’. ఈ సినిమా చూస్తుంటే తెరపై నిజజీవితం దర్శనమిస్తుంది. ఆయా పాత్రలు ప్రాణం పోసుకొని మన పక్కన సంచరిస్తున్నట్లుగా, మనం కూడా ఆ పాత్రల్లో ఒకరిగా అనిపిస్తుంటుంది.


title: మావారి గోల

text: దర్శకునిగా రాకాసి లోయ, డాకు సినిమాలు తీసి విజయం సాధించిన సాగర్ నిర్మిస్తూ దర్శకత్వం వహించిన సినిమా ఇది.


title: మావారి గోల

text:
యాక్షన్ సినిమాల దర్శకునిగా పేరుపొందిన సాగర్ ఈ సినిమాను హాస్య చిత్రంగా మలిచారు.
సినిమా ఘోర పరాజయం పాలైంది. సినిమా వల్ల నిర్మాత, దర్శకుడు సాగర్ ఆర్థికంగా నష్టపోవడమే కాక పలు ఇతర కారణాలతో కొన్నేళ్ళు సినిమాల దర్వకత్వం, నిర్మాణం నుంచి తప్పుకున్నారు.


title: మాయలోకం

text: మాయలోకం గూడవల్లి రామబ్రహ్మం దర్శకత్వంలో కాంభోజరాజు కథ ఆధారంగా నిర్మించిన 1945 నాటి తెలుగు జానపద చలన చిత్రం. గోవిందరాజుల సుబ్బారావు, కన్నాంబ, సి.ఎస్.ఆర్, శాంతకుమారి, అక్కినేని నాగేశ్వరరావు, ఎస్.వరలక్ష్మి, గిడుగు సీతాపతి, లంక సత్యం, టి.జి.కమలాదేవి మొదలైన భారీ తారాగణంతో ఈ చిత్రాన్ని నిర్మించారు. సంభాషణలు త్రిపురనేని గోపీచంద్ రాయగా, గాలిపెంచల నరసింహారావు సంగీతాన్ని సమకూర్చారు. ఇది అక్కినేని నాగేశ్వరరావు నటించిన రెండవ చిత్రం. చిత్రంలోని ఏడుగురు చిన్న రాజకుమారులలో మొదటి వానిగా బాలనటుడు బి.పద్మనాభం నటించారు. వరుస పరాజయాలతో ఆర్థికంగా దెబ్బతిన్న సారధి పిక్చర్స్‌ను గట్టెక్కించడానికి తనకు స్వతాహాగా సరిపడకున్నా ప్రేక్షకులు మెచ్చే జానపద ఫక్కీలో ఈ సినిమాని తీశాడు గూడవల్లి రామబ్రహ్మం. భారీ పెట్టుబడితో మంచి నిర్మాణ విలువలతో నిర్మించినా మాయలు, మంత్రాలు, దేవతలు, రాక్షసులతో కూడిన సినిమా తీసినందుకు రామబ్రహ్మం అపరాధ భావనతో సిగ్గుపడ్డాడు. అయితే సినిమా మాత్రం ఆశించిన విధంగా ప్రజాదరణ సాధించి, ఆర్థికంగా ఘనవిజయం చెందింది. అనంతర కాలంలో ఈ చిత్రం శోభన్ బాబు కథానాయకుడుగా కాంభోజ రాజు కథ పేరుతో పునర్నిర్మించారు


title: మాయలోకం

text: శాంభవీ పురానికి రాజు కాంభోజరాజు. ఆ రాజుకు ఏడుగురు భార్యలు. దానవాది రాజకుమార్తెలు ఆరుగురు. నేత్రవాది రాజ కుమార్తె మాణిక్యాల దేవి ఏడవ భార్య. ఆమె శివభక్తురాలు. కైలాసంలోకి శని ప్రవేశించి మహారాజులను పట్టి వాళ్ళ సౌఖ్యాలను అనుభవించే వరం ఇవ్వాలని శివుడిని ప్రార్థిస్తాడు. తన భక్తుడైన, సంతానహీనుడైన కాంభోజ మహారాజును పట్టి పీడించమని చెబుతాడు. తర్వాత శివుడి మీద రాజుకు కోపం వచ్చి శివుడి విగ్రహాలు కోటలో ఉండకూడదని ఆజ్ఞాపిస్తాడు. కర్మశర్మ రూపంలో శని రాజ్యంలోకి ప్రవేశించి మహారాజుని ముప్పుతిప్పలు పెడతాడు. కర్మశర్మ వరప్రసాదంతో రాజుగారి ఆరుగురు భార్యలు అవివేకులు, అప్రయోజకులు అయిన కొడుకుల్ని కంటారు. ఏడవ భార్య మాణికాంబదేవికి పుట్టే సంతానం రాజు అవుతాడని రాజగురువు జోష్యం చెప్పడం వల్ల అసూయతో మిగిలిన భార్యలు గర్భవతిగా వున్న ఆమెను చంపే ప్రయత్నంలో అడవికి పంపిస్తారు. అడవిలో కాంభోజరాజు చిన భార్య మగ శిశువును ప్రసవిస్తుంది. ఆ శిశువే ఎదిగి సాహసోపేతుడైన శరాబందిరాజు (అక్కినేని). రాజు పశ్చాత్తాపంతో విచారగ్రస్తుడై మంచంపడతాడు. ఆయన జబ్బును నయం చేయడానికి మందులు తీసుకొని వచ్చేందుకు ఆరుగురు కుమారులు బయలుదేరతారు. సాహసకృత్యాలే ఊపిరిగా అడవిలో పెరిగిన శరాబందిరాజు తల్లితండ్రులను తిరిగి ప్రయత్నంలో రాజధానికి వచ్చి సవతి సోదరుల వల్ల అనేక అవమానాలను, హేళనలను ఎదుర్కొంటాడు. తనూ మందును వెతకటానికి బయలుదేరి కీలుగుఱ్ఱంలాంటి గుఱ్ఱాన్ని ఎక్కి ఏడు సముద్రాలు దాటి, శరాబందిరాజు, రత్నగంధి (శాంతకుమారి), యోజనగంధి (ఎమ్.వి.రాజమ్మ) ల సహాయంతో తండ్రి జబ్బును నయం చేసే మందును సంపాదిస్తాడు. అంతే కాకుండా తన సోదరులను రంగసాని (యస్.వరలక్ష్మి) చెర నుండి విడిపిస్తాడు. మందు తెచ్చి తండ్రిని ఆరోగ్యవంతున్ని చేస్తాడు. సవతి తల్లులు, వారి పరివారం శరాబంది రాజుని గుర్తించి చంప ప్రయత్నిస్తారు. శరాబందిరాజు వారిని జయిస్తాడు.


title: మాయలోకం

text: ఈ సినిమాలో పాత్రధారులు, పాత్రలు:


title: మాయలోకం

text: తన సినిమాలు ఆర్థికంగా దెబ్బతిని, ఇబ్బందులకు గురిచేస్తూండడంతో సాంఘిక చిత్రాలే తప్ప జానపద, పౌరాణిక చిత్రాలు తీసి ఎరుగని గూడవల్లి రామబ్రహ్మం తొలిసారిగా ఈ జానపద చిత్రానికి దర్శకత్వం వహించాడు. జనం నోట్లో నానిన "కాంభోజరాజు కథ" అన్న జానపద కథను తీసుకుని, త్రిపురనేని గోపీచంద్‌తో మెరుగులు దిద్దించి, దైతా గోపాలంతో సంభాషణలు, పాటలు రాయించుకుని ఈ స్క్రిప్టు తయారుచేయించాడు. తర్వాతికాలంలో కాంభోజ రాజు కథ పేరుతో శోభన్ బాబు హీరోగా మళ్ళీ ఈ కథను సినిమాగా తీశారు. రామబ్రహ్మం ప్రజామిత్ర పత్రిక సంపాదకునిగా ఉన్న రోజుల్లో చదివిన జానపద కథల పుస్తకం పేరు "మాయలోకం", అప్పట్లో ఇది సినిమాకు పేరుగా బావుంటుందన్న తన మాట గుర్తుపెట్టుకుని ఈ సినిమాకు ఆ పేరు పెట్టాడు. దేవతలు, రాక్షసులు, మాయలు, మంత్రాలు వంటివి ఉండే జానపద, పౌరాణిక కథాంశాలతో సినిమా తీయడం రామబ్రహ్మం తత్త్వానికి సరిపడే విషయం కాకపోయినా ఆర్థిక పరిస్థితుల వల్ల ఎలాగో సరిపెట్టుకుని ఈ సినిమా తీశాడు.


title: మాయలోకం

text: సినిమాలో ఇద్దరు కథానాయికల పాత్రలకు శాంతకుమారి, రాజమ్మలను మొదటే దర్శకుడు నిర్ణయించేశాడు. బలరామయ్య సినిమాలో అప్పటికే హీరోగా పనిచేస్తున్న నాగేశ్వరరావును పరిశీలించేందుకు దర్శకుడు గూడవల్లి రామబ్రహ్మం బలరామయ్య ఆఫీసుకు వెళ్ళాడు. నాగేశ్వరరావు తనకు కనీసం నమస్కారమన్నా చేయలేదనీ, తన హీరోయిన్లు శాంతకుమారి, రాజమ్మల నడుమ అర్భకుడిలా ఉంటాడని హీరో పాత్ర ఇవ్వడానికి రామబ్రహ్మం నిరాకరించాడు. ఈలోగా వేరే నటులను కూడా ఆ పాత్ర కోసం పరిశీలించసాగాడు. చల్లపల్లి రాజా, మధుసూదనరావులు నాగేశ్వరరావు తరఫున రామబ్రహ్మంతో మాట్లాడి ఒప్పించడంతో, మేకప్ టెస్టు చేసి నాగేశ్వరరావును హీరోగా తీసుకున్నాడు. మిగిలిన ముఖ్యపాత్రలకు గోవిందరాజుల సుబ్బారావు, కన్నాంబ, హాస్యపాత్రలకు సి.ఎస్.ఆర్.ఆంజనేయులు, లంక సత్యం ఎంపికయ్యారు. కమలా కోట్నీస్ రంగసాని పాత్ర చేయడానికి అంగీకరించినా, అంతకుముందే చెంచులక్ష్మిలో గిరిజనురాలి పాత్ర చేసివుండడంతో ఇదీ చేస్తే ఆ తరహా పాత్రలే వస్తాయని సినిమా నుంచి తప్పుకుంది. ఆ పాత్రకు ఎస్.వరలక్ష్మిని తీసుకున్నాడు రామబ్రహ్మం. ముందు సినిమా చేయడానికి వరలక్ష్మి భయపడ్డా రామబ్రహ్మం ఆమెను, ఆమె పెద్దవాళ్ళను ఒప్పించి చేయించుకున్నాడు. తర్వాతి కాలంలో హాస్యనటుడిగా పేరుతెచ్చుకున్న పద్మనాభం ఈ సినిమాలో కన్నాంబ సిఫార్సుతో కాంభోజరాజు పెద్ద కొడుకు పాత్రలో నటించాడు. ఇదే పద్మనాభం నటించిన తొలి సినిమా.


title: మాయలోకం

text: సినిమాని మద్రాసులో న్యూటోన్ స్టూడియోస్‌లో చిత్రీకరించారు. రామబ్రహ్మం మద్రాసులో పోయెస్ రోడ్డు సమీపంలోని డన్‌మోర్ హౌస్ వద్ద భారీ గిరిజన గ్రామం సెట్ వేయించి ఆనందమే మనకానందమే పాటను భారీ ఎత్తున చిత్రీకరించాడు. రాజీపడకుండా భారీగా సినిమాను చిత్రీకరించడంతో సినిమా బడ్జెట్ భారీగా పెరిగింది.


title: మాయలోకం

text: సమకాలీన సాంఘికాంశాల మీద అభ్యుదయకరమైన సినిమాలు తీసి పేరుతెచ్చుకున్న గూడవల్లి రామబ్రహ్మం తన సినిమాల వల్ల వచ్చిన నష్టాలను పూడ్చుకోవడానికి, సినిమా రంగంలో నిలబడడానికి మాత్రమే ఈ సినిమా తీశానని చెప్పుకున్నాడు. తన స్థాయికి తగిన సబ్జెక్టు కాదని భావించిన రామబ్రహ్మం తాను ఎప్పుడూ చేసినట్టు కాక ప్రీమియర్ షోను వేరే థియేటర్‌లో వేశాడు. రచయిత, సినీ విమర్శకుడు కొడవటిగంటి కుటుంబరావు ఈ సినిమా చూపించమంటే విజయం పొందిన సినిమా దర్శకుడిగా గర్వించకపోగా, "అది మీరు చూడవలసిన పిక్చర్ కాదులే, బ్రదర్" అని అవమానభారంతో సిగ్గుపడ్డాడు. మెట్టు దిగివచ్చి ఈ సినిమాని తీసిన రామబ్రహ్మానికి ఆశించిన ఆర్థిక ఫలితం మాత్రం దక్కింది. సినిమా ఆర్థికంగా మంచి విజయాన్ని సాధించింది. భారీ బడ్జెట్‌లో చిత్రీకరించినా, పెట్టిన పెట్టుబడికి మించి కలెక్షన్లు సాధించి రామబ్రహ్మానికి ఉపశమనం ఇచ్చింది. "నెలల తరబడి అరవ చిత్రాలు ఆక్రమించుకున్న తెలుగుథియేటరులోకి తెలుగు చిత్రం రావడమే అపురూపం" అన్న స్థితిలో ఈ సినిమా విడుదల కావడం దాని ఆర్థిక విజయానికి మరింత సహకారిగా నిలచింది. విమర్శకులు మాత్రం దీన్ని "కేవలం కాలక్షేప దృక్ఫథంతో మాత్రమే చూస్తే చాలా బాగుందని చెప్పవచ్చు" అని రాశారు.


title: మాయలోకం

text: మాయలోకం సినిమాకి గాలిపెంచల నరసింహారావు సంగీత దర్శకత్వం వహించాడు. అక్షయలింగవిభో, ఎవరోయీ నీవెవవరోయీ, మోహనాంగ రార వంటి పాటలు ప్రజాదరణ పొందాయి. "మందులున్నాయి బాబూ, చాలా మందులున్నాయి. మంచు కొండల నుంచి తీసిన మందులున్నాయి..." అనే పాట. "రామ చాలింక నీదు బీరముల్" అనే పద్యం కూడా అక్కినేని నాగేశ్వరరావు స్వయంగా ఆలపించాడు.


title: మాయా మచ్ఛీంద్ర

text: మాయా మచ్ఛీంద్ర 1945లో విడుదలైన తెలుగు చలనచిత్రం. సి. పుల్లయ్య దర్శకత్వంలో స్టార్ కంబైన్స్ పతాకాన రామయ్య నిర్మించాడీ చిత్రాన్ని. మాటలు పాటలు వూటుకూరు సత్యనారాయణ. సంగీతం భీమవరపు నరసింహరావు, ఛాయాగ్రహణం సుబ్బారావు సమకూర్చారు. జంధ్యాల గౌరీనాథశాస్త్రి, అద్దంకి శ్రీరామమూర్తి, ముక్కామల కృష్ణమూర్తి, వి.శివరాం, కె. గౌరీపతి శాస్త్రి, కె.వి.సుబ్బారావు, వి.విశ్వనాథం, గండికోట, కన్నాంబ, మాలతి, మంగళం, జోషి, కళ్యాణి, కమల, అంజనీబాయి, బేబి వసుంధర, బేబి శరత్ ముఖ్యపాత్రలు పోషించారు.


title: మాయా మచ్ఛీంద్ర

text: జగత్తు ప్రేమమయం అని, స్త్రీ పురుషులు ఇరువురూ సమానులే అని, ఒకరి ప్రేమ అభిమానం మరొకరికి దక్కితేనే ఆనంద హేతువు అవుతుందని వివరించే చిత్రం మాయామచ్ఛీంద్ర. మోహినీ అవతారం ఎత్తిన మహావిష్ణువు దేవదానవులకు అమృతం పంచడం గురించి తెలిశాక శివుడు ఆ విషయాన్ని నమ్మకపోవడంతో మళ్ళీ మోహిని కానడం, శివుడు శపించి, తన వల్లనే శాప విమోచన జరుగుతుందని చెప్పడం, విష్ణువు మచ్ఛీంద్రుడుగా భూలోకంలో చేరడం జరుగుతుంది. మచ్ఛీంద్రుడు చేసే మాయలతో ఓడిపోయిన రాణి తిలోత్తమతో వివాహం జరుగుతుంది. మచ్ఛీంద్రుని శిష్యుడు గోరఖ్‌నాథ్ గురువు కోసం వెతుకుచూ హనుమంతుని ద్వారా విషయం తెలుసుకుని, రాజనర్తకి సహాయంతో రాజ్యంలోకి ప్రవేశించి మచ్ఛీంద్రుని తీసుకెళ్ళే ప్రయత్నంలో మచ్ఛీంద్రుని కుమారున్ని పాము కాటుకు గురి చేసి మరణింప చేయడం, మచ్ఛీంద్రుడు తన శక్తితో ప్రయత్నించినా కుమారుడు బతకకపోవడంతో గోరఖ్‌నాథ్ షరతులకు తలొగ్గుతాడు. గోరఖ్‌నాథ్ కూడా మచ్ఛీంద్రుని కుమారుడుని బతికించలేక, అవమానంతో అగ్నికి ఆహుతి అయితే హనుమంతుడు ఆ శవాన్ని బయటకు తెచ్చాక మచ్ఛీంద్రుడు గోరఖ్‌నాథుడుకి ప్రాణం పోస్తాడు. బతికిన గోరఖ్‌నాథ్ మళ్లీ ప్రయత్నించి మచ్ఛీంద్రుని కుమారుని బతికిస్తాడు. అలా శివునికి, లక్ష్మీదేవికి మహావిష్ణువు ప్రేమ తత్వాన్ని వివరిస్తాడు ఈ చిత్రం ద్వారా.


title: మాయా మందిరం

text: మాయా మందిరం 1968 లో విడుదలైన తెలుగు చలనచిత్రం.


title: మాయా మశ్చీంద్ర

text: నిరూపా రాయ్ , పద్మిని


title: మాయలమారి

text: రాజకుమారి ఇందుమతి మహారాజు ముద్దుల కుమార్తె. ప్రతాప్ మహారాజు మేనల్లుడు. ఇందుమతీ ప్రతాపులిద్దరూ చిన్నతనం నుండి ఒకరినొకరు ప్రేమించుకుంటూ ఉంటారు. సేనాధిపతి భాస్కరవర్మ మహారాజు బావమరది. రాజ్య కాంక్షాపరుడు. ఇందుమతిని వివాహమాడి రాజ్యానికి రాజు కావాలనుకుంటుంటాడు.


title: మాయలమారి

text: ఒక శుభదినాన్ని మహారాజు ఇందుమతీ ప్రతాపుల వివాహానికి ముహూర్తం నిశ్చయిస్తాడు. భాస్కరవర్మకు ఇది గిట్టదు. అనుచరులతో కుట్రపన్నుతాడు. ఇందుమతి కులదేవతను పూజించి తిరిగి వస్తున్న సమయంలో అతని అనుచరులు మారు వేషాలతో విూద పడి ఆమెను ఎత్తుకుపోతారు, పాతకోటలో బంధిస్తారు. భాస్కర్ తన్ను వివాహమాడమని, నిర్బంధిస్తూ వుంటాడు.


title: మాయలమారి

text: ఈలోగా ప్రతాప్ చెలికత్తె లవంగి సాయంతో, పహరావాళ్ళ కళ్ళలో కారంజల్లి పాతకోటలో ప్రవేశిస్తాడు. ఇందుమతిని విడిపించి తీసుకు పోతూంటాడు. సైనికులు వారిని తరుముకు పోతుంటారు. ఇందువుతీ ప్రతాపులు, తమాషాగా వీధి భాగవతుల్లో కలసి పోతారు. ఊరూరా నాట్యాలు చేనుకుంటూ పోతూ, భాస్కర్ కు చిక్కకుండా చివరకు రాజ్యం ఒక మహారణ్యంలో చెట్టుకు వేలాడుతున్న పెద్ద మామిడి పండు చూస్తాడు ప్రతాప్.


title: మాయలమారి

text: ఆ ఫలాన్ని అందుకోవాలనుకుంటాడు. అదొక మాయ ఫలం, రివ్వున పైకి ఎగిరి ప్రతాపును లాక్కుపోతుంది. ఇందుమతి ప్రతాప్ ప్రతాప్ అని గోలపెడుతూ, వెంటబడి పోయి పోయి ఒకచోట సొమ్మసిల్లి పడిపోతుంది. మాయాఫలం, ప్రతాప్ ను, ఒక చిత్రమైన గుహలోనికి తీసుకొనిపోయి పడవేస్తుంది. వికృత రూపంతో మంత్రకత్తెగా మారిపోతుంది. జ్వాలాశక్తి అనే దేవతకు ఆతని తల బలిచేస్తుంది. దేవత శక్తివలన మంత్రకతై అందాలరాశి అప్సరసగా మారిపోతుంది. ప్రతాపును బతికిస్తుంది. మోహిస్తుంది. ప్రేమించమని నిర్బంధిస్తుంది, మాయలు చేస్తుంది. ప్రతాఫు మాత్రం చలించక ఆమెను తిరస్కరిస్తాడు. మాయలమారి అప్సరస ప్రతాపును గుహ నుండి విడుదల చేస్తుంది. కానీ ప్రతీకార దీక్షతో అతన్ని వెంబడిస్తుంది, ఇందుమతిగా మారి ఆతన్ని భ్రమలో ముంచివేస్తుంది. మరల అప్సరసగా మారి ఆశ్చర్య చకితుణ్ణి చేస్తుంది. ప్రతాప్ కలవరపాటు చెంది, పరుగు లెడుతూంటాడు. పాపం, యీసారి నిజమైన తన భార్య యిందుమతి తారసపడుతుంది. ఆనందంతో ఆలింగనం చేసుకోబోతుంది. మాయల మారి మాయలతో విభ్రాంత చిత్తుడైన ప్రతాప్, యీసారి కూడా మాయలమారి మాయయే అని భయపడి, తన భార్యను అనరాని మాటలు ఆని, కాలితో తన్ని, విడిచిపెట్టి పారిపోశాడు.


title: మాయలమారి

text:
ఇందుమతికి లోకమే చీకటైపోతుంది. కొండ శిఖరాలనుండి దూకి జీవితం అంతంచేసుకో బోతుంది. కాని ఒక “గిప్సీ" నాయకు డామెను రక్షిస్తాడు. తన గూడెంలోకి తీసుకుపోతాడు. పత్నీ వియోగంతో పరితిపిస్తూ ప్రతాప్ ఒక గ్రామం చేరుకుంటాడు. అక్కడొక హోటల్లో, భాస్కర్ అనుచరులతో సంఘర్షణ జరుగుతుంది. తప్పించుకుని పారిపోతాడు, ఈ సమయంలోనే, గిప్సీగూడెంలో, కురంజీ అనే గిప్సీ నాయకుని ప్రియురాలు తన ప్రియుడు అందగత్తెను తీసుకురావడం చూచి సహించలేక ఆతనితో పోట్లాడుతుంది. తీవంగా పరాభవింపబడుతుంది. ప్రతీకారం చేస్తానని పతిజ్ఞ కేసి గూడెం విడిచిపోతుంది. - భాస్కర్ అనుచరులతో తరుమబడుతూ ప్రతాప్, కురంజీని తారసపడ తాడు, ఆమె ప్రతాప్ కు సాయంచేసి వాళ్ళ బారినుండి
తప్పిస్తుంది. తన గూడెం తీసుకుపోతుంది. అక్కడ గిప్సీ నాయకుడికీ ప్రతాప్ కూ, తీవ్రమైన ముష్టి యుద్ధం జరుగుతుంది, ప్రతాప్ గెలుస్తాడు. ఆ వేళ ప్రతాప్ ను గిప్పీలంతా నృత్య గానాదులతో సత్కరిస్తుంటారు. ఈ సమయంలో, గిప్సీ నాయకుడు
ఇందుమతిని బలాత్కరింప బోతాడు. ఈ సంఘర్షణలో వారున్న గుడిసెకు నిప్పఅంటుకుని తగలబడిపోతుంది. ప్రాణాలు దక్కించుకొని బయట పడతారు, కాని గిష్సీ నాయకుడా మెను వెంటాడుతూ పోయి ఒకచోట హింసింపబోతాడు. ఈలోగా, మారు వేషాలతో తిరుగుతున్న భాస్కర్ అనుచరులు ఆమెను రక్షించి గడ్డాల బైరాగి వేషంలో నాటకమాడు తున్న తమ గురువు భాస్కర్ వర్మకు అప్పగిస్తారు.


title: మాయలమారి

text: భాస్కర్ వర్మ పద్మప్యూహాన్ని పన్ని ఇందుమతీ ప్రతాపులను పట్టి బంధించి కోటకు తీసుకుపోతాడు, హింసిస్తాడు. తన్ను వివాహమాడమని యిందుమతిని బలవంతపెడతాడు. ఆమె నిరాకరిస్తోంది. కసితీర్చుకొనడానికి నిశ్చయిస్తాడు, ప్రతాప్ కు మరణదండన విధిస్తాడు. చివరకు ప్రేయసీ ప్రియులు ఎలా కలిసారన్నది మిగిలిన కథ.


title: మాయలోడు

text:
మాయలోడు ఎస్వీ కృష్ణారెడ్డి దర్శకత్వంలో 1993 లో విడుదలైన ఒక హాస్యభరిత సినిమా. ఇందులో రాజేంద్రప్రసాద్, సౌందర్య ప్రధాన పాత్రలు పోషించారు.
కథకు ముందు తన చెల్లెలు కుటుంబాన్ని చంపి వాళ్ళ ఆస్థిని స్వాధీనం చేసుకోవాలనుకుంటూ ఉంటాడు అప్పలకొండ (కోట శ్రీనివాస రావు). అప్పలకొండ చెల్లెలు, బావ చనిపోయినా మేనకోడలు మాత్రం అతన్నుంచి తప్పించుకుంటుంది. కథానాయకుడు (రాజేంద్ర ప్రసాద్) గారడీ చేసుకుని జీవితం వెళ్లబుచ్చుతూ ఉంటాడు. అతనికి గుండు (గుండు హనుమంతరావు) అనే స్నేహితుడు, ఓ బామ్మ (నిర్మలమ్మ) తోడుగా ఉంటారు.


title: మాయని మమత

text:
మాయని మమత కమలాకర కామేశ్వరరావు దర్శకత్వంలో 1970, ఆగస్టు 13వ తేదీన విడుదలైన తెలుగు సినిమా.
మధు ధనవంతుడు. సాహితీ ప్రియుడు. మృదువైన కవిత చెప్పగల మధురకవి. పదునైన రచనలతో పాఠకులను ఉత్తేజపరచే పత్రికా రచయిత. అతడి రచనా వ్యాసంగానికి 'వజ్రాయుధం' పత్రిక ఆటపట్టు. ఆ పత్రిక సంపాదకుడు జానకిరామయ్య అంటే అతడికి గౌరవాభిమానాలు. ఆ పత్రిక రజతోత్సవ సభలో అతడు జానకిరామయ్యచేత సన్మానించబడతాడు. అప్పుడే అతడికి జానకిరామయ్య కుమార్తె జ్యోతితో పరిచయం ఏర్పడి ప్రేమగా మారుతుంది.


title: మాయని మమత

text: స్వార్థపరుల అత్యాచారాలను నిశితంగా విమర్శించే మధు రచనలు వజ్రాయుధం పత్రిక మనుగడకే ముప్పుతెస్తాయి. ఆర్థికమైన చిక్కులలో ఉన్న ఆ పత్రికను స్వార్థపరుడు, నయవంచకుడు అయిన జగన్నాథం అప్పు క్రింద స్వాధీనం చేసుకోవడానికి సిద్ధపడతాడు. అభిమానధనుడైన జానకిరామయ్య పత్రికకోసం దానాలు, విరాళాలు స్వీకరించడని తెలుసుకున్న మధు ఎలాగో ఆర్థికంగా ఆదుకొని పత్రికను నిలబెడతాడు. అయినా జానకిరామయ్య మరణించడంతో ఆయన పేరుమీదనే పత్రికను కొనసాగిస్తూ ఉంటాడు.


title: మాయని మమత

text: జానకిరామయ్య మృతితో అతని కుటుంబం ఆర్థికంగా చితికిపోయింది. మధు వారికి మరింత సహాయపడటానికి ప్రయత్నిస్తాడు. కాని జ్యోతి అన్న రవి అందుకు అయిష్టత వ్యక్తం చేసి ఉద్యోగరీత్యా బొంబాయి వెళ్లినప్పుడు జ్యోతి బాధ్యతను స్వీకరిస్తాడు. జ్యోతిని పెళ్ళి చేసుకోవాలనే తన ఆకాంక్షను మధు తెలియజేస్తాడు. కాని హఠాత్తుగా రవి మరణించాడన్న పుకారు పుట్టడంతో జ్యోతి మరింత క్రుంగి పోతుంది. వివాహం వాయిదా పడుతుంది.


title: మాయని మమత

text: సేవాసదనం ధర్మకర్త జగన్నాథం సదనం నిధులను చందాలను దుర్వినియోగం చేయడాన్ని బయట పెడతాడు మధు. దానితో మధు అంటే జగన్నాథానికి ద్వేషం ఏర్పడి పత్రికను నాశనం చేయడానికి, మధును అంతమొందించడానికి జగన్నాథం శతవిధాల ప్రయత్నిస్తాడు. కాని ఫలితం లేకపోతుంది. ఆ పరిస్థితిలో మధు సాంస్కృతిక ప్రతినిధివర్గం నాయకుడిగా విదేశాలకు వెళ్లవలసి వస్తుంది. మధు విదేశాలనుండి తిరిగి వచ్చేసరికి జ్యోతి అపవాదులకు గురై ఇల్లు వదిలి వెళ్లిపోయి ఉంటుంది. మధు తల్లి కూడా జ్యోతిని శంకిస్తుంది. మధు ఎంతో విచారిస్తాడు. జ్యోతికోసం అన్నిచోట్లా వెదుకుతాడు.


title: మాయని మమత

text: మధు తల్లి మనోవ్యాధితో మంచం పడుతుంది. ఆమె తుది కోర్కె చెల్లించడానికి జగన్నాథం కుమార్తె నీలను పెళ్ళి చేసుకోవడానికి తల ఒగ్గుతాడు మధు. నీల రవిని పేమించిన సంగతి మధుకు తెలియదు. మధు నీలను పెళ్ళి చేసుకోవడానికి అంగీకరించినా జ్యోతిని మరచిపోలేక పోతాడు. రవి బ్రతికి ఉన్నాడని, నీల రవి ఒకరినొకరు ప్రేమించారని మధుకు తెలుస్తుంది. మారువేషంలో వచ్చిన రవికి నీలకు వివాహం చేసి జగన్నాథం మోసాలను, దురాగతాలను బట్టబయలు చేయడానికి ప్రయత్నిస్తాడు మధు. చివరకు ఆ స్వార్థపరుని కబంధ హస్తాలనుండి బయటపడి జ్యోతిని వివాహం చేసుకోవడంతో కథ సుఖాంతమవుతుంది.


title: మేడమ్ (సినిమా)

text: మేడమ్ 1994 లో సింగీతం శ్రీనివాసరావు దర్శకత్వంలో విడుదలైన సినిమా. ఇందులో రాజేంద్రప్రసాద్, సౌందర్య ప్రధాన పాత్రలు పోషించారు. రాజేంద్రప్రసాద్ ఇందులో ప్రయోగాత్మకంగా ఓ మహిళ పాత్రలో నటించాడు. ఈ పాత్రకు గాను రాజేంద్రప్రసాద్ 1994 లో నంది ప్రత్యేక జ్యూరీ అవార్డు అందుకున్నాడు.


title: మీనా (1974 సినిమా)

text: తెలుగు సినిమా నటి మీనా గురించి మీనా వ్యాసం చూడండి.


title: మీనా (1974 సినిమా)

text: ఈ సినిమా యద్దనపూడి సులోచనారాణి రాసిన మీనా (నవల) ఆధారంగా నిర్మించబడింది.


title: మీరా బాయి (సినిమా)

text: భీమవరపు నరసింహారావు దర్శకత్వంలో నవ్యకళాఫిలింస్ మీరాబాయి చిత్రాన్ని మిస్.చలం, జి.వి. సుబ్బారావు నటించగా నిర్మించింది. అడవి బాపిరాజు కళా దర్శకత్వం కూడా నిర్వహించి నిర్మించారీ చిత్రాన్ని..


title: మేఘ సందేశం (సినిమా)

text: మేఘసందేశం 1982 లో దాసరి నారాయణరావు దర్శకత్వంలో వచ్చిన ఒక కళాత్మక చిత్రం. ఇందులో అక్కినేని నాగేశ్వరరావు, జయప్రద, జయసుధ ముఖ్య పాత్రల్లో నటించారు.


title: మేనరికం

text: ఆంగ్లం లో "cousincest"


title: మెరుపు (సినిమా)

text: కస్తూరి


title: మెరుపు దాడి

text: మెరుపు దాడి భ్రమరాంబికా మూవీస్ పతాకంపై పి.యన్.రామచంద్రరావు దర్శకత్వంలో నటుడు గిరిబాబు 1984లో నిర్మించిన యాక్షన్/అడ్వెంచర్ హిట్ చిత్రం. చిత్తూరు జిల్లా తలకోన అడవుల్లో నిర్మించబడిన ఈ చిత్రానికి ఇళయరాజా సంగీతాన్ని అందించారు. ఈ చిత్రంలో రాజాగా హీరో సుమన్, గండడుగా హీరో గిరిబాబు, భానుగా హీరో భానుచందర్, శివంగిగా సుమలత, మాలాదేవిగా జయమాలిని, ప్రొఫెసర్ వర్మగా రంగనాధ్, మృతసంజీవరాయుడుగా గొల్లపూడి మారుతీరావు, బహదూర్ గా ప్రభాకర రెడ్డి, అంజిగా సారథి ప్రధాన పాత్రధారులుగా నటించారు.


title: మెరుపు దాడి

text: చరిత్ర పుస్తకాలు, చిత్రపటాలను అధ్యయనం చేసి రత్నగిరి సామ్రాజ్యపు గుప్త నిధి ఆచూకీ తెలుసుకున్న వర్మ ఆ నిధిని సొంతం చేసుకుంటానికి భాను మరియు రాజా అనే అనాథ యువకులను చేరదీస్తాడు, వీరిద్దనీ ఒక హోటల్లో మాలాదేవికి పరిచయం చేస్తాడు. రాజా మరియు భాను యుద్ధవిద్యలు ప్రదర్శించలో దిట్టయైన గండడుకి మరియు అతని సోదరియైన సివంగికి పరిచయమవుతారు. వర్మ తని నిధి వేటకు ఆయుర్వేద వైద్యుడైన మృతసంజీవరాయుడిని కూడా సాయంకోరతాడు.


title: మెరుపు దాడి

text: నిధిరహస్యం తెలుసుకోవడానికి కొంతమంది దుండగులు గండడుని, అతని సోదరి సివంగిని ఎత్తుకుపోయి వారిని చిత్రహింసలకు గురిచేస్తారు. వర్మ, రాజా, భాను, మాలాదేవి, మృతసంజీవరాయుడు అక్కడికి చేరుకొని గండడుని, అతని సోదరి సివంగిని దుండగుల చెరనుండి రక్షిస్తారు. కృతజ్ఞతగా గండడు, అతని సోదరి సివంగి తమ గ్రామానికి వర్మ టీమ్ ని ఆహ్వానిస్తారు. ఆ తర్వాత ఎనిమిది మంది కలిసి నిధి వేటకు ప్రయాణమవుతారు.


title: మెరుపు దాడి

text: ఈలోగా ప్రొఫెసర్ వర్మ ఇల్లుని బహదూర్ సోదా చేసి నిధి రహస్యం తెలుసుకుంటాడు. అడవిలో వర్మ టీమ్ ను అడవి మనుషులు బందిస్తారు. అడవి మనుషులు తమను కొండ దేవతకు బలివ్వబోతున్నారని వర్మ టీమ్ గ్రహిస్తుంది. అడవి మనుషుల్లో 'వాసకి' అనే అమ్మాయిని భాను ప్రేమిస్తాడు. భానుని విడిపించమని వాసకి తన తండ్రిని ప్రాధేయపడటంతో ఆమె తండ్రి భానుకి మరియు మరో అడవిమనిషికి మధ్య శూల యుద్ధం నిర్వహిస్తాడు. ఆ శూల యుద్ధంలో గెలిచిన భాను వాసకిని పెళ్ళాడతాడు. భాను పై ప్రేమ చొప్పున వాసకి ఒక రాత్రి బంధించబడిన భానుని, మరియు వర్మ టీమ్ ని రహస్యంగా విడిపిస్తుంది. అడవిమనుషులు వారిని తరమడంతో భానుతో ఉన్న వాసకి బాణం గుచ్చుకోవడంతో మరణిస్తుంది.


title: మెరుపు దాడి

text: అడవి ప్రయాణంలో రాజా, సివంగి ప్రేమలో పడతారు. సివంగి ఆత్మహత్యయత్న ఘటన తర్వాత రాజా- సివంగి పెళ్ళికి గండడు అంగీకరిస్తాడు. ప్రొఫెసర్ వర్మ వద్ద ఉన్న నిధి రహస్య చిత్ర పటాన్ని మృతసంజీవరాయుడు మరియు మాలాదేవి దొంగిలించే ప్రయత్నంలో అంజిని చంపేస్తారు. ఆ తర్వాత మృతసంజీవరాయుడు బహదూర్ టీమ్ చే అపహరించబడతాడు, బహదూర్ లో చేతులు కలుపుతాడు. వర్మ టీమ్ నిధి దాచబడి ఉన్నగుహను చేరి అందులో నిధిని సాధిస్తారు. బయట వేచియున్న మృతసంజీవరాయుడు, మరియు బహదూర్ వారిని బంధిస్తారు. వర్మ స్నేహితులను (రాజా మరియు భాను తల్లిదండ్రులను) చంపింది తనేనని బహదూర్ చెబుతాడు. రాజా మరియు భాను హంతకుడైన బహదూర్ ని చంపి నిధి పెట్టెను దక్కించుకోవడంతో కథ సుఖాంతమవుతుంది.


title: మైనర్ రాజా

text: ఈ చిత్రానికి తమిళంలో విడుదలైన మల్లు వెట్టి మైనర్ (மல்லுவேட்டி மைனர்) అనే సినిమా మాతృక.


title: మిస్టర్ భరత్

text: మిస్టర్ భరత్ హిందీ లో బాగా హిట్టైన 'త్రిశూల్' సినిమా ఆధారంగా రూపొందిన తెలుగు చిత్రమిది.


title: మిస్టర్ పెళ్ళాం

text:
మిస్టర్ పెళ్ళాం బాపు రమణల చిత్రం. ఇది 1993లో విడుదలయినది. ఇది ఒక కుటుంబ కథా చిత్రం.
ఈ చిత్రంలోని పాత్రకు ఎ.వి.ఎస్.కు నంది ఉత్తమ హాస్య నటుడు పురస్కారం వరించింది.


title: మొగుడా- పెళ్ళామా

text: [[వర్గం:కృష్ణంరాజు నటించిన సినిమాలు]]


title: మొహమ్మద్ బీన్ తుగ్లక్

text:
మహమ్మద్ బిన్ తుగ్లక్ 1972, ఫిబ్రవరి 11న విడుదలైన తెలుగు సినిమా. తమిళ రంగస్థలంపై ఒక ఊపు ఊపిన చో రామస్వామి నాటకం ఆధారంగా ఈ చిత్రం రూపొందించబడింది. దాసరి నారాయణరావు ఈ సినిమాకు సంభాషణలు అందించాడు.
ఎన్నికలద్వారా రాజకీయ చదరంగంలో ఎత్తులకు పైఎత్తులు వేసి, అధికార పీఠాలకు అతుక్కుపోయే నాయకులపై ఎక్కుపెట్టిన వ్యంగ్యాస్త్రం ఈ మహమ్మద్ బిన్ తుగ్లక్.


title: మొహమ్మద్ బీన్ తుగ్లక్

text: హిస్టరీ ప్రొఫెసర్ రంగనాథం చారిత్రక పరిశోధనలు జరిపే తరుణంలో త్రవ్వకాలలోంచి 600 సంవత్సరాల క్రితం భారతదేశాన్ని పరిపాలించిన తుగ్లక్, అతని మిత్రుడు 'వదుదా' ఒక శవపేటికలోంచి పైకి లేచివస్తారు. అన్ని సంవత్సరాలు గడిచినా అతనికీ అతని స్నేహితుడు వదుదాకీ వార్ధక్యం అన్నమాటే లేదు. ప్రొఫెసర్ రంగనాథం పరిశోధన గురించి తుగ్లక్ పునరాగమనం గురించి వార్తలు దేశం నలుమూలలా వ్యాపిస్తాయి. ప్రొఫెసర్ రంగనాథం, అతని భార్య మీనాక్షి, కొడుకు రాజు, కూతురు పద్మ, మామ రమణయ్య, తండ్రి కనకయ్య, సర్వమంగళం, ఆమె చెవిటి భర్త, కొడుకు, కూతురు, దేశభక్తుడు ధర్మారావు, చిలకజోస్యం చెప్పి డబ్బులు సంపాదించే రవణమ్మ వీరందరూ తుగ్లక్ కార్యకలాపాలను అతి శ్రద్ధగా పరిశీలిస్తుంటారు.


title: మొహమ్మద్ బీన్ తుగ్లక్

text: ధర్మారావు ప్రభృతుల ప్రోత్సాహంతో తుగ్లక్ పార్లమెంటుకు పోటీ చేస్తాడు. ఈనాటికి అనుకూలమైన అన్ని రాజకీయపుటెత్తులూ వేసి పార్లమెంటు సభ్యుడౌతాడు. ప్రధాని కూడా అవుతాడు. తనను నమ్ముకున్న రంగనాథానికి ఒక మంత్రి పదవి, రవణమ్మకు ఒక మంత్రి పదవి ఇస్తాడు. ఐక్య సంఘటనతో ప్రభుత్వాన్ని ఏర్పరచి, మంత్రివర్గాన్ని తన చేతిలో కీలుబొమ్మలుగా చేసుకుని రాజకీయ ధురంధరు డనిపించుకుంటాడు. రాజకీయంగా, పరిపాలనాపరంగా తన ఆశయాలు ఒక్కొక్కటే వల్లించి ఏకపక్ష నిర్ణయాలు చేస్తుంటాడు. ఇట్లా జరుగుతున్న కథ డిశెంబరు 31 అర్ధరాత్రి తుగ్లక్, వదుదాల మధ్య జరిగిన ఆంతరంగిక సంభాషణలలో ఒక పెద్దమలుపు తిరుగుతుంది. ఆ మలుపు ఏమిటనేది ఈ చిత్రానికంతటికీ పెద్ద సస్పెన్స్.


title: మోహినీ భస్మాసుర (1936 సినిమా)

text:
మోహిని భస్మాసుర 1936లో విడుదలైన తెలుగు చలనచిత్రం. సి.పుల్లయ్య దర్శకత్వం వహించిన ఈ చిత్రంలో ఏ.వి.సుబ్బారావు, తుంగల చలపతిరావు, డి.రామమూర్తి, ఆర్.వెంకట్రామయ్య, పుష్పవల్లి, దాసరి కోటిరత్నం, నగరాజకుమారి, ఎం.రామచంద్రమూర్తి,
బి.కామేశ్వరరావు, డి.సుభద్ర, టి.అన్నపూర్ణ నటించారు.


మొనగాళ్ళు మోసగాళ్ళు


title: మొనగాళ్ళకు మొనగాడు

text: శతాధిక చిత్రాలు నిర్నించిన మోడరన్ థియేటర్స్, సేలం నిర్మించిన చిత్రం. ఉస్తాందోకి ఉస్తాద్ హిందీ చిత్రం ఆధారంగా ఈ చిత్రం నిర్మించ బడింది. ఇది ఒక సస్పెన్స్ క్రైం థ్రిల్లర్ సినిమా. ఈ సినిమా జనవరి, 14, 1966లో విడుదలయింది.


title: మొనగాళ్ళకు మొనగాడు

text: రమేష్ (హరనాథ్) ఒక యవ ఇఇజనీర్. అతనికి ఒక ధనికుని కూతురు (కృష్ణకుమారి) తో పరిచయమై, అది కాస్తా ప్రణయంగా మారుతుంది. రమేష్ దగ్గర ఉన్న ఫాక్టరీ ప్లాన్ అతని ప్రియురాలి తండ్రికి నచ్చుతుంది. ఫ్యాక్టరీ సైట్ కి వెళ్తున్న తోటి ప్రయాణికురాలి పెట్టె రమేష్ పెట్టె మారతాయి. మారిన పెట్టెలో భ్యాంక్ నుండి దోచుకోబడ్డ డబ్బు ఉంది. దానితో రమేష్ ను అరెస్ట్ చేస్తారు. రమేష్ ను జైల్ లోనే చంపాలని కత్తుల రత్తయ్య (ఎస్.వి.రంగారావు) అనే కిరాయి రౌడిని దొంగలముఠా సంప్రదిస్తుంది. రమేష్ ని జైల్ నుండి తప్పించి దొంగల ముఠాతో బేరసారాలు సాగిస్తాడు కత్తల రత్తయ్య. కత్తుల రత్తయ్యపై కొందరు దుండగులు దాడి చేసినప్పుడు రమేష్ ప్రియురాలు అతనికి ప్రాథమిక చికిత్స చేసి, ఊరట కలగ చేస్తుంది. రమేష్ ప్రియురాలు త న చెల్లెలు వంటిదని, రమేష్ ని దొంగల ముఠా బారి నుండి కాపాడతానని కత్తులరత్తయ్య అంటాడు. ప్రకాష్ (బాలయ్య) అనే పోలీస్ అధికారి కత్తల రత్తయ్యని వెంబడిస్తూ రమేష్ ని కలిసి, కత్తల రత్తయ్య మోసగాడని, దొంగల ముఠాతో బేరం కుదిరితే రమేష్ కి ఆపద తలబెడతాడని హెచ్చరిస్తాడు. దొంగలముఠాకి, కత్తుల రత్తయ్యకి మధ్య దోబుచులాట జరుగుతంది. చివరకు ప్రకాష్ దొంగల ముఠానాయకుడని, కత్తుల రత్తయ్య పోలీస్ ఆఫిసర్ అని తెలుస్తుంది. ప్రకాష్ రమేష్ ను,అతని ప్రియురాలిని షీల్డ్ చేసి మోటారు బోట్ లో పారి పోవాలని చూస్తాడు. కానీ, రమేష్, ప్రకాష్ పోటీ బడి బోట్ గమనాన్ని మార్చే ప్రయత్నంలో బోట్ స్టీరింగ్ విరిగి పోతుంది. రమేష్, ప్రియురాలు ఒడ్డుకు చేరతారు. బోట్ కొండని ఢీకొంటుంది. బయటపడ్డ ప్రకాష్నుపోలీసులు అరెస్ట్ చేస్తారు.


title: సుందర కాండ

text:
సుందరకాండ రామాయణంలో ఐదవ కాండ. హనుమంతుడు లంకా లంఘనానికి మహేంద్రగిరి మీదకు చేరుకోవడంతో కిష్కింధకాండ ముగుస్తుంది. సరిగ్గా అక్కడితో వాల్మీకి రామాయణం 11999 శ్లోకాలు పూర్తి అయి, సుందరకాండ మొదటి శ్లోకం 12000వ శ్లోకంతో మొదలవుతుంది. సుందరకాండను "పారాయణ కాండ" అని కూడా అంటారు. సుందరకాండలో 68 సర్గలు ఉన్నాయి. హనుమంతుడు సాగరమును లంఘించుట, సీతాన్వేషణము, లంకాదహనము, సీత జాడను రామునికి తెలియజెప్పుట ఇందులో ముఖ్యాంశాలు.
వాల్మీకి మహర్షి అన్ని కాండలకు ఆయా కథాభాగానికి సంబధించిన పేర్లు పెట్టాడు. కాని సుందరకాండకు "సుందరకాండ" అని పేరు పెట్టడానికి గల కారణాలను పండితులు చాలా రకాలైన వివరణలు, వ్యాఖ్యానాలు చెప్పారు. ప్రాచుర్యంలో ఉన్న సంస్కృత శ్లోకం దీనికి వివరణ ఇస్తుంది.
అన్ని కాండలలో రాముడు ప్రత్యక్షంగా కనిపించి కథానాయకుడుగా ఉంటాడు. కాని సుందరకాండలో హనుమంతుని చేత శ్రీరాముని నామం ముమ్మార్లు స్మరించబడుతుంది. శ్రీరామ పాత్ర ప్రత్యక్షంగా కనిపించక పోయినా, నామం మాత్రం ఉపాసన చేయబడుతుంది లేదా జపింపబడుతుంది.


title: సుందర కాండ

text: మరొక అభిప్రాయం: "హనుమంతుడు" (వజ్రాయుధం వల్ల హనుమ, అనగా దవడ, కు దెబ్బ తగిలినవాడు), ఆంజనేయుడు (అంజనా దేవి కుమారుడు), మారుతి (వాయుదేవుని కొడుకు) వంటి పేర్లు హనుమంతుని జీవితంలో ఘటనలు లేదా సంబంధాల కారణంగా వచ్చాయి. అసలు హనుమంతుని పేరు "సుందరుడు" అని, ఆ కారణంగా వాల్మీకి ఈ కాండకు "సుందరకాండ" అని పేరు పెట్టాడని అంటారు.


title: సుందర కాండ

text: గుంటూరు శేషేంద్ర శర్మ రచన షోడశి - రామాయణ రహస్యములు అనే పుస్తకం ముందుమాటలో విశ్వనాథ సత్యనారాయణ ఇలా రాశాడు - ”"రామాయణమునందు తక్కిన కాండలకు తత్కాండాతర్గత కథా సూచకములైన నామములుండగా దీనికి విడిగా "సుందరకాండము" అను పేరు ఏల .. అను సంశయము పలుమందికి ఉంది. నేను సుమారు ముప్పది యేండ్లక్రింద కీ.శే. శ్రీ కాశీకృష్ణాచార్యులవారిని ఈ ప్రశ్న అడిగితిని. సుందర హనుమన్మంత్రమును మహర్షి వాల్మీకి ఈ కాండమున నిక్షేపించుట వలన ఆ పేరు వచ్చినది అని చెప్పిరి."”


title: సుందర కాండ

text: అయితే ఆ షోడశి రచనలోనే గుంటూరు శేషేంద్రశర్మ, పై వాదనలతో ఏకీభవించలేదు. "శ్రీ సుందరకాండకు ఆ పేరెట్లు వచ్చినది?" అనే అధ్యాయంలో రచయిత చెప్పిన కారణం - సుందరకాండ వాల్మీకి రామాయణానికి హృదయం. మంత్రయుక్తమైన రామాయణ కావ్యంలో, విశేషించి సుందరకాండలో, హనుమ యొక్క కుండలినీ యోగసాధన, త్రిజటా స్వప్నంలో గాయత్రీ మంత్రం నిక్షేపింపబడినవి. ఇది రామాయణమునకంతటికీ బీజ కాండము. ఇందులో సీతయే పరాశక్తి అని వాల్మీకి వాడిన అనేక శబ్దాల వలన, పదాల వలన గ్రహించవచ్చును. అట్టి అమ్మవారే సౌందర్యనిధి. ఆమెయే సౌందర్యము. శ్రీ దీప్తి హ్రీ శాంత్యాది శబ్దముల అర్ధములో వసించును. కనుక ఇది సుందరకాండము. ఆది శంకరుని ప్రసిద్ధ మంత్రయుక్త స్తోత్రము సౌందర్య లహరిలోని "సౌందర్య" పదము ఈ భావములోనే వాడబడింది. బ్రహ్మాండ పురాణములో ఈ కాండము "సౌందర్య కాండము" అనియే చెప్పబడింది.


title: సుందర కాండ

text: కిష్కింధ కాండ చివరిలో సీతాన్వేషణానికై దక్షిణదిశకు బయలుదేరిన బృందం ఎలాగో సాగర తీరానికి చేరుకొంటారు. నూరు యోజనాల అవతల రావణుని నగరం లంకలో సీత ఉండవచ్చునని సంపాతి ద్వారా తెలుసుకొంటారు. కాని సాగర తరణం సాధ్యమయ్యేది ఎలాగని హతాశులౌతారు. జాంబవంతుని ప్రేరణతో సాగరాన్ని తాను గోష్పాదం లాగా లంఘించగలనని హనుమంతుడు సన్నద్ధుడౌతాడు. అక్కడినుండి సుందరకాండ కథ మొదలౌతుంది.


title: సుందర కాండ

text: హనుమంతుడు పర్వత సమానంగా దేహాన్ని పెంచి, సాగరాన్ని దాటడానికి సన్నద్ధుడై మహేంద్రగిరిపైకి ఎక్కాడు. సూర్యునికి, ఇంద్రునికి, బ్రహ్మకు, భూతకోటికి నమస్కరించాడు. పిక్కలు బిగబట్టి, చేతులు అదిమి, ఒక్కుదుటున లంఘించాడు. అ అదురుకు పర్వతం బీటలు వారింది. ఆకాశంలో మేఘంలా, విడచిన రామబాణంలా, హనుమంతుడు వేగంగా లంకవైపుకు వెళ్ళసాగాడు.


title: సుందర కాండ

text: రామ కార్యానికి సహాయపడదలచి, దారిలో మైనాకుడనే పర్వతం తనపై విశ్రాంతి తీసికోమని కోరాడు. ఆ ఆతిథ్యాన్ని వినయంతో తిరస్కరించి హనుమంతుడు ముందుకు సాగాడు. సురస అనే నాగమాత హనుమను పరీక్షింపదలచి, మృత్యుగహ్వరంలాంటి తన నోరు తెరచి అతని దారికి అడ్డు నిలచింది. యుక్తిగా ఆమె నోట ప్రవేశించి, మళ్ళీ బయటకు వచ్చి, ఆమె ఆశీర్వచనం పొంది హనుమంతుడు ముందుకు సాగాడు. సింహిక అనే ఛాయాగ్రాహక రాక్షసి హనుమంతుని నీడను పట్టి లాగసాగింది. హనుమంతుడు శరవేగంతో దాని కడుపులో దూరి, కడుపును చీల్చి వేసి, అప్రతిహతంమైన రామబాణంలా లంకలోని త్రికూటగిరి శిఖరంపై వాలాడు.


title: సుందర కాండ

text: దూరంనుండి లంకానగరం శోభను, సౌందర్యాన్ని, సురక్షిత వ్యవస్థను చూసి హనుమంతుడు ఆశ్చర్యపోయాడు. చీకటి పడిన తరువాత చిన్నపాటి దేహం దాల్చి నగరంలో ప్రవేశించబోయాడు. ద్వారం వద్ద లంకా నగరాధిదేవత లంకిణి అతనిని అడ్డగించిండి. హనుమంతుడు ఆమెను దండించాడు. అతడు కారణజన్ముడనీ, బ్రహ్మ చెప్పిన విధంగా లంకకు కీడు వాటిల్లనుందనీ లంకిణి గ్రహించింది. ద్వారం గుండా కాకుండా ప్రాకారాన్ని లంఘించి, ఎడమ కాలు ముందుంచి, హనుమంతుడు మయుని అపూర్వ సృష్టియైన లంకలో ప్రవేశించి, సీతను వెదుకసాగాడు. ఆ సమయంలో చంద్రోదయం జరిగి, లంకానగరం మరింత శోభాయమానం అయింది.


title: సుందర కాండ

text: చిన్నశరీరము ధరించి, హనుమంతుడు రావణుని మందిరములోనూ, పానశాలలోనూ, పుష్పక విమానములోనూ .. అన్నిచోట్లా సీతను వెదకాడు. రాత్రి వేళ రావణుని మందిరంలో కాంతలు భోగ లాలసులై, చిత్ర విచిత్ర రీతులలో నిద్రిస్తూ ఉన్నారు. ఆ దృశ్యాలను చూచి కలవరపడిన హనుమంతుడు, తాను రామ కార్యాచరణ నిమిత్తం ఏ విధమైన వికారాలకూ లోను గాకుండా సీతాన్వేషణ చేస్తున్నందున తనకు దోషం అంటదని, తన బ్రహ్మచర్య దీక్షకు భంగం వాటిల్లదని సమాధానపడ్డాడు. పుష్పక నిమానం అందాన్ని, రావణుని ఐశ్వర్యాన్ని చూసి అబ్బురపడ్డాడు. నిద్రించుచున్న స్త్రీలలో మండోదరిని చూచి సీత అని భ్రమించాడు. మరల తప్పు తెలుసుకొని అన్వేషణ కొనసాగించాడు. సీతమ్మ జాడ కానక చింతించాడు. ఏమిచేయాలో తోచలేదు. ఊరకే వెనుకకు మరలి అందరినీ నిరాశపరచడానికి ఇష్టం లేదు. తన కార్యం విఫలమైతే సుగ్రీవుడు, రామ లక్ష్మణులు, మరెందరో హతాశులౌతారని వగచాడు. ఆత్మహత్య గురించి కూడా ఆలోచించాడు. సీత కనుపించకుండా తాను వెనుకకు వెళ్ళేది లేదని నిశ్చయంచుకొన్నాడు. ఆ సమయంలో అశోక వనం కనిపించింది.


title: సుందర కాండ

text: నమోస్తు రామాయ సలక్ష్మణాయ, దేవ్యైచ తస్యై జనకాత్మజాయై, నమోస్తు రుద్రేంద్ర యమానిలేభ్యో, నమోస్తు చంద్రార్క మరుద్గణేభ్యః అని ప్రార్థించాడు. దేవతలు, మహర్షులు తనకు కార్య సాఫల్యత కూర్చవలెనని కోరాడు. బ్రహ్మ, అగ్ని, వాయుదేవుడు, ఇంద్రుడు, వరుణుడు, సూర్యచంద్రులు, అశ్వినీ దేవతలు, మరుత్తులు, శివుడు, సకల భూతములు, శ్రీమహావిష్ణువు తనకు కార్యసిద్ధి కలిగించవలెనని ప్రార్థించి సీతాన్వేషణకై అశోకవనంలో అడుగుపెట్టాడు.


title: సుందర కాండ

text: అశోకవనం అనన్య సుందరమైనది. అందులో చక్కని వృక్షాలు, పూలు, చిత్ర విచిత్రములైన కృతక పర్వతాలు, జలధారలు ఉన్నాయి. మణిమయాలైన సరస్సులున్నాయి. అద్భుతమైన చైత్య ప్రాసాదములున్నాయి. వాటిలో అతి మనోహరమైన ఒక శింశుపా వృక్షాన్ని ఎక్కి హనుమంతుడు చుట్టుప్రక్కల పరిశీలింపసాగాడు.


title: సుందర కాండ

text: అక్కడ శింశుపా వృక్షము క్రింద, రాక్షసకాంతలచే పీడింపబడుతూ, సింహముల మధ్యనున్న లేడివలే భీతయై కృశించిన ఒక స్త్రీని చూచాడు. ఆమె ఏకవస్త్రయై, ధూమావృతమైన అగ్ని శిఖవలె, మిధ్యాపవాదువలన భంగపడిన కీర్తివలె, మేఘాచ్ఛాదితమైన చంద్రబింబంవలె ఉంది. ఆమె ధరించిన ఆభరణాలు, ఆమె తీరు, ఉన్న స్థితిని బట్టి హనుమంతుడు ఈమె సీతయే అని నిర్ధారించుకొన్నాడు. ఆమె దీనావస్థను, రామలక్ష్మణాదుల దుఃఖమును తలచుకొని, కాలం ఎంతటివారికైనా అతిక్రమింపరాని బలీయమైనది అనుకొని, హనుమంతుడు దుఃఖించాడు.


title: సుందర కాండ

text: అక్కడికి కామాతురుడైన రావణుడు వచ్చి సీతను బెదరించి, తనకు వశముకావలెనని ఆదేశించాడు. సీత ఒక గడ్డిపరకను అడ్డముగా పెట్టుకొని, రావణుని ధర్మహీనతను, భీరత్వాన్ని నిందించింది. పోగాలము దాపురించినందువల్లనే ఈ నీచ సంకల్పము అతనికి కలిగిందని హెచ్చరించింది. శ్రీరాముని బాణాగ్నితో లంక భస్మమగుట తథ్యమని రావణునకు గట్టిగా చెప్పినది. ఒక నెల మాత్రము గడువు పెట్టి రావణుడు వెళ్ళిపోయాడు. రాక్షసకాంతలు సీతను నయానా, భయానా అంగీకరింపచేయాలి అని ప్రయత్నించ సాగారు. రావణునికి వశం కాకపోతే ఆమెను తినేస్తామని బెదరించారు. భయ విహ్వలయై, ఆశను కోల్పోయిన సీత ప్రాణత్యాగం చేయాలని నిశ్చయించుకొన్నది.


title: సుందర కాండ

text:
వారిలో సహృదయయైన త్రిజట అనే రాక్షసకాంత మిగిలిన రాక్షస స్త్రీలను గద్దించి, సీతవంటి పుణ్యస్త్రీకి హాని చేయడం రాక్షస జాతికి వినాశకరమని హెచ్చరించింది. తనకు వచ్చిన కలలో ఇలా జరిగిందని చెప్పింది -
"వేయి హంసలు పూన్చిన తెల్లని ఏనుగుదంతపు పల్లకీలో రామలక్ష్మణులు లంకకు వచ్చారు. తెల్లని పర్వతాగ్రంపై సీత ఆసీనయై ఉంది. ఆమె సూర్య చంద్రులను స్పృశించింది. నాలుగు దంతాలు కలిగిన తెల్లని ఏనుగు నెక్కి, రాముని ఒడిలో సీత కూర్చుని ఉంది. సీతారామలక్ష్మణులు అధివసించిన భద్రగజం ఆకాశంలో లంకపైభాగాన నిలిచింది. ఎనిమిది వృషభములు పూన్చిన రథంపై రాముడు తెల్లని వస్త్రాలతో, సీతా లక్ష్మణులతో లంకలో కనిపించాడు. తరువాత, వారంతా పుష్పకం ఎక్కి ఉత్తర దిశగా వెళ్ళారు.


title: సుందర కాండ

text: "ఎర్రని వస్త్రములు ధరించి, తైలము పూసుకొని రావణుడు మత్తిల్లి, పుష్పకంనుండి క్రింద పడ్డాడు. గాడిదలు పూన్చిన రధంలో ఉన్నాడు. అతని మెడలో త్రాడు కట్టి, నల్లని వస్త్రములు ధరించిన ఒక స్త్రీ దక్షిణానికి లాగుచుంన్నది. అతడు దుర్గంధ నరక కూపంలో పడిపోయాడు. రావణుడు పందినెక్కి, కుంభకర్ణుడు పెద్ద ఒంటెనెక్కి, ఇంద్రజిత్తు మొసలినెక్కి దక్షిణ దిశగా పోయారు. విభీషణుడు మాత్రం తెల్లని గొడుగుతో, దివ్యాభరణాలతో, తెల్లని గజం అధిరోహించి, మంత్రులతో కూడి ఆకాశంలో ఉన్నాడు. లంకా నగరం ధ్వంసమై సముద్రంలో కూలింది. రాక్షస స్త్రీలంతా తైలము త్రాగుచు, పిచ్చివారివలె లంకలో గంతులు వేయుచున్నారు."


title: సుందర కాండ

text: ఇలా చెప్పి త్రిజట తమను ఆపదనుండి కాపాడమని సీతాదేవిని వేడుకొనమని తక్కిన రాక్షస కాంతలకు హితవు పలికింది. భయంకరమైన ఆ కల విని రాక్షసకాంతలు భీతిల్లారు. ఆత్మహత్యకు సిద్ధపడిన సీతకు శుభ శకునములు కనిపించసాగాయి.


title: సుందర కాండ

text: చెట్టుపైనుండి ఇదంతా గమనించిన హనుమంతుడు ఇంక ఆలస్యము చేసినచో సీత ప్రాణత్యాగము చేయగలదని ఊహించాడు. కాని ఒక్కమారుగా ఆమెకు కనిపించినట్లయితే ఆమె ఖంగారుపడి కేకలు వేయవచ్చనీ, అలాగయితే అసలు పని చెడుతుందని భావించాడు. చెట్టుపైనుండి మెల్లగా దశరథ కుమారుడైన రాముని కథ చెప్పనారంభించాడు. ఆ రాముడు సీతను వెదకడానికి పంపిన దూతలలో ఒకడైన తాను ప్రస్తుతం లంకను చేరి, చెట్టుపైనుండి, సీతను చూచానని ఆ కథాక్రమంలో తెలియజేశాడు. ఆ రామకథా శ్రవణంతో సీత కొంత ఆనందించింది. కానీ తాను కలగంటున్నానేమోనని భ్రమ పడింది. తల పైకెత్తి, మెరుపు తీగవలె, అశోక పుష్పము వలె ప్రకాశిస్తున్న వానరుని చూచి కలవరపడింది. తాను విన్న విషయాలు సత్యాలు కావాలని బ్రహ్మకు, మహేంద్రునికి, బృహస్పతికి, అగ్నికి నమస్కరించింది. హనుమంతుడు మెల్లగా చెట్టు దిగివచ్చి ఆమెకు శుభం పలికాడు. సీతకు తన వృత్తాంతమునూ, రాముని దుఃఖమునూ వివరించాడు. శ్రీరాముని పరాక్రమాన్నీ, గుణగణాలనూ ప్రశంసించి ఆమెకు త్వరలో విముక్తి కలుగుతుందని అనునయ వచనాలు పలికాడు. సీత దుఃఖించి, అందరి క్షేమసమాచారములు అడిగి, ఆపై రాముని వర్ణించమని కోరింది.


title: సుందర కాండ

text: హనుమంతుడు భక్తితో అనన్య సుందరుడు అయిన రాముని, అతని సోదరుడైన లక్ష్మణుని వర్ణించాడు. "రాముడు ఆజానుబాహుడు. కమల పత్రాక్షుడు. రూప దాక్షిణ్య సంపన్నుడు. శుభలక్షణములు గలవాడు, తేజోమూర్తి, ధర్మ రక్షకుడు, సర్వ విద్యాపారంగతుడు, లోకమర్యాదలను పాటించువాడు. సమ విభక్తములైన శరీరాంగములు కలవాడు. దీర్ఘములైన బాహువులు, శంఖమువంటి కంఠము, కండరములతో మూసుకొనిఫోయిన సంధి యెముకలు కలవాడు. మూడు దృఢమైన స్థానములు, మూడు దైర్ఘ్యముగల అవయవములు, మూడు సమ అవయవములు, మూడు ఎఱ్ఱని ఆవయవములు కలవాడు. పదునాలుగు సమమైన అవయవములు కలవాడు. నాలుగు విధములైన నడక గలవాడు. ఉత్తముడు, వీరుడు. నల్లనివాడు. అతని తమ్ముడు లక్ష్మణుడు అట్టి శుభలక్షణములే కలిగి, ఎర్రని మేని ఛాయ గలవాడు - అట్టి రామలక్ష్మణులు నీకై పరితపించుచున్నారు. సుగ్రీవునితో చెలిమి జేసి, నిన్ను వెదులుటకై నలు తెరగుల వానరులను పంపియున్నారు. ఓ సీతా దేవీ! త్వరలోనే శ్రీరాముడు నిన్ను ఇచటనుండి తీసికొని పోనున్నాడు" - అని హనుమంతుడు చెప్పాడు.


title: సుందర కాండ

text: శ్రీరాముని గురించి విని, సీత ఊరడిల్లింది. తరువాత హనుమంతుడు ఆమెకు శ్రీరాముని ఆనవాలైన అంగుళీయకమును ఇచ్చాడు. రాముడు చెప్పిన మాటలు తెలియజేశాడు. ఆమెకు శుభం పలికాడు. తనతో వస్తే ఆమెను తీసికొని వెళ్ళగలనని కోరాడు. సీత హనుమంతుని పలుకులకు సంతోషించి అతని పరాక్రమాన్ని ప్రశంసించింది. కాని స్వయంగా శ్రీరాముడే వచ్చి, రావణుని పరిమార్చి, తనను తీసికొని వెళ్ళాలని చెప్పింది. రాముని పరాక్రమానికి ముల్లోకాలలోను ఎదురు లేదని తెలిపింది. రామలక్ష్మణులకు, సుగ్రీవునకు, భల్లూక వానరులకు ధర్మక్రమ మనుసరించి కుశలం అడిగినట్లు తెలుపమని పలికింది. హనుమంతుని ఆశీర్వదించి, తన చూడామణిని ఆనవాలుగా ఇచ్చింది. ఒక్క నెలలో రాముడు తనను కాపాడకున్న తాను బ్రతుకనని చెప్పినది. ఆ మహాంబుధిని దాటడం (హనుమంతుడు, వాయుదేవుడు, గరుత్మంతుడు తప్ప) ఇతరులకు ఎలా శక్యమని సంశయించింది.


title: సుందర కాండ

text: అందుకు హనుమంతుడు తనకంటే గొప్పవారైన మహావీరులు వానరులలో ఎందరో ఉన్నారని, తాను సామాన్యుడను గనుకనే ముందుగా తనను దూత కార్యానికి (యుద్ధానికి కాదు) పంపారని ఆమెకు నచ్చచెప్పాడు. మహావీరులైన రామలక్ష్మణులు కపి భల్లూక సేనా సమేతంగా, త్వరలో లంకకు వచ్చి సూర్య చంద్రుల వలె, అగ్ని వాయువులవలె లంకను వాశనం చేసి రావణ సంహారం సాగించడం తథ్యమని ఆమెను అనునయించాడు. హనుమంతుని సీతమ్మ ఆశీర్వదించింది.


title: సుందర కాండ

text: సీతా దర్శనంతో సంతుష్టుడైన హనుమంతుడు ఇక పనిలో పనిగా రావణునితో భాషింపవలెననీ, లంకను పరిశీలింపవలెననీ నిశ్చయించుకొన్నాడు. అలా చేయడం వల్ల రావణుని హెచ్చరించడానికీ, లంక రక్షణా వ్యవస్థను తెలుసుకోవడానికీ వీలవుతుంది. అంతే గాకుండా ఆ ప్రయత్నంలో లంకకు వీలయినంత నష్టం కలిగించవచ్చును. ఇలా సంకల్పించిన హనుమంతుడు వెంటనే ఉగ్రాకారుడై వనమునూ, అడ్డు వచ్చిన వేలాది రాక్షసులనూ ధ్వంసం చేసి మకరతోరణాన్ని అధిష్ఠించి కూర్చున్నాడు.


title: సుందర కాండ

text: ఆ కపిని బంధించమని రావణుడు ఎనుబదివేల మంది సైన్యాన్ని పంపాడు. హనుమంతుడు - జయత్యతిబలో రామో, లక్ష్మణశ్చ మహాబలః, రాజా జయతి సుగ్రీవో, రాఘవేణాభిపాలితః, దాసోహం కోసలేంద్రస్య, రామస్యా క్లిష్ట కర్మణః, హనుమాన్ శత్రు సైన్యానాం నిహన్తా మారుతాత్మజః అని జయఘోష చేశాడు - "మహా బలవంతుడైన శ్రీరామునకు జయము. మిక్కిలి పరాక్రమశాలియైన లక్ష్మణునకు జయము. రాఘవుల విధేయుడైన కిష్కింధ ప్రభువు సుగ్రీవునకు జయము. నేను శ్రీరామ దాసుడను, వాయుపుత్రుడను, హనుమంతుడను. శత్రు సైన్యాన్ని నాశనం చేస్తాను. వేయి మంది రావణులైనా యుద్ధంలో నన్నెదిరించలేరు. వేల కొలది శిలలతోను, వృక్షాలతోను సకల రాక్షసులను, లంకాపురిని నాశనం చేస్తాను. నా పని ముగించుకొని, సీతమ్మకు నమస్కరించి వెళతాను. రాక్షసులు ఏమీ చేయలేక చూచుచుందురు గాక" - ఇలా గర్జిస్తూ హనుమంతుడు ముఖద్వారానికి బిగించిన ఇనుప గడియతో రాక్షసులనందరినీ చావగొట్టాడు. పర్వతాకారంలో దేహాన్ని పెంచి, చైత్య ప్రాసాదాన్ని కూలగొట్టి, ఆ ప్రాసాదము యొక్క ఒక పెద్ద స్తంభాన్ని పరిఘలా త్రిప్పుతూ అందరినీ చావగొట్టాడు.


title: సుందర కాండ

text:
అప్పుడు రావణుడు, ప్రహస్తుని కుమారుడు మహా బలశాలీ అయిన జంబుమాలిని పంపాడు. హనుమంతుని చేతి పరిఘతో జంబుమాలి శరీరం చూర్ణమయ్యింది. ఆపై అగ్నివలె తేజరిల్లే యుద్ధవిద్యా నిపుణులైన ఏడుగురు మంత్రి పుత్రులు పెద్ద సేనతో కలిసి హనుమంతునిపై దండెత్తారు. హనుమంతుడు భయంకరంగా గర్జించి కొందరిని అఱచేతితోను, కొందరిని ముష్టిఘాతాలతోను, కొందరిని తన వాడిగోళ్ళతోనూ చంపగా యుద్ధ భూమి అంతా శత్రువుల రక్త మాంసాలు చెల్లాచెదరయ్యాయి. పిమ్మట విరూపాక్షుడు, యూపాక్షుడు, దుర్ధరుడు, ప్రఘసుడు, భాసకర్ణుడు అనే గొప్ప సేనా నాయకులు తమ సేనలతో వచ్చి వన ముఖ ద్వారంపై కూర్చున్న హనుమంతునిపై విజృంభించారు. వారంతా కూడా హనుమ చేత నిహతులైపోయారు. రణ భూమి అంతా రాక్షస, వాహన కళేబరాలతోను, ఆయుధ, రథ శకలాలతోను నిండిపోయింది.
ఇక దుర్ధరమైన ప్రతాపశాలి, వర సంపన్నుడు, గొప్ప రథము కలవాడును అయిన అక్షకుమారుడు సకలబలములతో హనుమంతుని సమీపించాడు. వారి మధ్య జరిగిన యుద్ధం సురాసురులను సంభ్రమపరచింది. వర్షంలాంటి అక్షకుమారుని బాణాలు హనుమంతుని చాలా నొప్పించాయి. అతని పరాక్రమానికి హనుమంతుడు ముచ్చటపడ్డాడు. అంతటి పరాక్రమశాలిని, తేజోమయుని చంపడానికి తటపటాయించాడు. కాని అతనిని ఉపేక్షిస్తే తనకు పరాభవం తప్పదని తెలిసికొని హనుమంతుడు విజృంభించాడు. ఆకాశానికెగిరి వాయువేగంతో సంచరిస్తూ అరచేతితో అక్షకుమారుని గుర్రాలను చరచి చంపేశాడు. తరువాత, గరుత్మంతుడు మహా సర్పాన్ని పట్టుకొన్నట్లుగా అక్షకుమారుని కాళ్ళను గట్టిగా చేజిక్కించుకొని, గిరగిర త్రిప్పి వేలకు విసరికొట్టాడు. అక్షకుమారుని శరీరం నుగ్గునుగ్గయ్యింది.


title: సుందర కాండ

text: ఈ సంగతి తెలిసిన రావణుడు కలవరపడి, పెక్కు జాగ్రత్తలు చెప్పి, ఇంద్రజిత్తును యుద్ధానికి పంపాడు. ఇంద్రజిత్తు బ్రహ్మవర సంపన్నుడు, ఇంద్రాదులకు కూడా నిలువరింప శక్యంగాని పరాక్రమశాలి, మంత్ర తంత్ర యుద్ధవిద్యానిపుణుడూను. అతడు తండ్రికి నమస్కరించి, రణోత్సాహంతో పొంగిపోతూ, సేనలు లేకుండా ఒకడే దివ్యరథాన్ని అధిరోహించి హనుమంతునిపైకి వెళ్ళాడు. వారిద్దరి మధ్య యుద్ధం చిత్ర విచిత్ర రీతులలో సకల గణాలకు సంభ్రమం కలిగించింది. ఒకరిని ఒకరు జయించడం అశక్యమని ఇద్దరికీ తెలిసిపోయింది. ఇక లాభం లేదు, కనీసం ఆ వానరుని బంధించాలని సంకల్పించి ఇంద్రజిత్తు బ్రహ్మాస్త్రాన్ని ప్రయోగించాడు. అది హనుమంతుని బంధించింది. బ్రహ్మ హనుమంతునకిచ్చిన వరం ప్రకారం ఆ అస్త్రం అతనిని బాధించకుండా మరుక్షణమే తొలగిపోయింది. అయినా బ్రహ్మదేవునిపట్ల గౌరవసూచకంగా ఆ అస్త్రానికి కట్టుబడిపోయినట్లుగా నటించాడు. ఆ విధంగా రావణునితో సంభాషించ దలచాడు. రాక్షస సేనలు హనుమంతుని బంధించి, బాధిస్తూ రావణుని సభా ప్రాంగణానికి తీసుకుపోయారు.


title: సుందర కాండ

text: బ్రహ్మాస్త్రానికి వశుడైనట్లు నటించి, హనుమంతుడు రావణుని సభాభవనంలో ప్రవేశించి రావణుని చూశాడు. రావణాసురుని సభాప్రాంగణం మణిమయమై శోభిల్లుతున్నది. రావణుని కిరీటం, ఆభరణాలు, వస్త్రాలు, అనులేపనాదులు అత్యద్భుతంగా ఉన్నాయి. మహా తేజశ్శాలియు, వీరుడును ఐన రావణుడు పది శిరస్సులతో ఒప్పుచు, అనేక కౄర మృగములతో నిండిన శిఖరములు గల మందరగిరి వలె ప్రకాశిస్తున్నాడు. మణిమయాలంకృతమైన ఉన్నతాసనంపై కూర్చొని ఉన్నాడు. మంత్రాంగ నిపుణులైన నలుగురు మంత్రులచే పరివేష్టితుడై కాటుక కొండవలె ఉన్నాడు. అప్పుడు హనుమంతుడు ఇలా అనుకొన్నాడు. - ’ఆహా! ఈ రావణుని రూపం అత్యద్భుతం. ధైర్యం నిరుపమానం. సత్వం ప్రశంసార్హం. తేజస్సు అసదృశం. నిజముగా ఈ రాక్షస రాజు సర్వ లక్షణ శోభితుడు. ఈ అధర్మానికి ఒడి గట్టకపోతే సురలోకానికి సైతం ప్రభువయ్యేవాడు. లోకాలన్నీ ఇతనికి భయపడుతున్నాయి. ఇతడు కృద్ధుడైనచో సమస్త జగత్తునూ సముద్రమున ముంచి ప్రళయం సృష్టించగల సమర్ధుడు గదా!’


title: సుందర కాండ

text: హనుమంతుడు ఎవరు? ఎందుకు వచ్చాడు? ఎవరు పంపారు? - తెలిసికోమని రావణుడు మంత్రులకు ఆదేశించాడు. హనుమంతుడు రావణునకు ఇలా చెప్పాడు - రాజా! నేను సుగ్రీవుని మంత్రిని. రాముని దూతను. హనుమంతుడనే వానరుడను. నీ కుశలము తెలిసికొమ్మని సుగ్రీవుడు స్నేహ భావంతో చెప్పాడు. రాముని పత్ని సీతను తెచ్చి నువ్వు పెద్ద తప్పిదం చేశావు. దీని వలన నీవు చేసుకొన్న పుణ్యమంతా నిష్ఫలమై పోతుంది. వాలిని రాముడే సంహరించాడు. రాముని బాణాల ధాటికి నీవు గాని, మరెవరు గాని నిలువజాలరు. ఈ అకృత్యం వలన నీకు, లంకకూ చేటు దాపురించింది. రాముడు మానవుడు. నీవు రాక్షసుడవు. నేను వానరుడను, నాకు పక్షపాతం లేదు. కనుక నా మాట విని సీతను అప్పగించి రాముని శరణు వేడుకో. రాముని క్రోధానికి గురియైనవానిని ముల్లోకాలలో ఎవరూ రక్షింపజాలరు. - అని హితవు చెప్పాడు.


title: సుందర కాండ

text: రావణుడు కోపించి ఆ వానరుని చంపమని ఆదేశించాడు. అంతలో విభీషణుడు అడ్డుపడి - దూతను చంపడం రాజ ధర్మం కాదు. అంతే కాకుండా ఇతను తిరిగి వెళ్ళకపోతే నీను శతృవులతో యుద్ధం చేసి వారిని నిర్జించే అవకాశం కోల్పోతావు. కనుక, దండించి వదలమని సూచించాడు. ఆ మాటలకు కాస్త నెమ్మదించిన రావణుడు ఆ వానరుని తోకకు నిప్పంటించి వూరంతా త్రిప్పమని ఆనతిచ్చాడు.


title: సుందర కాండ

text: రావణుడు ఉగ్రుడై హనుమంతుని తోకకు నిప్పు పెట్టమని ఆదేశించాడు. రాక్షస కింకరులు హనుమంతుని తోకకు పాత గుడ్డలు చుట్టి నిప్పు పెట్టారు. ఊరంతా త్రిప్పసాగారు. ఈ అవకాశం చూసుకొని హనుమంతుడు లంకా నగరాన్ని నిశితంగా పరిశీలించాడు. జరిగిన సంగతి విన్న సీతాదేవి హనుమంతుని చల్లగా చూడమని అగ్నిదేవుని ప్రార్థించింది. తన తోక కాలుతున్నా గాని ఏ మాత్రం బాధ లేకపోవడం సీతమ్మ మహిమ వలన అని, తన తండ్రి వాయుదేవుని మిత్రుడైన అగ్ని కరుణ వలన అని గ్రహించిన హనుమంతుడు ఆ అగ్నికి లంకను ఆహుతినీయ సంకల్పించాడు. తన బంధాలను త్రెంచుకొని, ఒక పరిఘతో రాక్షస మూకను చావబాదాడు. పైకెగిరి, మండుతున్న సూర్యునిలా విజృంభించాడు. ప్రహస్తుని ఇంటితో మొదలుపెట్టి లంకలోని అద్భుతభవనాలకు నిప్పంటించాడు. ఒక్క విభీషణుని ఇల్లు తప్ప లంకలో భవనాలను బుగ్గి చేశాడు.


title: సుందర కాండ

text: అప్పుడు ఒక్కమారుగా సీత సంగతి గుర్తు వచ్చి హనుమంతుడు హతాశుడయ్యాడు. తన తొందరపాటువలన లంకతో పాటు సీతమ్మ కూడా అగ్నికి ఆహుతయ్యిందేమో అన్న ఊహతో విలవిలలాడిపోయాడు. తన చాంచల్యం వలన తన జాతికి, పనికి కీడు తెచ్చినందుకు రోదించి ప్రాణత్యాగానికి సిద్ధమయ్యాడు. కాని సీత క్షేమంగా ఉన్నదని తెలిసి, ఊరట చెందాడు. మరొక్కమారు సీతను దర్శించి, ఆమెకు సాంత్వన వచనాలు పలికి, రాముడు సకల వానరసేనతో త్వరలో రాగలడని అభయం పలికాడు. ఆమెకు ప్రణమిల్లి, తిరిగి ఉత్తరదిశకు బయలుదేరాడు.


title: సుందర కాండ

text: ఇలా హనుమంతుడు రాముని దూతగా సాగరాన్ని లంఘించి, సీతను కనుగొని, రాక్షసులను సంహరించి, లంకను భయభ్రాంతమొనర్చి, రావణుని మదమణచి, సీతకు సాంత్వన కూర్చి, తిరుగు ప్రయాణానికి అరిష్టము అనే పర్వతాన్ని అధిరోహించాడు.


title: సుందర కాండ

text: హనుమంతుడి పద ఘట్టనంతో అరిష్ట పర్వతం నేలలో క్రుంగిపోయింది. ఒక మహానౌక సముద్రాన్ని దాటినట్లుగా హనుమంతుడు సునాయాసంగా ఆకాశాన్ని దాటాడు. దారిలో మైనాక పర్వతాన్ని గౌరవంగా స్పృశించి, ఉత్తర సాగర తీరం సమీపించగానే పెద్దయెత్తున గర్జించాడు. ఆ కేక విని జాంబవంతాదులు ఇది హనుమంతుని విజయసూచక ధ్వానమని గ్రహించి హర్షంతో గంతులు వేయసాగారు. మేఘంలాగా హనుమంతుడు మహేంద్రగిరిపై దిగి గురువులకు, జాంబవంతాది వృద్ధులకు, యువరాజు అంగదునకు ప్రణామం చేశాడు. - "కనుగొంటిని సీతమ్మను. ఆమె రాక్షసుల బందీయై, రాముని కొరకు ఎదురు చూచుచు కృశించియున్నది. " అని హనుమంతుడు చెప్పాడు. "కనుగొంటిని" అన్న మాటలతో వానరు లందరూ పరమానందము పొందారు. అతనిని కౌగలించుకొని సంతోషంతో చిందులు వేశారు. తరువాత తన లంకా నగర సందర్శనా విశేషాలను అన్నింటినీ తన బృందంలోనివారికి వివరంగా చెప్పాడు హనుమంతుడు.


title: సుందర కాండ

text: ఇంక అంతా కలసి వెళ్ళి లంకను నాశనం చేసి, రావణుని ఓడించి, సీతను తెచ్చి రామునకు అప్పగించాలని అంగదుడు అభిప్రాయపడ్డాడు. కాని జాంబవంతుడు అందుకు వారించి, ముందుగా జరిగిన సంగతిని రామునకు, సుగ్రీవునకు నివేదించుట సరైనపని అని చెప్పాడు. అందరూ సంరంభంగా కిష్కింధకు బయలుదేరారు.


title: సుందర కాండ

text: సీత జాడ తెలియడం వలన అంగదాది వానరులంతా ఉత్సాహంగా హనుమంతుని పరివేష్టించి కిష్కింధకు బయలుదేరారు. దారిలో మధువనమనే మనోహరమైన వనాన్ని చేరుకొన్నారు. అది సుగ్రీవునిది. దధిముఖుడనే వృద్ధ వానర వీరుని పరిరక్షణలో ఉంది. అంగదుని అనుమతితో వానరులంతా ఆ వనంలో ఫలాలను కోసుకొని తింటూ, మధువులను గ్రోలుతూ, చిందులు వేస్తూ, మత్తెక్కి పిచ్చిగా ఆడుతూ వనాన్ని ధ్వంసం చేయసాగారు. అడ్డు వచ్చిన దధిముఖుని తీవ్రంగా దండించారు. దిక్కు తోచని దధిముఖుడు తన తోటి వన రక్షకులతో కలిసి వేగంగా సుగ్రీవుని వద్దకు ఎగిరిపోయి జరిగిన అకృత్యం గురించి మొరపెట్టుకొన్నాడు.


title: సుందర కాండ

text: సీతాన్వేషణా కార్యం సఫలమయి ఉండకపోతే తన భృత్యులైన వానరులు అంతటి సాహసం చేయజాలరని సుగ్రీవుడు ఊహించాడు. వనభంగం అనే నెపంతో దధిముఖుడు సీతాన్వేషణా సాఫల్య సమాచారాన్ని ముందుగా సూచిస్తున్నాడని, శుభవార్త వినే అవకాశం ఉన్నదని రామలక్ష్మణులకు సుగ్రీవుడు చెప్పాడు. శుభవార్త తెలిపినందుకు దధిముఖుని అభినందించాడు. దధిముఖుడు మధువనానికి తిరిగి వెళ్ళి అంగదాదులతో సాదరంగా మాట్లాడి త్వరగా సుగ్రీవుని వద్దకు వెళ్ళమన్నాడు. ఆంగదుడు, హనుమంతుడు, తక్కిన బృందం రివ్వున ఆకాశానికెగిరి ఝంఝూమారుతంలాగా సుగ్రీవుని వద్దకు బయలుదేరారు.


title: సుందర కాండ

text: అంగదాది ప్రముఖులు, హనుమంతుడు మహోత్సాహంతో సుగ్రీవుడు, రామలక్ష్మణులు మొదలైనవారున్న ప్రస్రవణగిరిపై దిగారు. దృష్టా దేవీ (చూచాను సీతను) అని హనుమంతుడు చెప్పగానే రామలక్ష్మణులు మహదానంద భరితులయ్యారు. హనుమంతుని కార్య సాధనపై విశ్వాసము గల లక్ష్మణుడు సుగ్రీవునివంక ఆదరంగా చూశాడు. తక్కిన వానరుల ప్రోద్బలంతో హనుమంతుడు దక్షిణ దిక్కుకు తిరిగి సీతమ్మకు ప్రణమిల్లి, మె ఇచ్చిన చూడామణిని రామునికి సమర్పించి, తన సాగర లంఘనా వృత్తాంతమును రామలక్ష్మణసుగ్రీవులకు వివరించాడు.


title: సుందర కాండ

text:
ఓ రామా! సీతామాత ఏకవేణియై, రాక్షస స్త్రీల నిర్బంధములో దీనురాలై నిరంతరము నిన్నే స్మరించుచున్నది. అందరిని కుశలమడిగినది. నీవు అనతి కాలములోనే వచ్చి ఆమెను విముక్తురాలను చేసి స్వీకరింతువనే ఆశ మాత్రముననే జీవించియున్నది. ఒక మాసము లోపల అట్లు కాకున్నచో తాను ప్రాణములతో ఉండజాలనన్నది. రామా! సింహ పరాక్రముడైన రాముని, ధనుష్పాణియైన లక్ష్మణుని త్వరలో లంకా ద్వారమున చూడగలవని చెప్పి ఆమెను అనునయించితిని. శుభకరమైన వచనములతో ఆమెను ఓదార్చి ఇటు వచ్చితిని. - అని హనుమంతుడు శ్రీరామునకు విన్నవించాడు.
(యుద్ధకాండము - మొదటి సర్గము నుండి) - హనుమంతున మాటలు విని శ్రీరాముడు ప్రసన్నుడై ఇట్లు పలికెను. "హనుమంతుడొనర్చిన ఘన కార్యములు లోకములోనే అత్యద్భుతములైనవి. ఊహకు అందనివి. అనితర సాధ్యములు. హనుమంతునితో సమానుడైన తేజోబల సంపన్నుడు ఎవ్వడును లేడు. దుష్కరమైన ప్రభుకార్యములను సాదించుటయే గాక, దానికి భంగము కలుగకుండ, తదనురూపములైన ఇతర కార్యములను కూడ సాధించు సేవకుడు అత్యుత్తముడు. ఈ కార్య సాధన ద్వారా హనుమంతుడు మాయందరి ప్రాణములను కాపాడినాడు. నాకిట్టి మహోపకారమొనర్చిన హనుమంతునకు తగిన ప్రత్యుపకారము చేయలేని దీనుడనై యున్నాను. గాఢాలింగన సౌఖ్యమును మాత్రమే ఈయగలను. ప్రస్తుతము నేనీయగలిగిన నా సర్వస్వమిదియే", అని శ్రీరాముడు పులకిత గాత్రుడై తాను అప్పగించిన కార్యమును సాఫల్యమొనర్చి, పవిత్రాత్ముడై వచ్చిన హనుమంతుని తన హృదయమునకు హత్తుకొనెను.


title: సుందర కాండ

text: రామాయణంలో సుందరకాండకు విశేషమైన స్థానం ఉంది. సుందరకాండ పేరు గురించి పైన వ్రాసిన విషయాలలో ఆ కాండము మంత్రయుక్తమనీ, పారాయణా భాగమనీ తెలుపబడింది. సుందరకాండ పారాయణం చేస్తే కష్టాలు తీరుతాయనీ, తలపెట్టిన కార్యం విజయవంతమౌతుందనీ బహుధా విశ్వాసం ఉంది. బ్రహ్మాండపురాణం ఈ కాండమును "సమస్త మంత్ర రాజోయం ప్రబలో నాత్ర సంశయః" అని, "బీజకాండమితి ప్రోక్తం సర్వం రామాయణేష్వసి" అని, "అస్య సుందరకాండస్య సమం మంత్రం న విద్యతే .. ఏతత్పారాయణాత్సిద్ధిర్యది నైవ భవేద్భువి, న కేనాపి భవేత్సిద్ధిరితి బ్రహ్మానుశాసనమ్" అని ప్రశంసించింది. అనగా ఇది రామాయణమునకు బీజకాండము. అసమానమైన మంత్రము. దీని పారాయణమున లభించని సిద్ధి మరొక విధముగా లభించదని బ్రహ్మ శాసనము. అదే బ్రహ్మాండ పురాణము రామాయణములోని ఒక్కొక్క కాండము పారాయణమునకు ఒక్కొక్క ఫలసిద్ధిని పేర్కొంటూ సుందరకాండ గురించి "చంద్రబింబ సమాకారం వాంఛితార్ధ ప్రదాయకం, హనూమత్సేవితం ధ్యాయేత్ సుందరే కాండ ఉత్తమమ్" అని పేర్కొన్నది..